[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Képviselőtársaim! Az Országgyűlés őszi ülésszakának első ülésnapját megnyitom. Tájékoztatom önöket, hogy az ülés vezetésében Szűcs Lajos és Hiszékeny Dezső jegyző urak lesznek segítségemre. Köszöntöm kedves vendégeinket és mindenkit, aki figyelemmel kíséri munkánkat. Tisztelt Képviselőtársaim! Engedjék meg, hogy nagy tisztelettel és szeretettel köszöntsem Peter Katjavivi urat, a namíbiai parlament elnökét, a kíséretében tartózkodó képviselő hölgyeket, a namíbiai parlament főtitkárát, valamint a delegáció tagjait. Engedje meg, hogy az Országgyűlés nevében kifejezzem tiszteletünket és jókívánságainkat a hazafelé vezető úton és az otthoni munkájukhoz. Tisztelt Ház! Szomorú kötelességemnek teszek eleget azzal, hogy tájékoztatom a tisztelt Országgyűlést, az elmúlt időszakban öt volt képviselőtársunk hunyt el. Máté László az 1994. évi országgyűlési választásokon az MSZP országos listájáról szerzett mandátumot, és 1998-ig volt az Országgyűlés tagja. 1989-ben lépett be a Magyar Szocialista Pártba, majd a Budapest X. kerületi szervezet alapító elnöke lett. A frakció mezőgazdasági munkacsoportjának a tevékenységében vett részt. 1994-1996-ig az MSZP alelnöki tisztségét is betöltötte. Életének 67. évében hunyt el. Rajk László 1990-től 1996-ig, két parlamenti ciklusban a párt egyik alapítójaként volt az SZDSZ országgyűlési képviselője. 1990-ben Budapest 20. számú választókerületében, majd ’94-ben a párt országos listájáról szerzett mandátumot. Tagja volt a Kulturális, a Külügyi, illetve az Európai integrációs ügyek bizottságának. Építészként számos épület tervezője, díszlettervezőként több színházi előadás és film közreműködője és létrehozója volt. Munkájának elismeréseként 2009-ben Kossuth-díjban részesült. Életének 71. évében hunyt el. Tóth Sándor az első szabad országgyűlési választásokon Nógrád megye 2. számú választókerületében, a KDNP színeiben szerzett mandátumot. Megbízatása alatt a Kulturális és sajtóbizottság tagja, illetve 1990-től 1994-ig az Országgyűlés jegyzője volt. Politikai pályája mellett József Attila-díjas író, költő, újságíró, műfordító és egyetemi tanár volt. Életműve elismeréseként a Magyar Köztársasági Érdemrend kiskeresztjével és a Magyar Érdemrend tisztikeresztjével tüntették ki. Életének 80. évében hunyt el. Riz Levente 2010-től 2014-ig volt az Országgyűlés tagja. A Fidesz jelöltjeként Budapest 25. számú választókerületében szerzett mandátumot. Megbízatása alatt a Gazdasági és informatikai bizottság munkáját segítette. Az Országgyűlésben végzett munkája mellett 2006 óta volt Budapest XVII. kerületének polgármestere és a Fővárosi Közgyűlés tagja. Életének 44. évében hunyt el. Szekó József a 2010-től 2014-ig tartó parlamenti ciklusban volt a magyar Országgyűlés tagja. A Fidesz színeiben a Baranya megyei területi listáról szerzett mandátumot, majd az Önkormányzati és területfejlesztési bizottságban dolgozott megbízatása végéig. Szekó József 1998 óta, több mint két évtizeden át volt Mohács polgármestere és a Baranya Megyei Közgyűlés tagja. 64 éves volt. Kérem önöket, hogy néma felállással tisztelegjünk elhunyt képviselőtársaink emléke előtt. [[A jelenlévők néma felállással adóznak az elhunytak emlékének.]] Köszönöm. Tisztelt Országgyűlés! Tájékoztatom önöket, hogy Pintér Tamás, Mirkóczki Ádám jobbikos és László Imre DK-s képviselő urak bejelentették, hogy az Országgyűlésről szóló törvény 80. § (1) bekezdése értelmében velük szemben összeférhetetlenségi ok keletkezett. Ennek megszüntetéséig a képviselői megbízatásukból eredő jogaikat nem gyakorolhatják és javadalmazásra sem jogosultak. A képviselők az összeférhetetlen helyzet keletkezésétől számított 30 napon belül kötelesek a velük szemben fennálló összeférhetetlenségi okot megszüntetni, illetve a megszüntetését kezdeményezni. Mindhárom képviselő urat polgármesterré választották a választók, amihez az Országgyűlés nevében is gratulálok nekik. Tisztelt Országgyűlés! A mai napon napirend előtti felszólalásra jelentkezett Orbán Viktor miniszterelnök úr. Parancsoljon, megadom a szót.
Tisztelt Elnök Úr! Tisztelt Ház! Tisztelt Képviselőtársaim! Száz napja ült össze utoljára az Országgyűlés. Alkotmányos szokásaink szerint most beszámolok a tisztelt Háznak arról, mit végzett a kormány utolsó találkozásunk óta.Ebben a száz napban önkormányzati választások voltak; a családvédelmi akcióterv újabb elemei indultak el; megindítottuk a „Magyar falu” programot; fontos fejleményeket láthattunk az európai és a magyar gazdaságban, és fontos kérdésekről döntöttünk az Európai Tanácsban is. Ami az önkormányzati választásokat illeti, azokat az ország minden településén sikeresen és eredményesen lebonyolítottuk. Köszönetet mondok annak a közel 20 ezer embernek, akik szavazatszámlálóként, informatikusként, jogászként, köztisztviselőként vagy bármilyen más módon közreműködtek a választások lebonyolításában. Megállapíthatjuk, hogy a kormány a választások megszervezésében és lebonyolításában ráháruló feladatokat közmegelégedésre megoldotta. Erről a helyről is köszönetet mondok azoknak a választóknak, párthovatartozásra való tekintet nélkül, akik részt vettek a választáson, és ezzel hozzájárultak a magyar demokrácia működéséhez. A részvételi arányok azt mutatják, hogy a magyarok továbbra is elkötelezettek a demokrácia mellett, és hisznek Magyarország jövőjében. Erről a helyről is gratulálok minden megválasztott polgármesternek és önkormányzati képviselőnek. Munkájukhoz sok erőt és jó egészséget kívánok. A kormány álláspontja és eddigi gyakorlata is ismert. Minden polgármesterrel és képviselő-testülettel együttműködünk, aki maga is készen áll az együttműködésre. Pártállásra, kormányzati vagy ellenzéki pozícióra tekintet nélkül mindannyiunknak Magyarországért és a magyar emberekért kell dolgoznunk, mert továbbra is igaz, hogy a haza nem lehet ellenzékben. [[Moraj az ellenzéki pártok padsoraiból.]] [[13.20]] A kormány számára, tisztelt Ház, külön elismerés, hogy összességében, az egész országot tekintve a kormányzó pártok megkapták a szavazatok több mint 50 százalékát. A fontos földrajzi és települési különbségeken túl ez azt jelenti, hogy a kormány folytathatja a munkáját, sőt a legfontosabb kérdésekben megerősítést kapott. [[Dr. Vadai Ágnes: Főleg az Adrián…]] Folytatjuk tehát a munkaalapú gazdaság, a családbarát Magyarország, a növekvő bérek, a tisztességes időskor, az otthonteremtés és a nemzetegyesítés politikáját. A magyar demokrácia erős, működik, és képes továbbra is hatékonyan szolgálni az emberek érdekét. Tisztelt Elnök Úr! Tájékoztatom a tisztelt Házat, hogy a családvédelmi akcióterv lendületet vett, több mint 65 ezren kapcsolódtak be eddig. [[Dr. Hadházy Ákos egy nagy méretű, „Muszáj hazudnia, mert túl sokat lopott” feliratú táblát tart a szónoki emelvény elé. Szászfalvi László a szónoki emelvény előtt álló dr. Hadházy Ákoshoz: Menj vissza a helyedre! Bohóc, ülj le! Zaj. Közbeszólások.]]
Kérem képviselő urat, hogy sürgősen hagyja abba a bohóckodást, és üljön vissza a helyére! Képviselő úr, kénytelen leszek figyelmeztetni önt, hogy ennek meglesz a következménye. Köszönöm szépen. [[Dr. Hadházy Ákos változatlanul tartja a táblát a szónoki emelvény előtt. Közbeszólások.]] A miniszterelnök urat nem zavarja az ellenzéki bohóckodás. Nyugodtan folytassa a mondandóját!
40 ezren babaváró támogatást, 16 ezren a nagycsaládosok autóvásárlási támogatását és 9 ezren a három- és többgyermekes családok jelzáloghiteltartozás-csökkentését kérték. 114 ezer család vette igénybe a családok otthonteremtési kedvezményét. A júliusban indult falusiotthon-programra 1500 igénylés érkezett. Ezek így együtt 650 milliárd forint értékű támogatást tesznek ki, amelyek meg is érkeztek a magyar családokhoz. A kérdés az, bírja-e mindezt a magyar gazdaság. Azt jelenthetem a tisztelt Háznak, hogy a jelek szerint igen, bírja. Az első fél év gazdasági teljesítményét már látjuk. A magyar gazdaság 5,2 százalékkal nőtt. 2010-hez képest a magyar gazdaság teljesítménye 30 százalékkal növekedett , ezen belül az ipari termelés 40 százalék felett növekedett, úgy, hogy közben átálltunk a munkaalapú gazdasági rendszerre, és a munkanélküliség 3,4 százalékra csökkent a 2010-es 12 százalékról. A munkahelyek száma 808 ezerrel nőtt. Ma Magyarországon 4 millió 517 ezer ember dolgozik. Ezzel az Európai Unióban a negyedik helyen állunk, de a kormány többet és jobbat szeretne, legalább Csehországot utol akarjuk érni. Tájékoztatom a tisztelt Házat, hogy az év első hét hónapjában az átlagkeresetek 10,6 százalékkal nőttek, és a minimálbér-emelkedés mértéke a negyedik legnagyobb az Unióban, ami azt jelenti, hogy három ország még mindig előttünk van, érdemes ezért mindannyiunknak még többet dolgoznia. Tájékoztatom önöket, hogy komoly változások történtek az államadósság területén: a 2010-es 83,5 százalékos szintről 68 százalékra csökkentettük azt. Legalább ilyen fontos, hogy 2010-ben a külföldiek kezén lévő hitel, illetve hitelünk 50 százalékot tett ki, ezt ma már 20 százalék alá szorítottuk, vagyis az állami hitelek kamatait nem a külföldieknek, hanem a magyar embereknek fizetjük. Innen is biztatok mindenkit, hogy vásároljanak magyar állampapírt. Tisztelt Ház! [[Dr. Hadházy Ákos újra a „Muszáj hazudnia, mert túl sokat lopott” feliratú táblát mutatja fel.]] Ami az Európai Unió Tanácsának döntéseit illeti, a következőket mondhatom önöknek. Sikerült olyan elnököt választani az Európai Bizottság élére, aki képes lehet kijavítani az előző évek hibáit a gazdaságban és a migráció területén. [[Orbán Viktor megpróbálja elvenni a táblákat dr. Hadházy Ákostól. Taps és közbeszólások az ellenzéki pártok soraiban, köztük: Már nem a régi! Segítsen már valaki! Borkai Zsolt nincs itt? Szászfalvi László: Már izomlázad van, mi? Ülj le a helyedre! Zaj. Közbeszólások.]] Folytathatom? [[Több kormánypárti képviselő a szónoki emelvény elé lép, miközben Font Sándor egy nemzeti színű zászlóval próbálja eltakarni a dr. Hadházy Ákos által tartott táblát. Néhány kormánypárti képviselő elveszi a táblákat dr. Hadházy Ákostól Taps a kormánypártok soraiban. Közbeszólások az ellenzéki pártok soraiban, köztük: Kommandó! Szégyelld magad! Szégyen! Közbeszólás a Jobbik soraiban: Felkészül Rogán Antal! Folyamatos közbekiáltások.]]
Kérem képviselőtársainkat… [[Zaj. Közbekiáltások az ellenzéki pártok soraiban, köztük: Kemény vagy! Tolvajok vagytok! Szánalmas!]] Miniszterelnök úr, ha megengedi most már így is megszakítottuk a mondadóját , néhány mondatos megjegyzést szeretnék fűzni mindahhoz, ami történt. Ezen a pulpituson, ami itt van alattam, egy több mint százéves golyónyom árulkodik az ellenzéki felelőtlenségről, ostobaságról és hazafiatlanságról. [[Közbeszólás az ellenzéki pártok soraiban: És mi voltunk?]] Ezt még a kommunisták sem tüntették el, mert ők is érezték valahol, hogy ennek a mementónak van jelentősége. [[Szabó Timea közbeszól.]] Arra szeretném önöket kérni, tisztelt ellenzéki képviselőtársaim, hogy abból a választási vereségből, amit szenvedtek, ne vonják le azt a következtetést, hogy ugyanaz az agresszív háborús politika a célravezető, amit idáig folytattak. [[Közbeszólás az ellenzéki pártok soraiban: Borkai Zsolt! Dr. Vadai Ágnes: …nem tudjuk azt a keresztényi szintet hozni, az az igazság!]] Arra szeretném önöket kérni, hogy tartsák be a házszabályt. Nagyon szeretném önöket erre kérni. [[Arató Gergely: A verekedés belefér a házszabályba?]] Arra szeretném önöket kérni, hogy ne csináljanak cirkuszt a parlamentből, bármennyire is nehezükre esik [[Dr. Steinmetz Ádám: Inzultus történt, elnök úr! Közbeszólás a Jobbik soraiban: Fizikai inzultus!]] , erre szeretném önöket kérni. Aki erre nem képes, az forduljon szakemberhez segítségért. Miniszterelnök úr, parancsoljon! [[Taps a kormánypártok soraiban. Bana Tibor: A vereséget nem tudjátok elviselni! Szilágyi György: Fizikai inzultus történt!]]
Tisztelt Ház! Tisztelt Képviselőtársaim! Köszönöm szépen a képviselőtársaimnak a segítséget, a jövőben is számítok rá. [[Közbeszólások az ellenzéki pártok soraiban.]] Ami az Európai Unió Tanácsának döntéseit illeti, ott a következőket mondhatom. Sikerült olyan elnököt választani az Európai Unió Bizottságának élére, aki képes lehet kijavítani az előző évek hibáit a gazdaságban és a migráció területén. Kötelességemnek éreztem, hogy megakadályozzam olyan elnök megválasztását, aki tiszteletlenül beszélt és viselkedett a magyarokról, illetve a magyarokkal szemben, és azokét is, akik a bevándorlás kérdésében a magyarok akaratával ellentétes terveket akartak végrehajtani. Az ehhez szükséges háttér-megállapodásokat megkötöttük és célunkat elértük. Tájékoztatom önöket, hogy a múlt héten megállapodást kötöttünk Nagy-Britanniával az Unióból történő távozásukról. [[Arató Gergely: A mienkről vagy az övékről? Derültség az ellenzéki pártok soraiban.]] Mindig is azt tartottam helyesnek, ha tiszteletben tartjuk a britek döntését, és tisztességes, korrekt megállapodást kötünk a távozásukról. Ez most megtörtént. Olyan megállapodáshoz járultam hozzá, amely védi az Angliában dolgozó magyarok érdekeit és jó a magyar gazdaságnak is. Tisztelt Ház! Ezek voltak a jó hírek. A rossz hír, hogy a Miniszterelnökök Tanácsa pénteken nemet mondott a Macedónia és Albánia európai uniós tagságáról szóló tárgyalások megkezdésére. [[13.30]] Ez rossz döntés, de remélem, nem tragikus. Tragikus az lett volna, illetve az lenne, ha bármilyen okból megakadna Szerbia felvétele. A mi térségünk és stabilitásunk kulcskérdése és kulcsországa Szerbia. Szerbia az európai uniós tagsága nélkül nem képes a Balkánt stabilizálni. Ezért Magyarország továbbra is minden balkáni ország, de különösen Szerbia és Montenegró gyors felvételét támogatja. [[Gréczy Zsolt: Meg a kipcsakokét. – Zaj, derültség.]] Tisztelt Ház! A Miniszterelnökök Tanácsa megkezdte az Unió következő hétéves költségvetésének a tárgyalását is. Az álláspontok minden fontos kérdésben messze vannak egymástól. Nincs konszenzus még a következő hétéves költségvetés alapkérdéseiben sem. A költségvetés részeként a klímapolitika kérdéseiről is tárgyaltunk. Magyarország rendelkezik egy céllal és egy ahhoz rendelt tervvel, amellyel elérjük, hogy a Magyarországon megtermelt energia 90 százalékáig szén-dioxid-kibocsátás-mentes legyen 2030-ra. Az európai miniszterelnökök azonban most arról is tárgyalnak, hogy elérhető-e, és ha igen, hogyan és milyen áron, hogy az Európai Unió 2050-ra összességében klímasemleges gazdasággal rendelkezzen. A magyar álláspont szerint ez Magyarország esetében elérhető, de csak radikális és mély gazdaságátalakító programok segítségével. Az erről szóló tervek elkészítését megkezdtük, és az ehhez kapcsolódó pénzügyi igényeinket az Európai Uniónak múlt héten be is jelentettem. Ahhoz, hogy a három nagy területen, vagyis hogy teljességgel karbonsemleges villamosenergia-termeléssel rendelkezzünk, hogy a földgázfelhasználást teljes egészében kiválthassuk és a közlekedést sikerüljön teljeskörűen elektromos alapra helyezni, magyar pénzben számolva 50 200 milliárd forintra lehet szükségünk. Ez euróban számolva 150 milliárd euró, ami nem lehetetlen, de az Európai Unió komoly hozzájárulása nélkül nem fog menni. Erre igényt is tartunk. [[Dr. Vadai Ágnes: Nem kell ellopni!]] Végezetül tájékoztatom önöket, hogy a kormány október 24-i ülésén véglegesítjük az önök elé benyújtandó törvényjavaslataink listáját. Figyelmüket köszönöm, az őszi ülésszak munkájához sok sikert és gyümölcsöző vitákat, valamint jó döntéseket kívánok. Köszönöm szépen megtisztelő figyelmüket. [[Nagy taps a kormánypárti oldalon.]]
Köszönöm miniszterelnök úr felszólalását és különösen a türelmét, és köszönöm azoknak az ellenzéki képviselőtársaimnak a higgadtságát, akik képesek voltak nem együtt bandukolni a csordával. Jakab Péter következik.
Köszönöm a szót. Tisztelt Elnök Úr! Tisztelt Ház! Miniszterelnök Úr! Hát, maradjunk annyiban, hogy nem mi alkalmaztunk erőszakot. Az erőszaktevőkkel nyilván nem fogunk egy csordában evezni. [[Taps a Jobbik soraiban.]] Nyilván ahol elfogynak az érvek, ott jön az erőszak. A választások után mindenekelőtt szeretném megköszönni azoknak a szavazóknak, azoknak a magyaroknak, akik október 13-án nem engedve se fenyegetésnek, se zsarolásnak, se megfélemlítésnek, elmentek és a belátásuk szerinti leghitelesebb ellenzéki jelöltre adták a voksukat. Köszönet érte. Én a választások előtt azt mondtam, hogy a 2022-es kormányváltáshoz október 13-án kell megvenni a belépőjegyet. Nos, a magyarok megvették, 4 millió honfitársunk tíz megyei jogú városban, a fővárosban és számtalan kisebb településen ezt a belépőjegyet megvette. Ez egy óriási eredmény, én azt gondolom. Önök az elmúlt években úgy kezelték a magyar városokat és a magyar falvakat, mintha azok az önök birtokai lennének, miniszterelnök úr. Úgy kezelték a lakóit, mintha ők jobbágyok lennének, csakhogy a jobbágyok október 13-án azt mondták, hogy ebből elég volt. Elég volt a zsarolásból, elég volt a hatalmi gőgből, elég volt abból, hogy egy zsák krumplival alázzák meg őket, ahelyett, hogy normális megélhetést biztosítanának számukra. A jobbágyok fellázadtak. És tudja, ez mit jelent, őfelsége? Azt, hogy közeleg a trónfosztás. Ma még a birtokainak egy részét vettük el, holnap el fogjuk venni a hatalmát, holnapután pedig el fogjuk venni a szabadságát is, mert az, aki a saját népe zsarnokává válik, miniszterelnök úr, azt a nép oda juttatja, ahová a zsarnok való, akkor is, ha ez a zsarnok magát keresztényinek hazudja. Ön az elmúlt napokban-hetekben arról beszélt, egészen elképesztő módon, hogy a Fidesz elhozta Magyarország számára a keresztény rendszerváltást. Hát, van bőr a képén! Tudja, mikor lesz itt keresztény rendszerváltás, miniszterelnök úr? Akkor, amikor majd a lopásért nem dicséret jár, hanem börtön, amikor a hazudozásért, nem nívódíj jár, hanem megvetés, amikor a kokózásért nem polgármesteri szék a jutalom, hanem minimum egy elvonó. Akkor lesz majd itt keresztény rendszerváltás, amikor a hatalom nem gerjeszti a gyűlöletet, hanem elítéli. [[Taps a Jobbik soraiban.]] Tény, hogy önök ma még jó néhány településen megnyerték a választást. De akkor, amikor ezt önök fenyegetőzéssel, zsarolással, megfélemlítéssel, hazudozással érték el, akkor önök kereszténységből és emberségből is megbuktak. Ön meg fog bukni kormányfőként is. De azok a választók, akik ezen a voksoláson félretették az ideológiai különbözőségeket, képesek voltak félretenni a gyűlölködést, és képesek voltak nem ellenséget, hanem honfitársat látni a másikban, na, ők emberségből és kereszténységből is jelesre vizsgáztak, miniszterelnök úr. És nagyon büszke vagyok rájuk, büszke vagyok rájuk, mert ezek az emberek megmutatták, hogy igenis, egy vérből valók vagyunk, akkor is, ha egyébként sokféleképpen gondolkodunk a világról. Ön azt is elmondta, miniszterelnök úr, a Fidesz kongresszusán, hogy a fideszesekre tekint bajtársként, de őket egyébként akkor is bevédi, ha az Adrián orgiáznak közpénzből. Tény, hogy mi ezeket az embereket nem tekintjük bajtársunknak, de mindenki mást meg igen, akikkel együtt akarjuk építeni ezt az országot. [[Dr. Völner Pál: DK-s vagy!]] Miniszterelnök úr, egyvalami van, amit önnek köszönhetünk, egyvalami: az ön embertelen rendszere megtanította nekünk a másik embert tisztelni. Megtanította nekünk azt, hogy pusztán azért, mert valaki mást gondol a világról, mint mi, attól még lehet hasznos tagja a társadalmunknak, akit nem legyőzni kell, ahogy azt egy egri fideszes mondta, hanem meg kell érteni, meg kell hallgatni. Nem dakota közmondás, de attól még igaz, meg nem is kipcsak: megpróbáltak eltemetni minket, de nem tudták, hogy magok vagyunk. Ön, miniszterelnök úr, az elmúlt években megpróbálta eltemetni a magyar szabadságot, de a magyarok szabadságvágya végre szárba szökkent, mert szabad országban szeretnénk élni, olyan országban, ahol nem az a lényeges, hogy ki a jobb- meg ki a baloldali, ki a fideszes meg ki az ellenzéki, hanem az a lényeges, hogy ki a tisztességes, meg ki a tisztességtelen; ki az igaz, meg ki a hamis; ki a menthető, és ki a menthetetlen. Mert vannak ebben az országban menthetetlen emberek. Azok, akik az elmúlt harminc évben tevőlegesen részt vettek a nemzet kifosztásában, nekem menthetetlenek. Ön, miniszterelnök úr, nekem menthetetlen. Ön menthetetlen! [[Moraj a kormánypárti oldalon.]] Majd ha a földi büntetését megkapta, akkor a Jóisten intézi az ön sorsát. De mindenki más meg menthető. És nem azért, mert jobb- vagy baloldali, fideszes vagy ellenzéki, hanem azért, mert magyar. Miniszterelnök úr, az önök eszköze a gyűlölet, önök a gyűlöletkeltéssel próbálják a magyarokat egymás ellen fordítani, mert nagyon jól tudják, hogy önök egészen addig fognak hatalmon maradni, amíg mi, magyarok egymást marjuk. De ennek most már vége. Az önök fegyvere a gyűlölet. A mi fegyverünk a szolidaritás, az egymás mellett való kiállás, amivel tényleg újra lehet egyesíteni ezt a nemzetet a tisztesség és a valódi bajtársiasság útján. Úgyhogy, miniszterelnök úr, október 13-án a nemzet újraegyesítése elkezdődött. Ez azt jelenti, hogy önöknek, önnek két lehetősége van: vagy elkezdi végre szolgálni ezt a nemzetet, vagy egyszer s mindenkorra megbuknak. De mi, magyarok mindkét esetben győzni fogunk. Köszönöm. [[Taps a Jobbik és a DK soraiban.]]
Gyurcsány Ferenc következik. [[Dr. Vadai Ágnes: Köszönjük, Kövér László!]]
Tisztelt Hölgyeim és Uraim! Fontos, hogy a kormányfő beszélt, de talán jobb lett volna, ha nemcsak beszél, hanem mond is valamit. [[13.40]] Én abba a vitába nem fogok belemenni, hogy ki nyerte meg a mögöttünk lévő választásokat, mert természetesen nagyon-nagyon sokaknak lesznek majd számai. De abban egészen biztos vagyok, hogy önök értik, hogy ha a politikai értelemben legfontosabb, legnagyobb kisugárzással rendelkező közösségek a nagyobb települések összességében inkább az ellenzékre szavaztak, akkor ez valamilyen világos üzenet. A tízezer fő feletti településeken több ellenzéki képviselőt választottak meg, mint kormánypártit. Nyilván értik, hogy amikor egyébként egyik-másik kitűnő polgármesterüket is le- és kiszavazták mert vannak ilyenek , akkor az nem a polgármester ellen szólt, hanem az önök politikája ellen szólt; nem egyszerűen önkormányzati választás volt, hanem az önök politikájával szembeni lázadás volt. És a kormányfő nem mondott semmit arról, hogy értene ebből valamit. De szerintem érdemes lenne ezen gondolkodni elmondani az országnak, hogy itt meg ott talán módosítani kellene. És nem azért, hogy megnyerjük a következő választást, hanem azért, hogy az ország többsége úgy gondolja, hogy tényleg jó irányba mennek a dolgok. Ma nem így gondolja. Jó lett volna, ha elmondja, hogy erről mit gondol. Hölgyeim és Uraim! Harminc évvel ezelőtt láttam egy nagyon bátor embert szónokolni, akiről akkor azt gondoltam, hogy valószínűleg bátrabb is, mint én. [[Közbeszólások a kormánypártok soraiból.]] [[Közbeszólások a kormánypártok soraiból.]] Okosan és bátran beszélt. Beszélt egy szabad világról, a sajtó szabadságáról is. Azt gondolnám, most, mert ugyanaz az ember most a pulpituson beszélt, hogy talán elmondhatta volna nekünk, hogy mi történt vele. Nemcsak hogy nézi tétlenül, de azt gyanítom, hogy tudtával, sőt megrendelésével az adófizetők pénzéből hazug, félrevezető propaganda zajlik Magyarországon, részben a köztévében és máshol. Hova lett az a fickó? Mi történt vele? Miért nem érzi, hogy ha szabad Magyarországról beszél, akkor szabadnak kell lenni a sajtónak és szabadnak kellene lenni a választásnak, de ahol nem szabad a sajtó, ott nem szabad a választás? (Közbeszólások a kormánypártok soraiból.) Ez ilyen pokoli egyszerű. Nem lehet büszke egyetlenegy szavazatra sem az a kormánypárt, amelyik egyébként tudatában van annak, hogy a sajtó végleges manipulálása is ott van az eredménye mögött. Hölgyeim és Uraim! Ez nem játék! Ez a mi hazánk. [[Moraj a kormánypártok soraiban.]] Van egy érdemi kérdés, amiről nem szólt a kormányfő. [[Közbeszólások a kormánypártok soraiból.]] Muszáj megtudnunk, hogy mi az az erkölcsi, politikai indok, amivel ő támogatni tudja, hogy a NATO egyik országa egy szuverén ország ellen agressziót követ el; mi az az erkölcsi indok, ami alapján nem érzi azt, hogy felelős ártatlan, meghalt civil felnőttek, gyermekek életéért. Nem értem, hogy miért nem rázza meg azoknak a képeknek a sokasága, amelyek hozzájuk is eljutottak, és nem értem, hogy miért gondolja azt, hogy mi, magyarok ebben az ügyben az ő pártján vagyunk. Törökország Szíria agresszora, Törökország felelős sok ezer civil ártatlanért. Nem látok olyan nemzeti érdeket, ami alapján mi, magyarok efölött elmehetünk szótlanul, és ne azt gondolnánk, hogy a szír gyerekek és felnőttek haláláért legalább a magyar kormányfő és politikája is felelős, és szégyellem magamat az ő helyében is emiatt. [[Közbeszólások az ellenzék soraiból: Úgy van!]] Végül pedig, a politikai egyezség létrejött, és ez önöknek fenyegető. Azt javaslom az ellenzéki kollégáknak, hogy annak érdekében, hogy két év múlva tavasszal majd boldog húsvétot kívánjunk egymásnak, a politikán túl jöjjenek létre azok a normális emberi szövetségek is, ami ahhoz kell, hogy ezzel az agresszióval, miután győztünk, majd szembe tudjunk szállni. Köszönöm szépen. [[Taps a DK soraiban.]]
Szabó Timea következik. [[Nem működik a képviselő mikrofonja.]] Egy kis türelmet kérek. Parancsoljon!
Tisztelt Miniszterelnök Úr! Ön nem is olyan régen, miniszterelnök úr, egy nagyon komoly ügy kapcsán annyit bírt válaszolni egy képviselőtársamnak, hogy „boldog karácsonyt”; én azt gondoltam, hogy most is lesz annyira szellemes, hogy ezt elmondja, de hát még a viszonválaszban lesz ideje erre. Addig is én hadd kívánjak önnek boldog karácsonyt! És akkor, eggyel komolyabbra fordítva a szót, a vasárnapi főpolgármester-választáson Karácsony Gergely közel 51 százalékkal győzte le az ön helytartóját, Tarlós Istvánt. Ez a 7 százalékos különbség, ami volt, pontosan azt mutatja, hogy a budapestieknek és számos nagyvárosban élőknek is elege van abból, amit önök műveltek, ők szabadságra vágynak. Szabadságra vágynak önöktől, szabadságra az után a lopás, fenyegetés és zsarolás után, amit önök műveltek sok millió emberrel, ezért minimum egy bocsánatkéréssel tartozik, miniszterelnök úr. Mert az a helyzet, hogy önök baromira túltolták a biciklit. Először is, egy kicsit sokat loptak tőlünk, az ön lánya, Ráhel, a veje, Tiborcz István, de az ön gyerekkori játszópajtása, Mészáros Lőrinc is. Aztán egy kicsit sok volt a gyűlöletből is, miniszterelnök úr. Maguk tényleg azt hitték, hogy az emberek a végtelenségig fogják nézni és hallgatni a migránsozást, azt, hogy a szennylap Origójuk nyolcvannégyszer hozza le címlapon azt, hogy Karácsony alkalmatlan? Komolyan, miniszterelnök úr, tényleg azt hitték, hogy ezt megkajálják a budapestiek meg a nagyvárosban élők? Aztán egy picit túltolták a biciklit a főváros kisemmizésében is. Tényleg azt gondolták, hogy a budapestiek tétlenül fogják nézni azt, ahogy pusztulnak a kórházaik? Hogy tétlenül nézzük tovább azt, hogy tízből nyolc ember meghal gyógyítható betegségben? Hogy nincs CT és nincs MR, miközben Szlovákiában és Lengyelországban lakosságarányosan kétszer annyi berendezés van, mint itthon? Tényleg azt gondolták, hogy szó nélkül végignézzük Budapest kifosztását? Tényleg azt gondolták, hogy miközben Budapest egész Magyarország GDP-jének 37 százalékát termeli, 1 százalékot kapunk vissza? Miniszterelnök úr, drága, maga szórakozik velünk? Erre mondtak nemet a budapestiek, ezért nyert Karácsony Gergely! Önök tényleg azt hitték, hogy a budapestieket és a nagyvárosban élőket meg lehet zsarolni, hogy csak akkor kapunk pénzt, ha önökre szavazunk? Hát erre is nemet mondtak a budapestiek és a nagyvárosban élők! Végül, maguk tényleg azt hitték, hogy a végtelenségig tűrjük Borkai Zsoltok közpénzből fizetett luxusorgiáit és milliárdos lopásait? Tudja, miniszterelnök úr, hogy mire jöttek rá a budapestiek és a nagyvárosban élők? Arra jöttek rá, hogy a luxushentergő Borkai Zsoltból nem egy darab van ebben az országban, hanem Borkai Zsoltok százával rohangálnak ebben az országban, a maguk álkeresztény, kereszténynek hazudott Fideszében. [[Közbeszólás a Fidesz soraiból: Wittinghoff!]] Arra, hogy a maguk egész Fidesze nem más, mint Borkai Zsoltok gyülekezete! [[Moraj a kormánypártok soraiban.]] Borkai Zsolt maga a Fidesz! Ezért nyert, miniszterelnök úr, Karácsony Gergely Budapesten, ezért nyertek a nagyvárosainkban is az ellenzéki képviselők. Karácsony úgy nyerte meg a választást, hogy mögötte nem állt propagandagépezet [[Moraj, derültség a kormánypártok soraiban.]] hogy nem tömték ki milliárdokkal… [[Moraj, derültség, közbeszólások a kormánypártok soraiból.]] az, idióta… , hanem a Párbeszéd stábjával [[Felzúdulás a kormánypártok soraiban.]] az ellenzéki pártok támogatásával és a választók segítségével lett ő Budapest új vezetője. [[Az elnök csenget.]] Karácsony már be is jelentette az új intézkedéseit, amik szerencsére marhára fognak önöknek fájni; többek között az első intézkedése, hogy a maguk szennylapját, a Lokált nem fogjuk engedni Budapest közterein terjeszteni. [[Felzúdulás, taps a kormánypártok soraiban. Közbeszólások a kormánypártok soraiból, többek között: Sajtószabadság! Az elnök csenget.]] Vége a hazugsággyárnak Budapest utcáin! Nagyon örülök, hogy ennyire tetszik önöknek a Lokál, a választóknak nem tetszett ennyire. [[Közbeszólások a kormánypártok soraiból.]] Aztán, ahogy a Párbeszéd annyiszor kezdeményezte, felfüggesztjük az elhelyezés nélküli kilakoltatásokat az önkormányzati lakásokban; eljön az emberség politikája. De maguk nem fogják ledózerolni a Római-partot sem, nem lesz betondzsungel a Ligetből, és Rogán Antal haveri köre sem fogja beépíteni a Hajógyári-szigetet luxuslakóparknak. A fővárosi cégeknél nem lesz rabszolgatörvény, és ki fogjuk hirdetni a klímavészhelyzetet. [[Folyamatos közbeszólások a kormánypártok soraiból.]] És ez csak az első néhány lépés, amit Karácsony Gergely és a Szabad Városok Szövetsége meg fog hirdetni országszerte. És most figyeljen, miniszterelnök úr: ahogy most felszabadítottuk Budapestet, úgy fogjuk 2022-ben felszabadítani az egész várost [[Sic! Közbeszólások a kormánypártok soraiból.]] ne örüljenek, ugyanis az az erős ellenzéki szövetség, amit most láttak vasárnap óta, nem a vége, hanem az csak a kezdet. Ugyanígy fogjuk folytatni 2022-ig. Megtanultuk a leckét, fel fogjuk szabadítani az egész országot, miniszterelnök úr, az embertelenség után [[Az elnök kikapcsolja a képviselő mikrofonját.]] jön végre az emberség. Boldog karácsonyt kívánok! [[13.50]]
Köszönjük szépen képviselő asszonynak a hozzászólását. Ha jól értettük, most jön a „felszabadúlás”. [[Derültség a kormánypárti oldalon.]] Tóth Bertalan következik.
Köszönöm a szót, elnök úr. Tisztelt Miniszterelnök Úr! Képviselőtársaim! Fideszes Képviselőtársaim! Itt az előző nevetgélés után eszembe jutott tavaly év vége, amikor hasonlóan nevetgéltek rajtunk, amikor a rabszolgatörvény elfogadásának megakadályozása érdekében itt a parlamentben létrejött az az ellenzéki egység, amellyel elfoglaltuk a pulpitust. Ez után az egység után kint, az utcán is összekovácsolódtak az ellenzéki erők, és lám-lám, az önkormányzati választáson ez a stratégia működött, és meghozta az eredményt. Megszűnt az a rendszer, amiben önök gondolkodtak, mi, ellenzéki pártok pedig megértettük a választók üzenetét. És tudjuk, hogy ez óriási nagy felelősség, hiszen most a szabad városokban és a szabad településeken kell bizonyítanunk. Hiszen a szabad városokban és a szabad településeken meg kell teremtenünk annak a feltételét, amit önök kormányként folyamatosan elmulasztanak, hiszen most, ebben a termelési értekezletben megint nem hallottunk a társadalmi egyenlőtlenségek csökkentéséről, amit mi célul tűzünk ki minden önkormányzatnál. Nem hallottunk arról, hogyan kívánják a fiatalok lakhatási válságát csökkenteni, csak arról hallunk, hogy hogyan akarják a kiváltságosokat továbbra is gazdagítani. Nem hallottunk arról, hogyan kívánják csökkenteni a nyugdíjasok körében tapasztalható szegénységet, hogyan kívánják megoldani azt a lehetetlen helyzetet, hogy miközben a bérek növekednek, a nyugdíjak pedig lemaradnak, és több mint egymillió magyar nyugdíjas ma szegénységben él. Nem hallottunk arról, hogy a versenyképességi mutatókban, amiben azért annyira nem hasít Magyarország nagyon vicces volt hallgatni azt a kommentárt, hogy tulajdonképpen Magyarország a 24. legversenyképesebb ország az Európai Unióban, csak éppen 23-an előzik meg, de , ebben a versenyképességi mutatóban is ott van a korrupció, amely visszafogja a magyar versenyképességet. Ott van az a helyzet, hogy a monopóliumokat nem zárják ki a magyar piacgazdaságból, de ott van az, hogy az egészségügy hogyan romlik napról napra Magyarországon. Nem beszélt arról, hogy csak a tavalyi évben 452 magyar orvos kért hatósági bizonyítványt, hogy külföldön tudjon dolgozni. Nem beszélt arról, hogy több mint 50 milliárd forintra ugrott megint a kórházak adósságállománya, miközben azt olvashatjuk, hogy a Miniszterelnökségnél kicsit túlcsordult a propaganda finanszírozása, éppen csak 5 milliárd forinttal. Na, ezek a feladatok, amelyeket nekünk ezekben a szabad városokban el kell végeznünk önök helyett, és a klímavédelem, amelyet ön most megemlített, de azt már nem mondta, hogy az ön vétója miatt is megakadályozta azt, hogy az Európai Unió elinduljon egy nagyon komoly klímavédelmi úton; ebben is fogunk tenni a szabad városoknál. És miniszterelnök úr itt valahogy úgy fogalmazott, hogy az önkormányzati választásokon a demokrácia működött. Hát, az a sajátos demokrácia, amelyben ön gondolkodik, és nagy valószínűséggel a választópolgároknak, akik ellenzéki képviselőjelöltekre, polgármesterjelöltekre szavaztak, pont ebből a demokráciából lett elegük. Ugyanis az ország háromnegyed részében az ellenzék nem kapott engedélyt arra, hogy plakátokat helyezzen ki. Önkormányzati cégek, önkormányzati alkalmazottak teljesen jogsértő módon szedték le az ellenzék plakátjait Nyíregyházán, Szekszárdon. [[Közbeszólás a Jobbik soraiból: Bizony, bizony!]] Az Alkotmánybíróságnak is be kellett ebbe avatkozni: még ez évben meg kell alkotni azt a jogszabályt, amely ezt a lehetetlen helyzetet feloldja. Ugyanezt tették a fővárosban is: a XI., XXI. kerületben távolították el a plakátokat, és a bírságkirály az mégis Csepel, ahol egymillió forintra büntették az ellenzéki pártokat, bár a bíróság ezt nem tartotta megalapozottnak. És akkor beszélhetnénk az Állami Számvevőszék munkájáról, ahogy próbálta ellehetetleníteni a pártok működését; arról a közmédiáról, amit nem is tudok milyen jelzőkkel minősíteni, ami csak és kizárólag a kormány propagandájával volt elfoglalva. Beszélhetünk azokról az aljas szórólapokról vagy álközvélemény-kutatásokról, hogy hogyan próbálták besározni az ellenzéki képviselőjelölteket; és nem is beszélve azokról a vendégszavazókról, akik tömegével érkeztek Magyarországra Ukrajna felől, hogy önöket erősítsék. 120 beadvánnyal éltünk ebben a kampányban, de teljesen egyértelmű, hogy önök igyekeztek ellehetetleníteni ezt a sikert. De a választók megüzenték, hogy ez nem fog menni, és ahogy ellenzéki képviselőtársaim, frakcióvezetők is jelezték: tovább fogunk menni ezen az úton, együtt fogunk készülni 2022-re, és bizonyítani fogunk a szabad városokban. Köszönöm szépen.
Keresztes László Lóránt LMP-s frakcióvezető úr következik. Parancsoljon!
Köszönöm szépen a szót. Tisztelt Elnök Úr! Én azt hiszem, tisztelt Országgyűlés, hogy nem meglepő, hogy az őszi ülésszak ilyen indulatokkal kezdődik, és engedjék meg, hogy utaljak valamire, amiről még nem esett szó. Itt az ülés megkezdésekor annak voltunk tanúi, hogy kormánypárti képviselők erővel vettek el egy táblát egy ellenzéki képviselőtől, és függetlenül attól, hogy ez a tábla meg a használata házszabályszerűen vagy nem úgy történt, ehhez nem volt joguk [[Szászfalvi László: Az ellenzéki képviselő hülye volt. Mert neki joga volt? Kettős mérce!]] , úgyhogy nagyon remélem, hogy házelnök úr ezzel a kérdéssel majd foglalkozni fog. És akkor visszatérve miniszterelnök úrnak a felszólalására, napirend előtti felszólalására: azt tudom mondani bevezetésképpen, hogy az itt helyet foglaló ellenzéki pártok között nagyon sok különbség van, és nagyon sok dologban nem értünk egyet én azt hiszem, hogy ez nem meglepetés senki számára , ugyanakkor az általuk elmondottak jelentős részével én magam és a frakciónk is azonosulni tud. Én is úgy gondolom, hogy egy ilyen rendkívül fontos választás után a legfontosabb vagy az első fontos feladatunk, hogy megköszönjük a magyar választóknak, hogy részt vettek az önkormányzati választáson, éltek a jogukkal, éltek a demokratikus választás lehetőségével, és kiválasztották azokat a polgármestereket és képviselőket, akik az otthonukat jelentő településeket vezetni fogják. Én is külön szeretném megköszönni azoknak a támogatását, akik a Lehet Más a Politika jelöltjeire szavaztak. Rendkívül fontos egy ilyen nagy jelentőségű választáson, egy olyan választáson, amiről mondhatjuk, hogy akár még az országgyűlési választásnál is jelentősebb, hogy helyesen értékeljük a választók jelzését, a választók szavazatait. Miniszterelnök úrtól gyakorlatilag egy győzelmi jelentést hallhattunk; én úgy gondolom, hogy ezzel hibát követett el miniszterelnök úr. Ha tekintetbe vesszük, hogy a kormányzat, a kormánypártok milyen propagandagépezettel rendelkeznek, és hogy ezt milyen módon használják, hogyan gyűrték maguk alá a közmédiát, és milyen egyéb eszközöket, például a megfélemlítés eszközét használják, én azt gondolom, hogy mindenképpen egy óriási vereség volt az október 13-i önkormányzati választás a kormánypártok részére. Azért ki kell mondani, igen, hogy nagyon sok településen immár nem is független ugye, a jelentős része a polgármestereknek, képviselőknek független a magyar önkormányzati rendszerben , de közel 3 millió ember él a mai naptól, illetve október 13-tól kezdve olyan településen, ahol kifejezetten ellenzéki városvezetés van. És valóban, utalni kell arra, hogy milyen felelősség terheli ezeket a településvezetőket, polgármestereket, képviselőket, független attól, hogy ellenzékiek vagy kormánypártiak. Azt nagyon fontos mindenkinek tudni, hogy véget ért egy hosszú időszak, egymást követték a választások, és most egy olyan időszak következik, amikor bizonyítani kell. A megválasztott polgármestereknek és a megválasztott képviselőknek most az a feladatuk, hogy bebizonyítsák, hogy tudják becsülettel, hatékonyan, tisztességgel vezetni azokat a településeket, amelyek lakosságától ők bizalmat kaptak. És rendkívül fontos, mind az ellenzéki, mind a kormánypárti képviselőknek ezt észben kell tartani, nincsenek ilyen szempontból ellenzéki és kormánypárti polgárok, hanem mindenkinek, minden városi és települési és falvakban élő polgárnak az érdekeit egyaránt képviselni kell. Én azt gondolom, miniszterelnök úr, hogy a kormánynak pedig az a feladata, hogy azokat a feltételeket, amelyek szükségesek egy város vagy akár egy kisváros, nagyváros vagy egy kerület vagy éppen egy kistelepülés vezetéséhez, azt kötelessége biztosítani miniszterelnök úrnak és kötelessége biztosítani a magyar kormánynak és Országgyűlésnek. És sajnos el tudjuk mondani: ezeknek a feltételeknek a jelentős része ma nem biztosított. Ilyen módon kerültek az összeomlás szélére a legfontosabb közszolgáltatások, ilyen módon fordul elő az, hogy nagyon sok település az alapvető feladatok [[Dr. Semjén Zsolt: Melyik? Az állami, nem önkormányzati!]] , például a vízügyi szolgáltatás… miniszterelnök-helyettes úr, például a közösségi közlekedés fenntartása is az összeomlás szélére került. Az önkormányzatok kiemelt feladatairól beszélünk, és ezekhez a forrásokat a kormánynak és az Országgyűlésnek kötelessége, így van, kötelessége biztosítani. Én azt gondolom, hogy itt az ideje, hogy minden megválasztott polgármester és minden megválasztott önkormányzati képviselő, azon túl, hogy természetesen megfelelően a település érdekeiért dolgozik és becsülettel végzi a munkáját, itt az ideje, hogy mindannyian ezeken túl, ezek felett a magyar nemzeti érdekeket képviseljék a következő években. Én azt tudom ígérni a Lehet Más a Politika frakcióvezetőjeként, hogy az LMP megválasztott önkormányzati képviselői, illetve azok, akik különböző tisztségviselőként fogják folytatni a munkájukat, ilyen módon fognak eljárni. Köszönöm szépen.
Harrach Péter, a KDNP frakcióvezetője következik. Parancsoljon, képviselő úr!
Tisztelt Elnök Úr! Miniszterelnök Úr! Kedves Barátaim! [[Dr. Vadai Ágnes: Tájékoztatást kérünk kereszténységből!]] Megpróbálok azokról a témákról szólni, amiket miniszterelnök úr említett, hiszen ez a műfaj ezt jelenti. [[Szi-lágyi György: Győri megyés püspök!]] A választásról annyit, hogy abban reménykedtünk mindnyájan, hogy véget ért a kampány [[Dr. Vadai Ágnes: Borkai érdeke…]] , néhány hozzászólás azt mutatta, hogy erről szó sincsen. [[14.00]] Van, aki elviseli a kampányt, és van, aki szereti fene az ízlését! , de úgy gondolom, hogy a hangneme mégiscsak olyan kell hogy legyen, ami méltó a parlamenthez és a magyar közélethez. [[Dr. Vadai Ágnes: Fekete Pákó! Közbeszólás a Jobbik soraiból: Ne is legyen választás!]] Egy dolgot említenem kell: frakcióvezető asszony arról beszélt, hogy a Fidesz közössége Borkaikból áll. [[Közbeszólás az ellenzéki padsorokból: A KDNP is!]] Hát, azért ez némi túlzásnak tűnik. [[Dr. Vadai Ágnes: De azért közelítek? Ha nem is mindenki… Közbeszólások az ellenzék soraiból.]] Kampányt lehet gyűlölettel folytatni… [[Közbeszólások az ellenzéki padsorokból. Az elnök csenget.]] de települést vezetni csak szakértelemmel lehet. [[Dr. Vadai Ágnes: Hát…]] Azt hiszem, mindannyian egyetértünk abban [[Szilágyi György: Úgy, mint a Hende Szombathelyen?]] hogy például Tarlós főpolgármester úrhoz hasonló városvezetőt nem találunk Budapesten [[Dr. Vadai Ágnes: Az Adrián!]] és meglátjuk, hogy az önök jókívánsága, hogy „boldog karácsonyt!”, mennyire teljesül, mert nem lesz ez egy könnyű városvezetés. [[Szabó Timea: Ez egy beismerés?]] Arra is kíváncsiak vagyunk, hogy ki fogja helyette vezetni a várost, mert azért vegyük figyelembe azt, hogy egy párt eszmeiség nélkül nehezen tud működni [[Dr. Vadai Ágnes: Hát, láttuk a fideszes keresztény értékeket az Adrián! Kicsit meglep bennünket, hogy a keresztény értékek ezek lennének!]] , egy koalíció azonos társadalomkép nélkül szintén nehezen tud működni, és nem úgy néz ki most a Budapestet vezető csapat, hogy társadalomképük azonos lenne. Nem feltétlenül boldogságot fog ez jelenteni a vezetőknek éppúgy, mint a polgároknak. Hadd térjek rá arra a kérdésre, ami miniszterelnök úr beszédében az egyik legfontosabb volt, a családvédelemre, a családtámogatásra. [[Dr. Vadai Ágnes: Akkor most jön Borkai, igaz?]] Ennek két olyan fontos célja van, ami számunkra is, kereszténydemokraták számára is fontos. Az egyik a demográfiai helyzet. [[Dr. Vadai Ágnes: Ó!]] Magyarország számára [[Dr. Vadai Ágnes: Ott aztán pont arra törekedtek…]] első számú nemzeti sorskérdés az, hogy születnek-e magyar gyermekek. [[Dr. Vadai Ágnes: Akkor nem az Adriára kellene járni!]] A másik célja a családtámogatási rendszernek, hogy a család mint önérték hogyan jelenik meg a társadalom előtt. [[Dr. Vadai Ágnes: Ez nagyon fontos kérdés. A Borkai családról mit gondolnak?]] Én úgy gondolom, hogy a konzervatív és kereszténydemokrata felfogás valamennyiünk számára fontos, a kötődés, kötődés az otthonhoz, kötődés a családhoz, kötődés a nemzethez és a hazához és kötődés a hagyományokhoz [[Szabó Timea: A luxushajóknak melyik része volt hagyományos?]] ezek fontos dolgok, amelyek képesek arra, hogy egy olyan közösséget erősítsünk meg, amelyik a legfontosabb számunkra, a családot. [[Dr. Vadai Ágnes: Ezt fejtse már ki bővebben!]] Ha megengedik, akkor még néhány mondatot a házasság fontosságáról. [[Felzúdulás, taps az ellenzéki padsorokban. Dr. Vadai Ágnes: Gratulálok! Útmutatást kérünk!]] Ha egy nemzetközi kérdésről is szabad szót ejteni: miniszterelnök úr említette azt… [[Közbeszólások az ellenzék soraiból, többek között: Halljuk! Derültség az ellenzék padsoraiban. Az elnök csenget.]] kitört az ellenzéki politikai kultúra, látom. Örülünk annak, hogy a Bizottság elnöke egy családanya lett, egy sokgyermekes családanya, aki nemcsak tudja, mit jelent a család, de meg is éli azt. [[Felzúdulás az ellenzék soraiban. Dr. Vadai Ágnes: Győrben is ez van! Ott is megélik a családot, de mennyire! Szászfalvi László: Vadai, ne kiabálj már örökké! Már nagyon unalmas!]] Még annyi időm van, hogy ha megpróbálom túlkiabálni az ellenzéket, akkor a klímavédelem magyar tervéről is ejtsek szót. Mind a ’30-as, mind az ’50-es terv képviselete nemzeti ügy, amiben, úgy érzem, hogy az ellenzéknek is a kampány helyett ennek a támogatását kellene vállalni. [[Az elnök a csengő megkocogtatásával jelzi az idő leteltét.]] Köszönöm megértő türelmüket. [[Taps a kormánypártok és az ellenzék soraiból.]]
Képviselőtársamtól, frakcióvezető úrtól elnézést kérek, hogy meg sem kíséreltem rendet csinálni. És nagyon sajnálom és a nevükben is elnézést kérek , hogy önben sem a megválasztott képviselőt, sem pedig a kort nem tisztelték. Ez legyen az ő problémájuk. [[Szórványos taps a kormánypárti padsorokból.]] Kocsis Máténak adom meg a szót. Parancsoljon, frakcióvezető úr!
Köszönöm szépen a szót. Tisztelt Elnök Úr! Tisztelt Képviselőtársak! [[Arató Gergely: Mi újság Józsefváros lakóival?]] Először is, köszönjük miniszterelnök úrnak a beszámolót. Remélem, az időmbe belefér majd, hogy reagáljak rá, illetve a parlament számára is jelezzem, hogy a kormánypárti frakciók, a nagyobbik kormánypárti frakció mindenképpen az előttünk álló időszakban a kormány által meghatározott munkában segíteni fog. Ezt az utat jelölték ki a választók, és mi ezt fogjuk járni. De talán azért érdemes reagálni különösen Hadházy úrra, de a többi frakcióvezető kollégára is, mert miután Hadházy urat, aki ugyan nem frakcióvezető, nem láttuk már egy jó ideje a hírekben, most sikerült bekerülnie, de tudja, képviselő úr, ezek azok a provokatív és anarchista húzások, amire már korábban is megmondtuk, hogy a magunk mértéktartó, de határozott módján fogunk pusztán reagálni. [[Derültség az ellenzék soraiban.]] Hiába jön Keresztes Lóránt frakcióvezető úr itt erőszakkal és büntetéssel, a primitívséget ön követte el [[Közbeszólás a Fidesz soraiból: Úgy van!]] a provokációt ön követte el. Egy anarchista fajankó csinál ilyet, nem egy felelős parlamentifrakció-tag. [[Taps a kormánypártok soraiból.]] Jakab elnök úr, frakcióvezető úr szenvedélyes elnöki székfoglalót tartott a Jobbik tisztújítása előtt, erőszakról beszélt, kérdezze meg az ön mellett ülő elnök elődjét, milyen érzés cigányt verni [[Felzúdulás a Jobbik soraiban.]] milyen érzés beleköpni a Duna-parti cipőkbe [[Közbeszólások a Jobbik soraiból.]] milyen érzés erőszakot alkalmazni, utcán masírozni, közösségeket vegzálni félkatonai alapon. [[Moraj.]] Az milyen erőszak, képviselő úr?! [[Taps a kormánypártok soraiból.]] Tegye meg, hogy amikor a székfoglalóját tovább fogalmazza, akkor a sikerről akként is beszéljen, hogy az ön polgármesterjelöltjei még az ön pártjának a logóját sem tették fel a szórólapjukra. [[Közbeszólás a Jobbik soraiból: Pócs János!]] És ha harminc év alatt bűnbe esett politikusok közösségére haragszik: ott ülnek önök mellett, akikkel közösen Demszky Gábort segítették vissza a hatalomba [[Folyamatos közbeszólások az ellenzéki padsorokból.]] , azokat az embereket, akiket a budapestiek egyszer már elűztek, hitelességi problémáik még mindig vannak. Ön beszél kokainozásról, amikor egyetlenegy tényszerűen bebizonyított kokainozásról hallhattunk a kampányban [[Szabó Timea: Jaj, jaj!]] Lackner Csabáéról, a szocialisták képviselőjéről. [[Közbeszólás a kormánypárti padsorokból: Úgy van! Szászfalvi László: Arról nem szóltál egy szót se!]] Tisztelt Képviselőtársaim! Nehéz elmenni mellette: Gyurcsány frakcióvezető úr rengeteget vitatkoztunk már, én ott voltam az Astorián, amikor süvítettek a fejünk mellett a gumilövedékek , szálljon le a magas lóról! [[Gréczy Zsolt: Felgyújtották a várost!]] Soha nem fogjuk önnek elfelejteni sem a szemkilövetést, sem a lovas rohamot [[Közbeszólások az ellenzék soraiból.]] sem azt, hogy minden idők legkorruptabb magyar kormányának volt a feje, és minden idők legnagyobb korrupciós ügye [[Nagy zaj. Az elnök csenget.]] az ön kormányzása alatt történt a 4-es metró ügyével. [[Taps a kormánypártok soraiból. A DK és az MSZP soraiból, ütemesen: Józsefváros!]] Engedjék meg, hogy most elfelejtsem a Gyurcsány frakcióvezető úr által mondottakat. Szabó Timea frakcióvezető asszony olyan hangos szokott lenni , gratulálunk ahhoz, és egyébként politikai bravúrként elismerem, hogy figyelemre méltó, hogy egy nullaszázalékos párt tagját sikerült megválasztatniuk Budapest főpolgármesterének. [[Szabó Timea: Aki Karácsony!]] Ehhez jó munkát kívánunk! Én azt gondolom, az, hogy mit ír egy médiafelület, képviselő asszony, azt ön ne akarja a parlamentből meghatározni. [[Szabó Timea: 51 százalék!]] [[Szabó Timea: 51 százalék!]] [[Szabó Timea: 51 százalék!]] Az, hogy az Origo mit ír, az, hogy az Index mit ír (Szabó Timea: 51 százalék!) vagy a HVG mit ír (Szabó Timea: 51 százalék!), szerintem tartózkodjon attól, hogy megmondja, és tartalmi kifogásokat tegyen. Nem helyes, és talán a sajtószabadság védelmében meg is ér annyit, e néhány mondatot [[Közbeszólás az ellenzék soraiból: Jaj!]] , hogy tartsa távol magát. Az, hogy önök tőről metszett kommunista módszereket alkalmaznak, amikor egy kis részhatalmat megkapnak, egyből újságokat záratnak be [[Szabó Timea: Vidéki lapokban fizettetek! Közbeszólások az ellenzék soraiból.]] vagy portásokat fenyegetnek meg, vagy köztisztviselőket fenyegetnek meg, ez semmi más ilyet már láttunk a történelemben, és újszerű sincs benne , ez egyszerű kommunista módszer. [[Közbeszólás a Fidesz soraiból: Úgy van!]] Láttunk már ilyet. [[Taps a kormánypártok soraiból.]] Tóth Bertalan képviselő úr! Tóth Bertalan képviselő úr, miről nem hallottunk a logikában? Hallottuk a beszédét. Mi nem hallottunk Wittinghoff Tamásról. [[Közbeszólás az ellenzék soraiból: Nyert! Arató Gergely: Sára Botond meg vesztett!]] Valóban elmaradt a kampányban képenkénti kikockázása az ügyének. [[14.10]] Nem hallottunk Lackner Csaba drogozásáról, elnök úr, az ön pártjában! Önök azt a buta játékot játszották, hogy meg sem ismerték a saját munkatársukat. [[Derültség.]] Nem hallottunk Tóth Csabáról; itt ült még az előbb, nem hallottunk róla. [[Szabó Timea: Borkai!]] A ledugózott konfliktusokról, az elásásról [[Az elnök csenget.]] nem hallottunk arról sem [[Arató Gergely közbeszólása. Dr. Vadai Ágnes: Borkairól!]] hogy milyen maffiamódszerekkel dolgozik. [[Szilágyi György: Miért nem vesszük el a hangot?]] Tisztelt Ellenzék! Önök annyira hozzászoktak a… [[Az elnök kikapcsolja a mikrofont.]]
Frakcióvezető úr! Frakcióvezető úr! [[Taps a kormánypártok soraiban. A DK és az MSZP padsoraiból kórusban: Józsefváros! Józsefváros!]] No… [[Dr. Vadai Ágnes: Nehéz nap, elnök úr!]] Frakcióvezető úr, elnézést kérek, nem voltam képes méltányolni az ön nehézségeit, az ideje lejárt, úgyhogy ezért vettem el a hangot. Most viszont a miniszterelnök úrnak adom meg viszonválaszra a szót, amennyiben élni kíván vele.
Szeretnék. Köszönöm szépen, elnök úr. Csak azt tudom továbbra is vállalni itt a tisztelt Ház előtt, hogy a kormány tagjai semmilyen provokációnak nem fognak felülni, és a legképtelenebb ellenzéki felvetéseket is megpróbáljuk komolyan venni, én is ezt fogom most tenni.Először is: szeretném megismételni, hogy a magam részéről nemcsak a kormánypárt mellett szavazóknak, hanem az ellenzék mellett szavazó választópolgároknak is szeretném megköszönni, hogy részt vettek a választásokon, elmondták a véleményüket, és a legjobb tudásuk szerint megválasztották a szerintük alkalmas képviselőket és polgármestereket. Ami a jobbikos hozzászólást illeti, én szeretném a magyar emberek nevében visszautasítani, hogy jobbágynak nevezze őket. Magyarországon állampolgárok élnek, szabad magyarok élnek, és nem tűrjük el, hogy önök jobbágynak nevezzék a magyar állampolgárokat. [[Taps a kormánypártok soraiban.]] Amilyen az adjonisten, olyan a fogadjisten: szeretném világossá tenni, hogy kereszténységből és erkölcsi kioktatásból, bár jó tanácsokra mindig szükségünk van, kisnyilasoktól ilyeneket nem fogadunk el. [[Moraj a Jobbik soraiban. Taps a kormánypártok soraiban. Közbekiáltás a kormánypártok soraiból: Bravó!]] A Jobbik mégiscsak az a párt, amelyiknek a képviselője a holokauszt áldozatainak cipőjébe beleköpött, erről fotót készített, kirakta, és egész ország-világ előtt dicsekedett vele. Nem tudunk önöktől erkölcsi kioktatást elfogadni. [[Dr. Vadai Ágnes: Mi se kérünk onnan!]] Ami a nem szabad sajtót illeti, ott örülnék, ha ezt a gyermeteg megközelítést esetleg átadnák egy modernebb megközelítésnek, mert a világon mindenki látja, hogy a szociális média világában a sajtószabadság korlátozhatatlan. Sokkal inkább ebből fakadnak kérdések, amelyekkel foglalkoznunk kell. [[Dr. Vadai Ágnes: De van egy olyan… Arató Gergely közbeszólása.]] A modern világ problémái nem a sajtószabadság hiányából fakadnak, hanem a teljesen korlátlan sajtószabadsággal való együttélés képességéből és azoknak a problémáiból, úgyhogy én nevetségesnek tartom a XXI. században a szabad sajtót hiányolni olyan országokban, ahol egyébként a szociális média mindenki számára nemcsak hogy olvasható, hanem alakítható, írható és formálható. [[Folyamatos közbeszólások az ellenzék padsoraiból.]] Nevetségesnek tartom ezért az erre vonatkozó felvetéseket. Ezek után szeretnék röviden arról is beszélni, hogy van-e valami okunk erkölcsi megközelítésre, és ha igen, miféle a szíriai háború esetében. [[Tordai Bence: Nektek lehetőségetek sincs!]] Azt szeretném mindenkinek tanácsolni, miután egy komoly kérdésről van szó, hogy komolyan közelítsen hozzá, és az illúziókat szorítsa háttérbe. Mi történt? Az történt, hogy a legnagyobb NATO-szövetségesünk, az Egyesült Államok kivonult egy területről, oda a NATO egy másik tagállama bevonult, majd ezek után az Egyesült Államok a bevonult másik állammal tűzszünetet kötött, és elfogadták a kialakult helyzetet. [[Dr. Vadai Ágnes: Csak közben ártatlanokat öltek meg! Arató Gergely: Szégyen!]] Magyarországnak kell szembesülnie morális problémákkal ezzel kapcsolatban? [[Arató Gergely: Gyilkosokat védett! Az elnök csenget.]] Azt javaslom, hogy ezt gondolják át. [[Szabó Timea: … történik?]] Ezek után foglalkozzunk azzal a kérdéssel, hogy van-e valami nemzeti érdek, ami a szíriai konfliktushoz kötődik. Én szeretném világossá tenni, hogy van. [[Dr. Vadai Ágnes: Na, mi?]] Az a helyzet, hogy Magyarország, illetve az Európai Unió két lehetőség előtt áll. Az egyik: a Törökországban lévő több mint 3 millió szíriait visszavisszük Szíriába, ott számukra élhető körülményeket teremtünk, és Törökország a 3 millió szír előtt Szíria felé nyitja meg a kapukat. [[Szabó Timea: És ezért ölitek a kurdokat?]] A másik lehetőség… [[Dr. Vadai Ágnes: … ezen az áron?]] Ezt beszéljék meg az amerikaiakkal! [[Dr. Vadai Ágnes: Nem, ezt a miniszterelnökkel kell megbeszélni!]]
Kérem, képviselő asszony, próbálja már moderálni magát! [[Szabó Timea: Melyik? Dr. Vadai Ágnes: Melyik képviselő asszony? Derültség.]]
Szeretném befejezni a gondolatomat, miszerint a nemzeti érdek ott érhető tetten, hogy ha a törökök úgy döntenek, hogy nem Szíria felé nyitják meg a kapukat, hanem az Európai Unió felé, akkor nekünk komoly gondjaink lesznek. [[Szabó Timea: Ezt már ne! Ezt ne!]] Szeretném önöket tájékoztatni arról, hogy ebben a pillanatban Törökország és az Európai Unió területe között 96 ezer migráns tartózkodik. Amennyiben a törökök a kapukat kinyitják, és Európa felé indulnak meg, két irányt vehetnek [[Arató Gergely: Akkor indulnak meg, ha háború lesz!]] : vagy Magyarország felé indulnak meg, vagy Horvátország felé, egyiket se tartom jónak. Bekiabálják, hogy de van kerítésünk. Van kerítésünk, de én nem javaslom önöknek, hogy kipróbáljuk azt a helyzetet, amikor a kerítés egyik oldalán százezer migráns van, a másik oldalán pedig 50 ezer V4-es határőr. [[Szabó Timea: Ennek mi köze a népirtáshoz?]] Azt javaslom ezért, hogy olyan külpolitikát folytasson Magyarország [[Dr. Vadai Ágnes: Hogy nem tapad vér a kezéhez, olyat!]] amely lehetővé teszi Törökország számára, hogy a nála lévő szíriai menekülteket Szíriába vigye vissza, és ott teremtsünk számukra élhető körülményeket. [[Dr. Vadai Ágnes: … és a keresztényeket is!]] Sőt, azt is javaslom, mint ahogy megtettem az Európai Unió Tanács-ülésén is, hogy az Európai Unió és Magyarország vállaljon pénzügyi felelősséget és hozzájárulást, hogy a szír területeken, ahol lehet, jöjjenek létre azok a városok, ahova Törökországból vissza tudnak menni a szíriaiak ahelyett, hogy megjelennének a magyar-szerb határon. Van tehát nemzeti érdek. [[Taps a kormánypártok soraiban.]] Ahogy az előbb azt kellett mondanom, hogy nem tudunk erkölcsi szempontból kioktatást elfogadni a Jobbiktól, azt kell mondanom, hogy a DK esetében is ez a helyzet. [[Dr. Vadai Ágnes: Pedig ez elég nagy probléma!]] Szeretném megismételni, hogy természetesen mindannyiunkra, habár nem tudom, hogy az ellenzék ezt így gondolja-e, de mindannyiunkra ráfér időnként morális tanítás, de nem mindegy, hogy kitől kapjuk ezt. Szeretném világossá tenni, hogy a Fidesz számára vannak nem átléphető vonalak. Ha Magyarország hivatalban lévő miniszterelnöke bármikor olyan mondatokat mond, és most idézem a DK elnökét hivatalban lévő miniszterelnökként, hogy „Nyilvánvalóan végighazudtuk az utolsó másfél-két évet,” [[Dr. Vadai Ágnes: Ne azt nézzék, hogy mit mondott, hanem hogy mit csinál!]] „teljesen világos volt, hogy amit mondunk, az nem igaz.”, a második idézet az, hogy „Majdnem beledöglöttem, hogy másfél évig úgy kellett tenni, mint ha kormányoztunk volna, ehelyett hazudtunk reggel, éjjel meg este.”, akkor nem tudunk önöktől morális kioktatást elfogadni. [[Gréczy Zsolt: Megnégyszereztük a… Taps a kormánypártok soraiban. Dr. Vadai Ágnes: A borkaizásra lennék kíváncsi, miniszterelnök úr!]] Azt is látom, hogy önök azt mondják, hogy a polgármesterek valamifajta népfelkelés eredményeképpen foglalták el a hivatalaikat. [[Gréczy Zsolt: …a legtöbbet!]] Én szeretném azt hinni, hogy Magyarországon az emberek azért szavaztak egy-egy polgármesterjelöltre, mert azt remélik tőle, hogy jobban fog dolgozni, mint az elődje [[Szabó Timea: Így van, Karácsony…]] és én bízom benne, hogy ez így is lesz. Vannak azonban aggasztó jelek, mert az a körülmény mindannyian tudjuk, ez nem politikai titok, és nem is durvaság talán, hiszen közismert , hogy Demszky Gábor alatt szétlopták a fővárost [[Dr. Vadai Ágnes: Ez nem igaz!]] , és most éppen kitüntetni készülnek őt ezek aggasztó jelek, tisztelt hölgyeim és uraim. Ami a főváros kisemmizését illeti: szeretném tájékoztatni önöket, hogy 2010 óta a fővárosban 1850 milliárd forintnyi fejlesztés valósult meg kormányzati pénzből. [[Taps a kormánypártok soraiban. Dr. Vadai Ágnes: Sikerült ellopni a nagy részét!]] Nagyon szeretnének Magyarországon nagyvárosok, kisvárosok és falvak ilyen kisemmizettek lenni. Szeretném azt is elmondani önöknek, hogy jelen pillanatban a fővárosban folyamatban van 4853 milliárd forintnyi fejlesztés; Magyarország sok városa és sok faluja szeretne ilyen kisemmizett lenni, tisztelt hölgyeim és uraim. [[Taps a kormánypártok soraiban.]] Ezért majd fontos lesz, hogy tisztázzuk a kérdést a folyamatban lévő budapesti fejlesztésekkel kapcsolatban, amelyekről annyit tudok önöknek mondani, hogy miután az előző polgármesterrel írásos megállapodást kötött a kormány a budapesti fejlesztésekről, azokat természetesen betűre és számra be fogjuk tartani. [[14.20]] Ugyanakkor a folyamatban lévő beruházások esetében várjuk a közgyűlés döntését, hogy megjelöljék nekünk, hogy melyek azok a beruházások, amelyeket nem szeretnének, és melyek azok, amiket szeretnének. Szeretnénk közgyűlési döntést, nehogy menet közben álljanak elő mindenfajta károkat okozó konfliktusok. Szeretném világossá tenni, hogy a magyar kormány minden egyes városban és minden egyes településen csak olyan fejlesztéseket hajt végre, amit egyébként az ott élők meg a megválasztott vezetőik szeretnének. [[Moraj az ellenzéki pártok soraiban.]] Ez eddig Budapesten is így volt [[Tordai Bence: Ne hazudj, nem így volt!]] Budapesten ma zajló… [[Tordai Bence: …Városliget! Paks II.!]] Budapesten minden egyes beruházást Tarlós Istvánnal egyeztettünk, és azt elfogadta vagy személyesen támogatta is. [[Dr. Vadai Ágnes: Tényleg?]] Nem zajlik ma olyan beruházás a fővárosban, amit a főpolgármester és a közgyűlés ne fogadott volna el. Ezután sem fog. Várjuk az erre vonatkozó döntést, és szívesen módosítjuk az erre vonatkozó beruházási terveket is. Tisztelt Hölgyeim és Uraim! Azt viccesnek tartom, hogy a Magyar Szocialista Párt nevében arról beszélnek, hogy a nyugdíjasoknak nyújtott emelések mértéke elégséges-e, tekintettel arra, hogy önök voltak azok, akik kormányzati idejükben a nyugdíjasoktól elvettek [[Felzúdulás az ellenzék soraiban. Közbeszólás a DK soraiból: 13. havi juttatás…!]] egyhavi nyugdíjat. A nyugdíjasok nem véletlenül remélik azt [[Dr. Harangozó Tamás: Elég már ebből!]] hogy Magyarországnak olyan kormánya van, remélik talán, hogy marad is, és én erre garanciát is vállalok, hogy a nyugdíjak értékéből [[Dr. Vadai Ágnes: Helló röfi!]] egy forint sem tűnhet el, és amikor pedig lehetőség van rá, akkor Magyarország a gazdaság teljesítményének megfelelően nem feledkezik el a nyugdíjasokról, mert egy csónakban ülünk velük. Mindig is kifizettük, most is ki fogjuk fizetni a nyugdíjprémiumot, az infláció miatt szükséges emeléseket [[Dr. Vadai Ágnes: …tisztességes megélhetés!]] sőt, ha az ország erejéből telik, és most éppen tellett, akkor egyéb juttatásokat is fogunk adni a nyugdíjasoknak. Nem feledkezünk el róluk [[Dr. Vadai Ágnes: Dehogynem!]] mert ők a mi szüleink és nagyszüleink, számunkra nem nyugdíjasok, hanem a mi szüleink és a nagyszüleink, tisztelt hölgyeim és uraim. [[Taps a kormánypártok soraiban.]] A sajtószabadságról mondottakat a szocialistáktól különösképpen viccesnek tartom, valószínűleg nem jártak a városban az elmúlt néhány napban; Budapesten az ellenzék főpolgármester-jelöltjének érezhetően sokkal több plakátja volt [[Egy hang az ellenzéki pártok soraiból: Hú! Derültség ugyanott.]] mint a kormánypárti polgármesterjelöltnek. [[Szabó Timea: Nem a közpénzlopás miatt, hanem az aktivisták miatt!]] Majd a számok, remélem, amikor elérkezik ezeknek a lezárása, ki is fogják mutatni. Nem teszek fel ezzel kapcsolatosan semmilyen kérdést, csak azt a tényt akarom rögzíteni, hogy miközben önök arról beszélnek, hogy nincs sajtószabadság, aközben a fővárosban az ellenzéki főpolgármester-jelöltnek érezhetően és láthatóan több plakátja volt [[Kunhalmi Ágnes közbeszól.]] mint a kormánypártnak. Ezt mondják önök sajtószabadság-hiánynak? [[Arató Gergely: Lehet ezt mondani, csak nem igaz!]] Nézzük meg, uraim! Örülök annak is, hogy szóba került a megfélemlítés. Uraim, ha jól látom illetve kisasszony , itt nem kevesebbről van szó, mint hogy önök vettek egy mély levegőt, és azzal kezdik, hogy bejelentik, hogy betiltanak újságokat. Gratulálok! [[Szabó Timea: Nem! Nem! A közterekről fogjuk! Dr. Vadai Ágnes: Gond van a szövegértéssel! Felzúdulás, folyamatos közbeszólások az ellenzéki pártok soraiból. Az elnök csenget.]] Ha jól értem, nem is tévedésről vagy elszólásról van szó, hanem, ha jól értem, önök nemcsak hogy vállalják, hanem ez egy program önöknél. [[Szabó Timea: Akkor még egyszer: Az újságárusnál lehet árulni! Pénzért! Közpénzből ingyen, köztereken nem!]] Tehát, ha jól értem… [[Folyamatos közbeszólások az ellenzéki pártok soraiból.]] Tehát, ha ezen a hangzavaron keresztül képes vagyok megérteni, hogy végül is mi az önök álláspontja, akkor azt látom, hogy önök politikaiprogram-szerűen be, illetve ki fogják tiltani azokat a lapokat, amik önöknek nem tetszenek. Ebben nincsen semmi új [[Szabó Timea: Az újságárustól nem fogjuk kitiltani!]] mert önök korábban is ezt csinálták. Vannak is erre alkalmas szakembereik, akiket tudnak reaktiválni. [[Taps a kormánypártok soraiban. Szabó Timea közbeszól.]] Végezetül összességében, tisztelt hölgyeim és uraim, ha jól értettem, az összes ellenzéki hozzászólót ha jól értem [[Szabó Timea közbeszól.]] akkor nem kevesebbet tettek itt a mai napon önök, talán a fölhevültségből, hát, ezt talán Freud tudná megfejteni pontosan, miért [[Derültség a Fidesz soraiban. Szabó Timea: Ez hatalmas!]] de önök nem kevesebbet tettek, mint a mai napon arra szólították fel a nemrégen megválasztott polgármestereket, hogy a településeik ügyének szolgálata helyett, a kormánnyal való együttműködés helyett folytassanak harcot Magyarország Kormányával szemben. [[Szabó Timea: Nem! Arató Gergely: Szó nem volt erről, drága miniszterelnök úr!]] Mindannyian ezt mondták: jobbágyfölszabadítás, elűzés, megfélemlítés alól való megszabadulás. [[Szabó Timea: Rabszolgatörvény eltörlése, így van!]] Sőt még azt is mondták, hogy folytatni is fogják ezt. Én ezt komolyan veszem, csak azt akarom kérni önöktől, hogy ezt gondolják át újra. [[Dr. Hadházy Ákos képviselői helyén ülve felmutat egy táblát, amelyen a következő szöveg látható: „A lónak a faszát!” Felzúdulás a kormánypártok soraiban. Szórványos derültség az ellenzéki pártok soraiban. Folyamatos zaj.]]
Képviselő Úr! Azt kérdem öntől, hogy meddig tud még ön süllyedni az ostobaságba és a modortalanságba. [[Közbeszólás a Fidesz soraiból: Így van!]] Mégis, mit képzel magáról?! [[Dr. Völner Pál: Állatorvos!]] És elnézést kérek, nem fogok rendkívüli házbizottsági ülést összehívni! De azért…
Tehát, én azt szeretném kérni…
Elnézést, miniszterelnök úr, ha megharagszik, de szeretném jelezni előre a frakcióvezető hölgynek és uraknak, hogy a következő házbizottsági ülésen azért lesz miről beszélgetnünk a tekintetben, hogy meddig akarjuk a parlament működésének színvonalát a sárba taposni, és hogy tudunk-e, illetve akarunk-e ezzel szemben [[Közbeszólás: Orvost!]] bármit tenni, mert nem tudom, hogy önöknek hátul volt-e szemük vagy figyeltek-e, nagyon tetszett-e önöknek az, amikor Hadházy képviselő itt bohóckodott az előbb. Nem tudom, hogy látták-e, hogy mi van azon a táblán, amit felmutatott. [[Szabó Timea: Nem, mi csak a luxusorgia-videót láttuk!]] Hát, akkor már legyenek szívesek megnézni, és legyenek szívesek nyilatkozni arról, hogy szégyellik-e magukat helyette is, vagy pedig inkább megpróbálják eltanácsolni képviselőtársaikat az ilyen magatartástól! Mindennek van határa! Szégyelljék magukat! [[Hosszan tartó taps a kormánypártok soraiban. Közbeszólás a Fidesz soraiból: Mondjon le!]] Primitív, ostoba fajankó! [[Dr. Vadai Ágnes: Mi is?]] Parancsoljon!
[[Folyamatos zaj, közbeszólások.]] Engedjék meg, hogy azt tanácsoljam, hogy az ellenzéki képviselőtársunk által fölemelt papíron olvasható szöveg stílusát ne folytassuk, ellenben térjünk vissza esetleg arra a komoly fölvetésre, hogy vajon helyes-e, ha a most megválasztott polgármestereket az ellenzék arra kéri, hogy alakítsák át a kormánnyal szembeni küzdelem helyszínévé a városházákat. [[Közbeszólás az ellenzéki pártok soraiból.]] Én azt szeretném kérni az ellenzéktől, hogy ezt az ötletet, ezt a gondolatot vegyék újra elő, gondolják át. Én egy másik megállapodást, egy másik gondolatot javaslok. Én azt kérem az újonnan megválasztott polgármesterektől, hogy ne ezt az utat járják, hanem keressék az együttműködést Magyarország Kormányával, hogy együtt szolgálhassuk az adott településen élő magyar emberek érdekét. [[Dr. Vadai Ágnes: Nem hiszünk önnek!]] Köszönöm szépen megtisztelő figyelmüket. [[Taps a kormánypártok soraiban. Szabó Timea: Ki fenyegette meg Miskolcot?]]
Tisztelt Képviselőtársaim! Most egy rövid lélegzetvételnyi szünet után folytatjuk a napirend előtti hozzászólásokat. A pártok által előre bejelentett hozzászólások következnek. Kérem mindazokat, akik úgy érzik, hogy nekik ennyi elég volt a mai napból, azok szép csöndben, de gyorsan hagyják el az üléstermet, hogy tudjuk folytatni a munkánkat, akik viszont maradnak, őket pedig arra kérem, hogy lehetőleg az érzelmi potméteren egy kicsit csavarjanak lefelé, hogy valahogy egy parlamentre kezdjünk el hasonlítani immáron több mint egy óra elteltével. [[A képviselők egy része elhagyja a termet.]] Napirend előtti felszólalásra jelentkezett a Jobbik frakcióvezetője, Jakab Péter. Megadom a szót.
Köszönöm a szót. Tisztelt Elnök Úr! Tisztelt Ház! Én elhiszem, hogy nem tetszik a színvonal, de attól még bent kéne maradni. Tehát ez egy munkahely. Hát, hova menekülnek a képviselőtársak? Hol van miniszterelnök úr, aki jól láthatóan nem tud olvasni a sorok között, és nem is érti a szavakat? Nyilván az emberek nem jobbágyok, hanem tisztességes magyarok, akiket mi fel fogunk szabadítani, mint ahogy miniszterelnök úr sem őfelsége, hanem egy közönséges bűnöző, akit meg majd el fogunk számoltatni, maradjunk ennyiben. [[14.30]] Miniszterelnök úr, hozzáteszem, már most is retteg attól, hogy kimenjen az emberek közé, talán nem véletlenül… [[Az elnök kikapcsolja a képviselő mikrofonját.]]
Képviselő úr, figyelmeztetem, hogy ön az Országgyűlésben van, és a magyar választók által megválasztott kormány első emberéről beszél, akire akkor sem lenne szabad ilyen szavakat használnia, ha egyébként nem miniszterelnök lenne, hanem egyszerű választó, akinek a méltóságát tiszteletben kell tartania. Nem tudom, érthető-e az ön számára a probléma, mert ha nem érthető, akkor adok önnek egy kis gondolkodási időt. Vagy pedig képes lesz folytatni civilizált hangnemben a hozzászólását. Mindennek van határa, most már hagyják abba ezt, legyenek szívesek! [[Zaj, közbekiáltások a Jobbik soraiból: Nem hallom, mit mond. Dr. Brenner Koloman: Legalább imitáljuk a parlamentet.]] Nem tudom, képviselő úr, képes-e folytatni civilizált hangnemben a mondandóját, vagy pedig ebben a stílusban fogja folytatni? Hozzáteszem, hogy ennek lesz következménye szintén. [[Nagy zaj, közbeszólások a Jobbik soraiból.]]
Mindennek van határa, házelnök úr, mindennek, a lopásnak és a hatalmi arroganciának, mindennek van határa. Azt nem értem, hogy miniszterelnök úr, aki azt mondta, hogy ő nem szeret fenyegetőzni, miért jött el Miskolcra, miért jött el az önkormányzati választásokat megelőzően számtalan magyar városba, és miért fenyegette meg az embereket azzal, hogy ha ellenzéki polgármestereket választanak, akkor majd elmaradnak a források. Miért van az, hogy miniszterelnök úr járta az országot, egyébként titokban? Eljött például Miskolcra lőni egy fotót, de nem mert találkozni az emberekkel.Hozzáteszem, mi, jobbikosok is jártuk az országot, de mi nem zárt ajtók mögé mentünk, nem regisztrált közönség előtt mondtuk a propagandát [[Közbeszólások a Fidesz soraiból, köztük: Még listátok sem volt.]] , hanem igenis, elmentünk az utcára, meghallgattuk az emberek véleményét, hogy lássuk, mit kell képviselni itt a parlamentben. És bizony, az a szomorú tapasztalat, képviselőtársak, hogy a miniszterelnök úr által felvázolt sikerpropaganda ellenére a vidék rendkívül szegény. Szegény, de élni akar, és keresi azokat a segítő kezeket, amelyek képesek összefogni a magyar embereket, mert azt látják a vidéki magyarok, hogy bizony, a problémáink közösek, és ezeket a problémákat közösen kell megoldanunk. Elegük van az embereknek a sorosozásból, a migránsozásból, a gyűlöletkeltésből. Nem gyűlöletet akarnak a magyarok, hanem tudják, mit? Minőségi munkáért minőségi bért. A befizetett tb-ért cserébe minőségi betegellátást. A befizetett járulékokért cserébe minőségi nyugdíjellátást. Az agyonadóztatott üzemanyagért cserébe járható utakat. A vonatjegyért cserébe meg minimum azt, hogy tartsuk be a menetrendet. Képviselőtársak, nem akarnak sokat a magyar emberek, pusztán annyit, amennyi jár nekik, és nem ingyen, hanem azért a megannyi befizetett közteherért cserébe, amit a magyarok a hátukon cipelnek azért, hogy ez az ország működjön. Mert félreértés ne essék, ezt az országot nem önök működtetik, önök csak kifosztják! [[Közbeszólás a Jobbik soraiból: Így van!]] Ezt az országot a magyar emberek szorgalma, tehetsége és végtelen nagy türelme tartja életben, és önök visszaélnek ezzel a türelemmel. Visszaélnek akkor, amikor Kövér elvtárs olyanokat mond, hogy azért nem kell emelni az itt élők bérét… [[Az elnök kikapcsolja a képviselő mikrofonját. Közbekiáltások a Jobbik soraiból.]]
Képviselő úr, sajnos megvonom öntől a szót, üljön le, legyen szíves! [[Taps a kormánypártok soraiban. Zaj, közbeszólások a Jobbik soraiból, köztük: Szégyellje magát!]] És tanulmányozza a házszabályt! Tanulmányozza a házszabályt: az előbb figyelmeztettem önt. Először is ön az Országgyűlés tekintélyét mélyen sértő tartalommal nyilatkozott többször is, ráadásul a Ház ülésvezetését is bírálta. Én nem vagyok önnek az elvtársa, Isten őrizz! [[Felzúdulás, zaj, közbekiáltások a Jobbik soraiból, köztük: MSZMP KB elvtárs!]] Úgyhogy kikérem magamnak!A következő hozzászólásra Korózs Lajos képviselő úré a szó. Korózs Lajos képviselő úr következik. [[Korózs Lajos jelzésére:]] Igen, ha ön a Korózs Lajos, akkor igen. [[Zaj, közbeszólások az ellenzék soraiból, köztük: Megsértődött az elvtársazáson...]] Saját magukat talán felismerik.
Bocsánatot kérek… [[Zaj, közbeszólások az ellenzéki padsorokból, köztük Tordai Bence: Kormánypárti reakció nem kell? A házszabály? Persze, ahogy Kövér elvtárs rendezi. Ahogy esik, úgy puffan.]] Tisztelt Ház! Kedves Képviselőtársaim! A múlt év augusztusában a Heves megyei Lőrinciben valakik illegálisan leöntöttek egy nagy mennyiségű szennyvíziszapot. Meglehetősen nagy felháborodás kerekedett ebből a dologból, és az akkor még fideszes polgármester, Hatvan város polgármestere tudniillik itt a települések meglehetősen közel vannak egymáshoz úgy nyilatkozott, hogy nagy baj történt, mert nagy valószínűséggel újabb és újabb kamionok fogják követni a Lőrinci városa mellett lévő pernyehányóra leöntött szennyvíziszapot. Akkor néhány kollégámmal elkezdtünk kutakodni az után, hogy tulajdonképpen hogy kerül ide a szennyvíziszap. Aztán a kutakodásunknak az lett az eredménye, hogy Horvátországból meglehetősen nagy mennyiségben kerül Magyarországra szennyvíziszap, ezért közadatigényléssel fordultunk a horvát szakhatóságokhoz, és a horvát környezetvédelmi és energetikai minisztérium készséggel megválaszolta. Ebből kiderült, hogy a 2018. évre mintegy 52 ezer tonna szennyvíziszapra kaptak engedélyt, hogy Magyarországra hozzák, de ahhoz, hogy Magyarországra szennyvíziszap érkezzen, ahhoz Magyarországon valamilyen nagykereskedőnek kell lenni, mert itt is szeretném leszögezni, nem a horvátok hozzák ide ezt az irdatlan nagy mennyiséget. Ezen túlmenően a horvát minisztérium megválaszolta azt is, hogy de az azt megelőző évben is hoztak mintegy 39 ezer tonnát. Szeretném érzékeltetni, kedves képviselőtársaim, hogy ez a múlt évi 52 ezer tonna több mint 2400 kamion szennyvíziszap. Szó szót követett, hónapok teltek el, én írásbeli kérdést tettem föl, és Palkovics miniszter úr, pontosabban Cseresnyés államtitkár úr válaszából gyakorlatilag azt lehetett kiolvasni, hogy nincs itt semmi keresnivaló, nincs itt semmi látnivaló, mindenről van engedély. Ezt nem vitattuk egy percig sem, hiszen tudjuk jól, hogy a nemzetközi ügyekben a Pest Megyei Kormányhivatal jár el, és valóban, ezekről a szállításokról érvényes szerződések voltak. De akkor már nagyobb volt a botrány, hiszen Egerszalókon is egy frissen bejegyzett kft. mintegy 200 ezer tonna, hangsúlyozom: 200 ezer tonna szennyvíziszapot akart lerakni a borvidék, az egri borvidék kellős közepére, a hőforrásoktól mintegy 1000-1200 méterre. Meglehetősen nagy felháborodás volt ott a térségben, és akkor már a média is fölfigyelt erre, hiszen nem lehetett eltitkolni, hogy Székesfehérvárra, tervezve Egerszalókra, illetve mint időközben kiderült, Tapolcafőre ez Pápa egyik városrésze is hoznak szennyvíziszapot. Figyelve a szállításokat, az derült ki, hogy nemcsak Horvátországból érkezik, hanem maribori rendszámmal Szlovéniából. Aki tudja, én meglehetősen sokat foglalkozom azokkal az ügyekkel, amelyek a jövőnket érintik, ebből adódóan utána is néztem tételesen. Az Eurostat-adatokból egyértelművé vált, hogy az elmúlt években kapaszkodjanak meg, képviselőtársaim! Szlovénia összes szennyvíziszapja Magyarországon landolt, de akkor még csak a horvát szennyvíziszapról volt szó. Lehet, hogy egy kicsit kaotikusnak tűnik ez az egész, de a közadatigénylések, amelyeket benyújtottunk különböző szervezetekhez, és ahogy megkaptunk válaszokat, abból egyértelműen kiderült, hogy a környező országok szennyvíziszapjának egy jelentős része, Zágráb városának minden egyes kilogrammja Magyarországon landol, Szlovénia szennyvíziszapjának minden egyes szállítmánya Magyarországon landol, és időközben kiderült, hogy nagy mennyiségben hoznak Olaszországból, és régebben hoztak Ausztriából is. Abból az Ausztriából, ahol a minisztériumok betiltották. Ausztria egyetlenegy tartományában még mezőgazdasági célra sem lehet felhasználni. Summa summarum, azt mondta Gulyás Gergely miniszter úr a nyár folyamán, hogy azonnali hatállyal meg fogják szüntetni, hogy Magyarországra szennyvíziszapot lehessen hozni. Ezzel szemben én azt látom, hiszen a múlt héten is kint jártam, nyáron több alkalommal a horvát határon, a szlovén határon, kamionokat követtem, és láttam, hogy hozzák irdatlan mennyiségben a mai napig Magyarországra a szennyvíziszapot. Miért hozzák ide? [[Az elnök a csengő megkocogtatásával jelzi az idő leteltét.]] Ez az egyszerű kérdésem van: miért hozzák? Köszönöm szépen.
Válaszadásra Schanda Tamás államtitkár úrnak adom meg a szót.
Tisztelt Elnök Úr! Tisztelt Országgyűlés! Tisztelt Képviselő Úr! Ön és az ellenzéki társai kiélezett versenyt folytatnak azért, hogy olyan témákat találjanak, amelyekkel valamelyest javítani tudnak politikai megítélésükön. Teszik ezt akkor is, amikor egy-egy adott ügyben véleménynyilvánításukkal félrevezetik, megtévesztik a magyar embereket. Önök, ahol csak tudnak, keresztbe tesznek a kormány környezetvédelmi törekvéseinek, és egyáltalán nem támogatják a hulladékgazdálkodás fejlesztését. Újra tájékoztatom, újra tájékoztatjuk, hogy a kormány úgy döntött, nincs szükség a külföldi szennyvíziszap behozatalára. Nem engedjük meg, hogy bárki Európa szeméttelepeként vagy hulladékhasznosító műhelyeként gondoljon Magyarországra. Meghallgattuk a problémákat, és a kormány haladéktalanul megtette a szükséges intézkedéseket. [[14.40]] Ugyanis az a helyzet, bármennyire is az ellenkezőjét szeretné hallani, hogy a Pest Megyei Kormányhivatal szennyvíziszap országhatárt átlépő behozatalához hozzájárulást több mint két és fél hónapja nem adott ki, jelenleg pedig a meglévő engedélyek felülvizsgálata zajlik. Tisztelt Képviselő Úr! Az ön riogatásával szemben egyáltalán nem áll fenn ivóvízbázis vagy termőterületek szennyeződésének veszélye. Nem titkolózunk, nem terjesztünk álhíreket. Kérem, hogy ezt ön se tegye! Abban egyetértünk, hogy Magyarország környezeti-természeti állapota kiemelt fontossággal bír. A teremtett világ megóvása mindannyiunk számára elsődleges, ugyanúgy a magyar családok megfelelő életminőségének biztosítása és az egészségkárosító körülmények megszüntetése. Tisztelt Képviselő Úr! Biztosíthatom arról, hogy a kormány mindent megtesz annak érdekében, hogy ne érkezzen hazánkba külföldről szennyvíziszap-hulladék. Megfelelően kezeljük és rendeztük a szennyvíziszap kérdését. Az Innovációs és Technológiai Minisztérium egyik célkitűzése a tiszta, fenntartható ország megteremtése. Ebben számítunk még az ön közreműködésére és támogatására is, hiszen ez mindannyiunk közös érdeke. A kormány azon dolgozik, hogy Magyarország fejlődése fenntartható legyen. Köszönöm megtisztelő figyelmüket. [[Taps a kormánypárti padsorokban.]]
A Párbeszéd nevében Tordai Bence következik.
Tisztelt Országgyűlés! Kedves Polgártársak! Szabad, szolidáris és zöld Budapest. Ezt ígérte Karácsony Gergely arra az esetre, ha megnyerjük a főpolgármester-választást. És megnyertük. Nem kicsit, nagyon. A szabad Budapest ezzel valósággá is vált. A budapestiek visszavették a városukat a Fidesztől. Ez történt a főpolgármester-választáson, és ez történt a kerületek többségében is. És nemcsak a budapestiek, hanem a szegediek, a miskolciak, pécsiek, hódmezővásárhelyiek, budaörsiek, szombathelyiek, érdiek, dunaújvárosiak, salgótarjániak, egriek, tatabányaiak, ceglédiek, bajaiak, szigetszentmiklósiak, váciak, szentesiek, jászberényiek, szentendreiek, hatvaniak, gödiek, pomáziak, ajkaiak, kazincbarcikaiak, siófokiak, és a sort még hosszan folytathatnám mind visszavették vagy megvédték városukat a Fidesztől. Orbán Viktor nersevik rendszere ezzel megroggyant. Az emberek hatalma ismét erősebbnek bizonyult a hatalom embereinél. Karácsony Gergely, a Párbeszéd társelnöke, az ellenzéki pártok közös főpolgármester-jelöltje a szavazók abszolút többségének támogatásával töltheti be Magyarország legmagasabb közvetlenül választott közjogi tisztségét. Szabad, szolidáris és zöld Budapestet ígértünk, és meg is fogjuk valósítani. Mit jelent ez a gyakorlatban? Elmagyarázom, mert attól tartok, hogy a fideszesek már elfelejtették ezeknek a szavaknak a jelentését. Szabad. Nem a fideszes pártállam által kézi vezérelt működés, hanem olyan kultúra, amely a bizalomra épít, bátorítja az önállóságot, biztosítja a tisztességes versenyt, és teret enged a jó kezdeményezéseknek. Szolidáris. A manipulációra, a megosztásra alapuló, az egymás ellen uszító fideszes politikának az ellentéte. A baloldal alapértéke, amely azt jelenti, hogy kölcsönösen felelősek vagyunk egymásért; hogy nincs első- és másodrangú állampolgár, hogy mindenki egyaránt számít, és mindenki számíthat is a másikra, ha bajba kerül. A szolidaritás a köztársaság alapköve, és Budapesten Karácsony Gergely vezetésével be fogjuk mutatni, hogy mit jelent a gyakorlatban a köztársasági politika. Zöld. Az emberiség és a bolygó iránt viselt felelősségünk kifejezése, a szolidaritás kiterjesztése a jövő nemzedékekre, az ökológiai válság által leginkább sújtott embertársainkra és minden élőlényre. Hogy a fideszesek is értsék, zöldnek lenni azt jelenti, hogy nem tagadjuk a klímaváltozás és a környezeti katasztrófa ezernyi tényét, hanem megpróbáljuk leállítani és visszájára fordítani ezt az önpusztító politikát. Karácsony Gergely vezetésével ezt a zöld baloldali programot fogjuk megvalósítani Budapesten és reményeink szerint minden ellenzéki vezetőt választó településen. Ez tehát a következménye az október 13i választásnak a győztesek oldaláról nézve. De mivel a Fidesznek nem erőssége a valósággal való őszinte szembenézés és a tanulságok levonása, ezért segítek. Elmondom, hogy miért veszített a Fidesz. Egy szóban összefoglalva: leginkább azért, mert alkalmatlanok. Alkalmatlanok. Elsősorban nem arról beszélek, hogy Kósa Lajos intellektuálisan alkalmas-e egy kampány levezénylésére. Nem is arról, hogy a Fidesznek voltak-e alkalmas jelöltjei, vagy hogy alkalmasak-e még egyáltalán egy program megírására. Arról beszélek, hogy a Fidesz erkölcsileg alkalmatlan az ország vagy egy város irányítására. Mi ezt már régóta tudjuk, de mostanra a választók nagy része előtt is világossá vált: nincs két Fidesz. Egy Fidesz van. A Borkai Zsolt-féle Fidesz, hiszen a fideszes vezetők mindegyike aktív vagy passzív bűnrészes a Borkaiéhoz hasonló ügyekben. Mindegyik fideszes tettestárs a közösség vagyonának megcsapolásában, a közpénzek ellopásában vagy eltérítésében, a törvényesített vagy illegális korrupcióban. Az emberek pénzét erkölcstelen magáncélokra használja nemcsak Borkai, de a többi fideszes is. Mészáros Lőrinc jachtozik, Orbán Viktor magánrepülőzik, Borkai Zsolt jachtozik és magánrepülőzik. Habony Árpád kokainozik, a fél Fidesz-KDNP prostituáltakkal mulat, Borkai Zsolt kokainozik és prostikkal mulat. Nagyjából ennyi a különbség. Semmi. Önök erkölcsileg alkalmatlanok az ország vezetésére, önök méltatlanok a magyarok bizalmára. Ennyi a tanulsága az október 13-i választásnak, a Fidesz október 13-i vereségének. Ennyi. Sőt, ennyike.
Dömötör Csaba államtitkár úré a szó, parancsoljon!
Köszönöm a szót, elnök úr. Engedje meg, hogy mielőtt részletesen válaszolnék, visszautaljak az elmúlt percek eseményeire. Először is szeretném azt tisztázni, hogy ahol most vagyunk, az nem egy cirkusz, hanem parlament, mégpedig azé az országé, amelyet a legjobban szeretünk. Másodsorban a trágárság, a kocsmai stílus nem tudja elfedni az érdemi mondandó hiányát. Az ellenzék most egy dologban tud megegyezni, egy mondatban foglalható össze a programja, az pedig az a mondat, amit pár perccel ezelőtt Hadházy Ákos képviselő úr felmutatott. Harmadjára: nem tudnak annyira útszéli stílust megütni, nem tudnak annyira provokálni, hogy mi ne szeretnénk ennél jobban a hazánkat, ezért akárhányszor balhéznak, annyiszor fogjuk türelemmel végignézni, és folytatjuk azt a munkát, amellyel megbíztak minket, amíg a választók erre felhatalmazást adnak. Tisztelt Képviselő Úr! Ha jól értem, akkor önök most örülnek az önkormányzati választás eredményének, és bár a Fidesz nyerte meg, magukat győztesnek állítják be. Ebbe a számszaki vitába most nem megyek bele, de az ön által elmondottak azt mindenképpen jelentik, hogy nem vonják kétségbe az eredményeket. Tehát ráutaló magatartással bevallják, hogy amit az elmúlt években összehordtak a magyar választási rendszerről, amivel telekiabálták a külföldi sajtót [[Szabó Timea: Karácsony Gergely győzött.]] és a nemzetközi intézményeket, az nem volt igaz [[Szabó Timea: De! De!]] vagy inkább mondjam ezt: egy terebélyes hazugság volt. [[Taps a kormánypárti padsorokban.]] Október 13-a bizonyította, hogy minden politikai párt labdába rúghat, nyerhet, akár még úgy is, hogy civilre maszkírozza magát. [[Szabó Timea: Például Bús Balázs.]] Szóval, abban megegyezhetünk, hogy a magyar demokrácia él és virul, így javaslom, hogy hagyják végre abba az országellenes lejárató akciókat. Ami a budapesti eredményeket illeti, a fővárosi szavazók úgy döntöttek, hogy Karácsony Gergelyt bízzák meg a város vezetésével. Ehhez jó és eredményes munkát kívánunk. Egy dolgot azonban nem szeretnénk szó nélkül hagyni. A Karácsony Gergely megválasztása óta eltelt napok rendkívül tanulságosak, egyre hangosabban hallunk egy dörömbölést az ajtón, és ha megnézzük, ki az, hát a múlt. A múlt dörömböl. Már a választás másnapján elkezdtek kihátrálni a választási ígéreteikből [[Szabó Timea: Melyikből? Pontosan melyikből? Listázzad, légyszi!]] ehelyett lopakodnak vissza a megszorító javaslatok, és ami ennél is súlyosabb, lopakodnak vissza a múlt szereplői is: Lamperth Mónika, Gál J. Zoltán, Demszky Gábor. Az az érzésünk, minthogyha az egykor volt Nap-kelte adását néznénk. Olyan ez az októberi karácsony, mintha minden ajándékdobozkából a Gyurcsány-korszak egyik szereplője ugrana elő. [[Szabó Timea: Szabó Árpád, Mészáros Lőrinc! Arató Gergely: Még jó, hogy elfogadjátok a vereséget!]] És ez meglátszik a konkrét ügyekben is. A fiataloknak járó ingyenes BKV-zás ötletéből már most visszatáncoltak. [[Szabó Timea: Nem!]] Nem is úgy értették, nem úgy fogják bevezetni, és egyébként sem most. Fennáll a gyanú, hogy megvezették, becsapták a budapestieket. [[Nagy zaj az ellenzéki padsorokban. Szabó Timea: Nagyon béna! Hazugság! Hazugság!]] Bezzeg a dugódíjon már most morfondíroznak, amivel kapcsolatban egy dolgot tisztázzunk: ezt Demszky Gábortól örököltük kötelezettségként. Tarlós István nem vezette be, Karácsony Gergely most viszont be akarja. Azt mondja, hogy ott van a programjában a dugódíj. [[Arató Gergely: Fogadjátok már el a győzelmét Karácsonynak!]] Demszky Gábor visszatérése, felbukkanása egyébként több mint sokatmondó. Már most arról beszél, hogy hiteleket kellene felvenni, fel kellene venni a kapcsolatot a Világbankkal, és jó gyakorlatként utal a privatizációs bevételekre, és egyértelműen javasolja Karácsony Gergely figyelmébe azt a Timmermans urat, aki egyébként rendszeresen nekitámad Magyarországnak. [[Arató Gergely: Ne foglalkozz vele! Mi lenne, ha nem fogadnátok el a vereséget? Az hogy nézne ki?]] Amit ő javasol, tisztelt képviselő úr, az nem az építkezés, nem az együttműködés útja. Más nyomait is látjuk annak, hogy jönnek vissza a múlt emberei. Önök ideológiamentességet ígérnek, de máris lenáciznak egy magyar írót. [[Szabó Timea: Nem! Zöld, szolidáris Budapestet ígérünk!]] Újságokat támadnak, színházi pályáztatást ígérnek, de már most bemondják, hogy ki nem nyerhet, és a szakemberek kirúgását helyezik kilátásba. Ezt jelenti, ezt jelenti az önök szabadsága. [[Moraj az ellenzék padsoraiból. Szabó Timea: Fasisztákat! Ezzel egyetértünk, hogy fasisztákat nem támogatunk!]] [[14.50]] Konkrét javaslatokat is tettek, mégpedig olyan javaslatokat, amelyek arról szólnak, hogy milyen beruházások álljanak le [[Szabó Timea közbeszól.]] álljanak le Budapesten. Ez megint csak nem az építkezésről szól. [[Folyamatos zaj, közbeszólások az ellenzéki padsorokból. Szabó Timea: Hajógyári sziget!]] Tisztelt képviselő úr, Budapest vezetésének felelőssége most már Karácsony Gergelyé, most bizonyíthatja, hogy tud-e vezetni egy várost. Mindannyiunk érdeke, hogy ne úgy vezesse Budapestet, ahogy Zuglót vezette. Mindannyiunk érdeke, hogy ne lopják szét [[Folyamatos közbeszólások az ellenzéki padsorokból, többek között: Arató Gergely: Agyonvertünk titeket Zuglóban, nem baj?]] a háta mögött a várost, ne jöjjön el újra a nokiás dobozok és a Hagyó Miklós-féle parizerek időszaka. [[Dr. Vadai Ágnes: …nem lesz beiktatva az Alaptörvénybe!]] Közös érdekünk, hogy Budapest továbbra is minden magyar ember büszkesége legyen. Ha a kormányon múlik, akkor ez így is lesz. Köszönöm, hogy meghallgattak. [[Taps a kormánypártok padsoraiból.]]
Napirend előtti felszólalásra jelentkezett Gyurcsány Ferenc.
Tisztelt Hölgyeim és Uraim! Bár más gondolatokat kívántam önökkel megosztani ezen a nagyon hevesre sikerült délutánon [[Dr. Völner Pál: Boldog vagy?]] de tekintettel, hogy a hivatalban lévő kormányfő úgy gondolja, hogy politikájának kritikáját egy 13 évvel ezelőtti, egyébként elhíresült beszéd mondataival kell kezelnie [[Dr. Völner Pál: Ősbűn!]] nincs ellenemre, hogy akkor ezt a kérdést megvitassuk, bár ritkán beszéltünk mostanában erről. Akkor sincs ellenemre, ha ezt bocsánat, hogy ezt mondom politikai és emberi középszerűségnek gondolom. [[Tordai Bence: Helyes!]] Nézzék! [[Dr. Rétvári Bence: A választók nem gondolják azért!]] Az a küzdelem, amit itt nagyon sokan, köztük én is, régóta folytatunk, az arról szól, hogy a rendszerváltozás után kialakult, a magyarok százezreit és millióit zavaró, zavaros, korrupt közéletet végre megtisztítsuk. Politikai pályafutásom nagy része részben erről szól. Az értelmesebbje, nem mindenki, államtitkár úr, érti ennek a beszédnek a lényegét. Érti, hogy hajlandó vagyok szembefordulni akár a sajátjaim egy részével is [[Dr. Völner Pál: Mikor?]] mert értem, hogy a haza szolgálata nem történhet meg, ha nem becsületesen teszik. Értik, hogy nem azért kell politikusnak lenni, mert jó motorral lehet járni, mert jachton lehet szórakozni, mert jó fizetést adnak, hanem azért, mert ennek a hazának szüksége van egy becsületes vezetésre. Ha ehhez az kell, hogy meg kell törni akár a hozzánk közel állók egy részének is elfogadhatatlan erkölcsét és kultúráját, akkor ez a feladat. [[Dr. Völner Pál: Nem sikerült!]] Nem meghirdetni a „megvédjük a bűnösöket” 11. parancsolatát, hanem meghirdetni, hogy nincs alku, mert aki lop, kérem szépen, az nem politikus, hanem bűnöző! [[Közbeszólások az ellenzéki padsorokból: Így van! Taps ugyanott. Közbeszólás a kormánypárti padsorokból: Az egész ellenzék! Tapsoljatok!]] Nincs kétségem afelől, hogy az országot sokfajta nézettel, álommal, programmal lehet egyébként legitim módon szolgálni. Egyféleképpen biztosan nem lehet szolgálni. Bennünket azzal bíztak meg a választóink, hogy szolgáljuk őket. Önök és mi egy átlagos középiskolai igazgatóhoz képest nagyon jól meg vagyunk fizetve. Nagyon jól! Ők csak álmodnak ilyen fizetésről. Azok, akik egyetlenegy fillért is elvesznek a közösből és önök között, őszintén szólva, nagyon sok ilyen embert látok, úgy látom, hogy lassan ez a Fidesz tagbelépési nyilatkozatának része lesz önöknél , azok szembemennek mindazzal, amit én és mi gondolunk a hazáról. És ha 2006-ban ezért küzdöttem, akkor én büszke vagyok rá. Ha maguk rám olvassák annak a beszédnek iszonyatosan szenvedélyes, felrázó mondatait, akkor lehet, hogy jól teszik, a saját szempontjukból, de a lényeg szerint önöknek nemcsak hogy nincs igaza, hanem még hazudnak is. Mert, tudják, annál nagyszerűbb dolgot csinálni, mint hogy az ember megküzd azért, hogy ez egy normális ország legyen, tiszteletre méltó politikusokkal, olyanokkal, akik tudják és merik böcsülettel szolgálni a hazájukat, azért érdemes akár a sajátjukkal is megküzdeni. Maguk ebből keveset értenek. [[Németh Szilárd István felfelé tekintve: Mindjárt leszakad!]] Maguk úgy gondolják, hogy politikai trükkökkel, kommunikációval, állandó támadással eredményt lehet elérni [[Balla György: Trükkök százaival!]] szerintem nem. Alázattal és tisztességgel lehet ezt a hazát szolgálni. Végtelenül büszke vagyok arra, hogy nagyon sokan ma ugyanezt gondolják éppen önökkel szemben. Az innenső oldalon nagyon sokan léptek be azért a politikába, korábban talán nemegyszer velem is vitatkozva, mert egy másik világot akartak. [[Dr. Orbán Balázs: Ez science fiction!]] Itt nagyon sok tisztességes, becsületes ember ül. Még az is lehet, hogy nagyon sokan tőle jobbra mást gondolnak arról, amit csináltak öt, tíz vagy tizenöt évvel ezelőtt, de, őszintén szólva, maguk az utolsók, akik ezt az ő szemükre vethetik. Maguk már mindenek voltak ebben az országban. [[Közbeszólások az ellenzéki padsorokból, köztük: Így van!]] Nincs olyan politikai pont, amit önök meg ne próbáltak volna elfoglalni, mert harminc ezüstért nemcsak a krisztusi hagyományokat, hanem a saját édesanyjukat is eladták volna. [[Szabó Timea: Így van! Taps az ellenzéki padsorokból.]] Ez a helyzet, kérem szépen! Én pedig mégiscsak azt gondolom, hogy az a jó, ha maradunk a böcsületnél és a tisztességnél. Maguk pedig, hogy idáig eljussanak, azt hiszem, végig kellene menniük a damaszkuszi úton. Köszönöm szépen.
Dömötör Csaba államtitkár úré a szó ismét. Parancsoljon!
Köszönöm a szót, elnök úr. Az elmúlt percekben egy vívódó ember hangját hallottuk [[Derültség a kormánypárti padsorokból.]] és ezt meg is értem, mert az elmúlt percekben egyértelművé vált, hogy ön továbbra is az őszödi beszéd emlékével és a saját lelkiismeretével küszködik [[Gréczy Zsolt közbeszól.]] amit egyébként meg is értek, és az a helyzet, tisztelt frakcióvezető úr, hogy ez így is fog maradni egészen addig, amíg ön aktív marad a magyar közéletben. [[Gréczy Zsolt: Add ide a didit! Taps a kormánypárti padsorokból.]] És oka van annak, hogy mi továbbra sem fogadunk el kioktatást azoktól, akik végighazudtak éveket, trükkök százait vetettek be ön mondta, nem mi mondtuk, ön mondta , és akik választásokat nyerve épp az ellenkezőjét csinálták annak, amit a magyaroknak mondtak. Az őszödi beszéddel, tisztelt frakcióvezető úr, az a probléma, hogy nem egy üres beszéd volt, hanem a saját politikájuk alapja, amibe majdnem tönkrement az ország. Mindezt azért hozom fel, mert most is aktualitása van, mert nagyon jól látszik, hogy a vasárnapi választás után hogyan hátrál ki az egész baloldal a választási ígéreteiből, és helyette [[Gréczy Zsolt: Mesélj!]] körvonalazódik egy olyan politika [[Gréczy Zsolt: Mondj egyet, amelyikből kihátráltunk!]] ami egyáltalán nem új, hanem a Gyurcsány-Bajnai-korszak legrosszabb hagyományait idézi fel. Itt most nem csak arra gondolok, hogy még el sem foglalják a székeiket, és máris mindent rákennek a kormányra, az időjárást is beleértve. A nagyobb probléma az, hogy gőzerővel hoznák vissza a régi reflexeket, a rég megbukott politikát és hatszor megbukott embereket. [[Arató Gergely: Keveset értettél az elnök beszédéből!]] A vak is látja, tisztelt frakcióvezető úr, hogy miközben önök fiatalokat állítanak a színpadra, a háttérben ön áll. Ön állt Karácsony Gergely mögött, és olyanok mozdultak meg újra, akikről rég azt hittük [[Nagy zaj az ellenzéki padsorokban. Dr. Vadai Ágnes: Nana, nem Borkai!]] , rég azt hittük, hogy már évekkel ezelőtt letették a politikai lantot, de ha letették is, akkor most újra megragadják. Elég megnézni, hogy mit javasolt Demszky Gábor; nem fogom még egyszer elmondani, mert önmagában is megdöbbentő. Hitelfelvételt javasolt, meg együttműködést Timmermansszal. [[Gréczy Zsolt közbeszól.]] Vegyük hozzá azt is, hogy az önök emberei, tisztelt frakcióvezető úr, masszív letámadást indítottak a kerületekben és a főpolgármesteri hivatalban, elindult a retró buli, ahol különböző jelmezeket látunk, de a jelmezek alatt a 2010 előtti korszak levitézlett figurái ropják a táncot. [[Gréczy Zsolt: Azok vagytok ti!]] Ami az erkölcsi kérdéseket illeti [[Dr. Vadai Ágnes: Borkai Zsolt következik?]] ön a DK pár nappal ezelőtti születésnapján talán, ha jól idézem fel, azt kérte a küldöttektől, hogy legyenek tisztességesek, és segítsenek helyreállítani a politikusi hivatás becsületét. Gyurcsány Ferenc kampányt indít a becsületért, a tisztességért hogy a plafon nem szakad le! Tényleg! [[Arató Gergely: Nem is érted a szavakat! Majd elmagyarázzuk!]] Hogy Gyurcsány Ferenc kampányol ezekért! [[Dr. Vadai Ágnes: Na, mi ez a felháborodás?]] Ha önök ezt komolyan gondolnák [[Gréczy Zsolt: Borkai! Borkai! Borkai!]] akkor nem próbálták volna szőnyeg alá söpörni a kispesti botrányt. A botrány tépázta jelölteket és a szövetségeseiket önök támogatták egytől egyig, akik itt ülnek. Mi is hangzott el általuk? A kispesti baloldaliak arról beszéltek fennhéjázva, hogy aki nem keres meg évi százmillió forintot, az hülye. Arról is szóltak, hogy milyen gyakorlatokkal lehet kiszivattyúzni a pénzt. Arról is, hogy a baloldaliakhoz kötődő vagyonkezelőt csak „Mr. Negyven Százaléknak” hívták. [[15.00]] Megszólalt azért az óvatoskodó hang is, mondván, nem olyan könnyű nyugdíjba menni a baloldalról, mert hamar el lehet költeni 200-250 millió forintot. A beszélgetés legdurvább részét nehéz idézni itt a Házban. Úgy szól, hogy kemény lesz a következő öt év és itt következett egy 18 karikás rész , mert hajtani kell a biciklit rendesen, hogy ne kelljen utána sokat dolgozni. Hajtani kell a biciklit rendesen, hogy ne kelljen utána sokat dolgozni. Ez egy olyan ember, akit önök támogattak. És az, hogy hogyan kezelték ezt a botrányt, mindent elmond. A kispesti baloldali polgármester szemrebbenés nélkül mondta azt, hogy nem is ismeri ezt az embert, nem ismeri meg. Az önök szóvivője az egészet lerendezte annyival, hogy a polgármester megkérdőjelezi a beszélgetés hitelességét, önök ezt elhiszik neki, és eszerint járnak el. Ennyi! Ennyi! És az ügynek azóta sincs következménye; se lemondás, se követelése annak, hogy mondjanak le a szereplők. [[Arató Gergely: Tévedsz! Majd veszünk neked egy újságot!]] Ez csak egyet jelenthet, azt, hogy a baloldalon ez a norma, hogy sok helyen akarják hajtani a biciklit úgy, hogy utána ne kelljen sokat dolgozni. Most éppen egy tucat önkormányzatba akarnának ilyen bicikliket telepíteni. Ne gondolják, hogy mi ezt szó nélkül fogjuk hagyni. Önnek a napokban volt egy sokatmondó kijelentése, azt mondta, hogy folytatódik a vita arról, hogy kié legyen az ellenzék vezető szerepe, és önnek van erre egy személyi javaslata. Talán kacsintott is egyet közben, nyilván magára gondolta. Na, itt van a lényeg: az elmúlt hetek mozgásai semmi másról nem szóltak a baloldalon, csak arról, hogy Gyurcsány Ferenc megszilárdítsa a saját vezető szerepét. Ez mindent felülír, és nagy a veszélye, hogy ez a nyomulás az önkormányzatok életére is kihat majd. Ha a megválasztott képviselők a városukért dolgoznak majd, akkor a kormány partner lesz az építő munkában, de ha nem, akkor nem fogjuk szó nélkül hagyni. Köszönöm, hogy meghallgatott. [[Taps a kormánypártok soraiban.]]
Keresztes László Lóránt frakcióvezető úr következik, az LMP részéről. Parancsoljon!
Köszönöm szépen a szót, elnök úr. Tisztelt Országgyűlés! Mélységesen sajnálom, hogy miniszterelnök úr már elment az ülésről, hiszen egy egészen izgalmas, érdekes vita kezd kibontakozni. Egy icipicit szeretnék reagálni miniszterelnök úr szavaira, valamint Dömötör államtitkár úr szavaira is szeretnék reagálni. Miniszterelnök úr is és államtitkár úr is konkrét korrupciós ügyeket, régebbi, sok évvel ezelőtti korrupciós ügyeket említ. Én azt gondolom, mindannyian emlékszünk rá, hogy 2010-ben önök az elszámoltatás ígéretével kerültek hatalomra. Hát, hol maradt az az elszámoltatás, amit önök ígértek? Ez elmaradt, és úgy gondolom, hogy ennek jelentős részben önök a felelősei. Egyébként hozzáteszem, én lennék a legboldogabb, ha azok a személyek, azok a politikai szereplők vagy éppen azok a szervezetek, amelyek korábban már bebizonyították, hogy becsapták a magyar embereket vagy meglopták a magyar embereket, elnyerték volna vagy elnyernék a méltó büntetésüket és eltűnnének a közéletből. De visszatérve az eredeti témához: azt gondolom, nem lehet elégszer elmondani, és megismétlem a mostani napirend előtti hozzászólásomban is, hogy hálásan köszönjük minden magyar embernek, hogy részt vett az önkormányzati választáson. Ennek a választásnak óriási jelentősége volt, mondhatjuk, hogy nagyobb jelentősége volt, mint az országgyűlési választásnak. Én azt gondolom, hogy az önök magatartása, az önök által jól hallhatóan megtartott válságtanácskozások húzzák alá, hogy önök maguk is elismerték azt, hogy a kormánypártok, illetve a kormány ilyen szempontból is súlyos vereséget szenvedett. S nekem meggyőződésem, hogy ez a vereség nem a miatt a bizonyos botrány miatt történt meg, ami a győri polgármestert érinti, hanem azért mint ahogy néhány ellenzéki kollégám is elmondta , mert egyre több ember látja át, hogy ez a rendszer működésének a valósága, amit ez a bizonyos botrány bemutatott, az jellemzi az önök egész rendszerét. Az önök rendszere hazugságokra, a korrupcióra épül, és nyomokban sem találhatók meg alatta vagy mellette a keresztényi értékek. Azért szenvedtek ekkora vereséget ezen az önkormányzati választáson, mert az önök rendszere olyan helytartókra épül, akiket nem érdekli a helyi emberek, az adott településen élők sorsa, nem érdekli a szegénység, nem érdekli sok esetben a nyomor, nem érdekli a legnagyobb nemzeti kihívás, ami éri a nemzetünket, ez a bizonyos kényszerű elvándorlás. Semmi más nem történt, mint hogy egyre több ember ezt már látja, átlátja, és egyre több ember hajlandó ezt a szavazatával is kifejezni. Ez a változás történt meg, ami mindenképpen reménykeltő. Ebben is vitánk lehet a miniszterelnök úrral. Ő azt mondta, hogy az ellenzék arra biztatja a megválasztott polgármestereket, képviselőket, hogy ne a településükért dolgozzanak, hanem a kormány ellen valamiféle kampányt folytassanak. Hát, ez nem igaz! Én éppen az ellenkezőjét mondtam: rendkívül fontos, hogy mind az ellenzéki képviselőknek, polgármestereknek, mind pedig a kormánypárti vagy éppen a legnagyobb számban mandátumot nyert független képviselőknek az a kötelességük, hogy a saját településükért dolgozzanak. S a következő időszakban nem is lesz ehhez fogható más egyéb feladatuk, hiszen be kell bizonyítaniuk, hogy lehet tisztességesen, becsületesen és hatékonyan vezetni településeket. Ugyanakkor ehhez valóban szükség van arra, hogy a miniszterelnök úr, a magyar kormány és a Magyar Országgyűlés biztosítsa azokat a feltételeket, amelyek kellenek egy-egy település, város, kerület vagy éppen kistelepülés vezetéséhez. A miniszterelnök-helyettes úr bekiabált a megelőző hozzászólásomban. Én úgy látom, ő nem látja át, hogy ezek a feltételek nem adottak. Bizony el kell mondani, és ez a Gazdasági bizottság mai ülésén is kiderült, hogy önök nem értik, nem látják át vagy nem érdekli önöket, hogy a legfontosabb, a magyar emberek életét közvetlenül befolyásoló közszolgáltatás az összeomlás szélére került. Ez a vízszolgáltatás, de ezt nem értette a miniszterelnök-helyettes úr. A vízszolgáltatás finanszírozását a szolgáltatásért felelős önkormányzatoknak kell előteremteni, de erre az önkormányzatok képtelenek. Szükség lenne arra, hogy az önök kezdeményezésére jelentős módosításokat eszközöljön a magyar kormány és a magyar Országgyűlés, de önök ezt mindannyiszor elmulasztják. A mai gazdasági bizottsági ülésen is bebizonyították, hogy hiába terjeszti be az ellenzék azokat a javaslatokat, amelyek a szakma részéről jönnek, önök ezeket érdemi, konkrét vita nélkül elutasítják. Azt gondolom, ez súlyos felelősség önökre nézve, hiszen itt olyan károkat tudnak okozni a magyar társadalomnak és a gazdaságnak, amelyek később, adott esetben egy kormányváltás esetén már nagyon nehezen lesznek helyrehozhatók. A hozzászólásom végén szeretném ismét tisztelettel megköszönni mindenkinek, aki azon túl, hogy részt vett a választáson, a Lehet Más a Politika jelöltjeit támogatta. S tisztelettel megköszönöm azt, hogy nagyon sok helyen valamiféle együttműködésben, de bizony jó néhány helyen teljesen önállóan az LMP képviselői már harmadszor kaptak nagyon biztos és markáns felhatalmazást, hogy képviseljék az adott településen élőket. Az LMP képviselői becsülettel, tisztességgel, a korrupcióellenes harc jegyében, az átláthatóság biztosítása, a helyi gazdaság fejlesztése és a helyi gazdasági szereplők, vállalkozások érdekében fogják elvégezni a feladatukat. Köszönöm szépen.
Válaszadásra Rétvári Bence államtitkár úrnak adom meg a szót.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Én magam is köszönöm minden választónak, aki eljött és az önkormányzati választásokon szavazott. Minden megválasztott polgármesternek és képviselőnek jó egészséget és jó munkát kívánunk a következő öt esztendőre. Ön azonban a felszólalásában, tisztelt frakcióvezető úr, mindent és mindennek az ellenkezőjét is mondott. Mondta azt is, hogy a 2010 előtti bűnözőknek börtönben lenne a helyük, majd aztán rá három percre meg azt, hogy a kormányban lenne a helyük. Jó lenne, ha eldöntenék, hogy pontosan mi az önök szándéka a 2010 előtti bűnözőkkel kapcsolatban, akik a politika környékére keveredtek, vagy azokkal kapcsolatban, akik politikusként lettek bűnözők. Az mindenesetre a választások eredményéből biztos, tisztelt képviselő úr, még mielőtt ön felsorolná az összes, mind a három, önálló LMP-színekben nyertes önkormányzati képviselőnek a nevét, hogy a Fidesz-KDNP a szavazatok 51 százalékát nyerte el az önkormányzatokban. 1,8 millió ember bizalmát köszönjük ezúton is. Ezzel szemben az az ellenzéki szövetség, amelyik összeállt, és minden elvét föladta erre majd még kitérnék később , 1 millió 360 ezer ember szavazatát nyerte el. Az is jól látható, az eredményektől függ, hogy önök éppen demokráciának vagy diktatúrának tartják-e Magyarországot, hiszen öt évvel ezelőtt, sőt még korábban, amikor az önkormányzati választási rendszert elfogadta a parlament, Alkotmánybírósághoz fordultak, és azt mondták, hogy teljes mértékben illegitim az új választási rendszer. Az MSZP azt nyilatkozta, hogy a jelenlegi rendszer jelentősen aránytalan, szélsőségesen többségi, egy párt érdekei szerint épül. A DK szerint se nem tisztességes, se nem szabad egy ilyen választás. Az önök választási programja is azt tartalmazta, hogy meg kell változtatni a választási rendszert, küszöböt, két fordulót, győzteskompenzációt, listás, egyéni mandátumot, mindent meg kell változtatni. Sőt, az önök Soros által finanszírozott intézményei még 2014. június 11-én, a Helsinki Bizottság, az Eötvös Károly Intézet, a Társaság a Szabadságjogokért, TASZ közzé is tettek egy állásfoglalást, amely elmondta, hogy az alkotmányosság elveivel és a nemzetközi választójogi normákkal összeegyeztethetetlen az, ami az önkormányzati választási rendszerben a törvényekben létrejött. S azt is írják, hogy a választási rendszer jelentős mértékben aláássa a 2014-es fővárosi önkormányzati választások, illetve bármely további, e szabályok szerint megrendezett önkormányzati választás legitimitását. S utána önök azt harsogták mindenhol a médiában, hogy illegitim minden önkormányzat, amely ezen törvény szerinti választásokon áll össze. Most pedig, amikor egy-két helyen sikerült önöknek is, az ellenzéki összefogásnak polgármesteri pozícióba kerülni, akkor hirtelen máris legitim, törvényszerű, sőt a szabadságnak és a demokráciának a diadala az, ami az önkormányzati választásokon zajlik. Tisztelt képviselő úr, önök most egy olyan törvényt ünnepelnek, amely törvényt önök az Alkotmánybíróságon támadtak meg, mert nem demokratikus. Sőt, még Karácsony Gergely is, akkor még Szigetvári Viktorral azt nyilatkozta, hogy a választási eljárás rendszere továbbra is csak a Fidesz hatalmi érdekeit szolgálja, és még lehetne sorolni a különböző nyilatkozatokat abból az időből. [[15.10]] Tisztelt Képviselő Úr! Az LMP nemcsak azt adta fel, hogy lehet más a politika, azzal, hogy részévé vált ennek a szövetségnek, hanem az összes ellenzéki párt bemutatta azt, hogy bármifajta elvi alapállás és bármifajta elvi alapértéket felülíró számára az, hogy valahogy hatalomba kerülhessen, valamiféleképpen valamilyen pozíciót el tudjon foglalni. Önök ünneplik azt a Karácsony Gergelyt, aki éppen az önök frakcióját akarta itt a parlamentben pár évvel ezelőtt a működés szélére sodorni, mégpedig úgy, hogy szűnjön is meg az LMP frakciója, majd önök most ünneplik ezt a Karácsony Gergelyt mint főpolgármestert, aki önöket támadta hátba. Önök azért jöttek létre 2010-ben, hogy megváltozzon az a rendszer, az a berendezkedés, amely Gyurcsány nevével fémjelzett, a 2010-et megelőző időszak, majd most Gyurcsány Ferenc szekerét tolják, és az ő választási szövetségében működnek együtt. Itt a parlamentben Gyurcsány Ferenc nem nagyon értette Karácsony Gergelyt, hiszen vele egy olyan hatalmi központ jön létre a baloldali ellenzéki oldalon, amely nem feltétlenül Gyurcsány Ferenc és a DK elnökének irányítása alatt van, és neki Botka Lászlótól Karácsony Gergelyig mindenki a hatalmának az útjában van, ezért egyetlen dicsérő szóval nem illette itt őket a parlamentben, pedig önkormányzati választásokon fontos polgármesteri vagy főpolgármesteri pozíciókat értek el. Tisztelt Képviselő Úr! Lehet, hogy ideig-óráig önöknek is, meg a Jobbiknak, meg az MSZP-nek, meg a DK-nak és az összes többi ellenzéki kisebb-nagyobb pártnak valamekkora pozíciót jelent az, hogy az értékeit, az alapelveit, azokat a célokat, amelyekért létrejöttek, és amelyeket beleírtak az alapító dokumentumaikba, ezeket feladták, és azért, hogy egy Fidesz-ellenes ilyesfajta furcsa szövetségben összeálljanak, ezzel valamilyen sikert érjenek el, de én úgy hiszem, hogy a választók középtávon az elveiket feladó politikusokat nem jutalmazni, hanem büntetni fogják Magyarországon. Köszönöm szépen. [[Taps a kormánypártok soraiban.]]
Napirend előtti felszólalásra jelentkezett a KDNP képviseletében Szászfalvi László képviselő úr. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselőtársaim! A KDNP a családok pártja, és megítélésünk szerint a társadalom számára a jövő zálogát a családok megerősödése jelenti. 2010-től kezdődően az Orbán-kormányok paradigmaváltást hajtottak végre a családtámogatás és az állami társadalompolitika területén. Egy komplex támogatási rendszert alakítottunk ki, amelyben az egyes elemek erősítik egymást. Csak felsorolásszerűen: családi adókedvezmény, az első házasok kedvezménye, gyed extra, CSOK bevezetése, ingyenes tankönyvek, ingyenes gyermekétkeztetés, „Esély otthon” program elindítása. Mindezen intézkedésekkel megdupláztuk az erre a területre fordított költségvetési támogatások mértékét, a 2019-es költségvetésben már több mint 2000 milliárd forintot fordítunk a magyar családok támogatására. Tisztelt Ház! Azonban a kormány itt nem állt meg, a kormány egy sikeres nemzeti konzultációt indított ebben a témában, majd ennek a következményeképpen terjesztette a közvélemény elé miniszterelnök úr a hétpontos családtámogatási akciótervét az év elején. Mindennek a célja, közös célunk, hogy Magyarország egy családbarát ország legyen, számunkra a gyermekek az elsők. Az azóta eltelt időben, a szükséges kormányzati és országgyűlési döntések után, július 1-jén sikeresen hatályba lépett az intézkedések nagy része: a babaváró támogatás, ugyancsak júliustól igényelhető már a használtingatlan-vásárláshoz és a CSOK-hoz kapcsolódó kamattámogatott kölcsön. A családok szintén július 1-jétől élhetnek a jelzáloghitelek elengedésének a lehetőségével, valamint ekkortól indult a nagycsaládosok autóvásárlási támogatása is. Folyamatban van a legnagyobb szabású bölcsődefejlesztési program megvalósítása. Három év alatt a jelenlegihez képest újabb 20 ezer bölcsődei férőhelyet létesít a kormány, így a jelenlegi 50 ezerről 2022-re több mint 70 ezerre bővítjük a férőhelyek számát. 2020. január 1-jétől két újabb intézkedés veszi kezdetét: a legalább négygyermekes nők szja-mentességének és a nagyszülői gyednek a bevezetése. Tisztelt Országgyűlés! Az ellenzéki pártok többsége még mindig próbálja támadni ezt a történelmi léptékű hétpontos intézkedési tervet, mondván, ezeket a lehetőségeket csak egy szűk réteg tudja felhasználni. Jöjjenek a szikár tények tehát! 2019. augusztus végéig 114 ezer család igényelte a CSOK-ot, ami az átlagos gyereklétszámmal kalkulálva csaknem félmillió magyar embert jelent. A támogatási összeg eléri a 340 milliárd forintot. A nagycsaládosok autóvásárlási támogatását csak az elmúlt négy hónapban 16 ezren igényelték, a folyósított támogatások összege pedig már több mint másfél milliárd forint. A babaváró támogatást eddig több mint 42 ezren igényelték, 32 ezernél többen pedig már szerződést is kötöttek. Eddig 311 milliárd forintot folyósítottak az igénylőknek. A jelzáloghitel csökkentésével kapcsolatos intézkedést eddig majd’ 5 ezren kérvényezték, egy család átlagosan 1,4 millió forinttal csökkenthette tartozását július óta. Tisztelt Képviselőtársaim! 2020-tól elérhető lesz a családvédelmi akcióterv összes intézkedése, éppen ezért a kormányt 2020. évi költségvetésének összeállításakor ez a cél, a családbarát Magyarország célja vezérelte. Ennek köszönhetően jövőre közel 2228 milliárd forint áll majd rendelkezésre a magyar családok támogatására. Ez közel 224 milliárd forinttal lesz magasabb az idei összegnél. Tisztelt Ház! A felsorolt döntések és programok rendkívül fontosak voltak az elmúlt időszakban, mondhatnánk, történelmi jelentőségű társadalompolitikai program megvalósulásáról van szó, és ez a kormányzati válasz minden támadás ellenére az egyetlen észszerű megoldás a népességfogyás megállítása érdekében. De azzal is tisztában vagyunk, hogy ezeket az intézkedéseket nemcsak folytatni kell, hanem további célzott programokkal szükséges bővíteni a magyar fiatalok, a magyar családok érdekében. A KDNP frakciója minden eszközzel támogatja a kormány ez irányú erőfeszítéseit és döntéseit. Köszönöm figyelmüket. [[Taps a kormánypártok soraiban.]]
Válaszadásra ismét Rétvári Bence államtitkár úrnak adom meg a szót.
Köszönöm szépen a szót, elnök úr. Tisztelt Képviselő Úr! Tisztelt Ház! Azt hiszem, hogy az önkormányzati választások is mutatják, hogy ha bárhol az ellenzék csak egy kis részben is pozícióba kerül, akkor rögtön a múltba megy vissza, rögtön a 2010 előtti embereket hívja vissza, a 2010 előtti célok és szóvirágok kerülnek elő. Hiszen jól láthatjuk, hogy máris Karácsony Gergely mellett megjelentek a 2010 előtt letűnt világ különböző kulcsfigurái, hogy Demszky Gábor máris IMF-hitellel kapcsolatos különböző tanácsokat osztogat, és ezt láttuk itt a parlamentben is idén nyár elején, amikor a költségvetési törvény vitája volt, és láttuk sorra érkezni az ellenzéki módosító javaslatokat. Ezek a módosító javaslatok ugyanis nagyon sok esetben pontosan a családtámogatásokból csíptek le, néha az egyik sorról, néha a másik sorról. Ahogy képviselő úr is mondta, ez egy kisebb összeg volt, 960 milliárd forint 2010-ben, a jövő évre elfogadott költségvetésben már jóval magasabb, 2228 milliárd forint, de ha az ellenzéken múlt volna, ezekből a sorokból érezhető tételeket vettek volna el, és a saját különböző céljaikra csoportosítottak volna át. Ha tehát az ellenzéknek az idén tavaszi vagy nyár eleji vitában többsége lett volna, akkor bizony a családtámogatások értéke nemhogy nem emelkedett volna több mint 100 milliárd forinttal a jövő évi költségvetésben, hanem csökkent volna, és teljesen más kiadásokra fordították volna. Ez egy hagyomány. Mindig így volt a szocialista időszakban, hiszen elvették az újlakás-vásárláshoz, otthonteremtéshez kapcsolódó forinthitelek kamattámogatását, elvették az egy- és kétgyermekesek adókedvezményét, radikálisan csökkentették a háromgyermekesek adókedvezményét, elvették a gyesből a harmadik esztendőről szóló gyesösszeget, tehát csökkentették az egy gyermek után igénybe vehető gyes összegét is közel az egyharmadával. Tehát minden esetben, amikor mód és lehetőség nyílt rá, akkor korábban a szocialista kormányok elvettek ebből. Ráadásul most még páran ideológiát is csináltak belőle, hiszen Bauer Tamást és másokat hallhattuk az elmúlt években, akik azt mondták, hogy igenis, inkább a migrációra kell költeni és nem a magyar családokra. Ők elmondták, és Brüsszelben erre hevesen tapsoltak és bólogattak is, hogy igen-igen, a magyar családok támogatása helyett a migrációra kell fordítani a költségvetésben keletkező forrásokat. Tehát ugyanazt folytatnák, amit 2010-ben abbahagytak, ugyanúgy a családoktól vennének el. És bár a magyar egy családszerető nép, a gyermek minden családban érték, ettől függetlenül jól látható, hogy nem független a gyermekvállalási kedv a kormány családpolitikájától, adópolitikájától. [[15.20]] Hiszen 2002-ben még valahol a középmezőnynek a vége felé volt Magyarország a gyermekvállalási kedv, az úgynevezett teljes termékenységi arányszám tekintetében az Európai Unió tagállamait tekintve, és ezt 2010-re, 8 év balliberális kormányzás alatt az utolsó, 28. helyre tornászták le. Azzal a családellenes, családokat megszorító politikával, amit vittek, olyan szintre vitték le a 200 szülőre jutó gyermekeknek a számát 115-re , aminél rosszabb arány az Európai Unióban nem volt. És 2010 óta egy családbarát kormányzással, családbarát politikával 16 helyet sikerült javítanunk ezen a listán, és újra a középmezőnyben van Magyarország, tehát érezhető mértékben sikerült javítani Magyarországon a gyermekvállalási kedvet, és így már 145-149 gyermek jut 200 magyar emberre, magyarul 100 párra, akinek gyermeke lehet. Ezért nem mindegy, hogy fordítunk vagy nem fordítunk a családokra, hiszen a családok nyilván vagy érzik az anyagi biztonságot, vagy nem érzik az anyagi biztonságot, ami az egyik fele a gyermekvállalásnak. Nyilván ez elsősorban egy érzelmi döntés, két embernek egy személyes döntése, de napjainkban ebben fontos szempont akár a harmadik gyermek vállalásánál vagy második gyermek vállalásánál az anyagi szempont is itt tud az állam segítséget nyújtani. Az elmúlt években igen erősen igyekeztünk ezt meg is tenni. A jövő évi családcélú ráfordításból 163 milliárd forint kapcsolódik az ön által is felsorolt családvédelmi akciótervhez. Már az eddigi döntéseink nyomán 300 milliárd forint jutott lakástámogatásokra, az idei forrás is többszöröse már a 2010-esnek, egymillió család tudott élni a családi adókedvezménnyel, 130 ezer ember sem adót, sem járulékot nem fizet, és az új otthonteremtési programmal, a falusi CSOK-kal újabb és újabb lehetőségeket nyitottunk meg. 114 ezren igényelték a CSOK-ot, 340 milliárd forint értékben [[Az elnök a csengő megkocogtatásával jelzi az időkeret leteltét.]] közel félmillió ember lakhatásán javítottunk, és ami talán a legfontosabb: 55 ezer gyermeket vállaltak eddig a CSOK-ot felvevők. Köszönöm szépen. [[Taps a kormánypártok soraiban.]]
Utolsó napirend előtti felszólalóként Kósa Lajos frakcióvezető úr következik, a Fidesz részéről. Parancsoljon!
Elnök Úr! Tisztelt Ház! Engedjék meg, hogy legelőször is a Fidesz nevében minden megválasztott önkormányzati képviselőnek és polgármesternek gratuláljak, nekik a munkájukhoz sok sikert kívánjak. Nagyon sok mindent hallhattunk az önkormányzati választások eredményéről, de az nem véletlen, hogy számokat szinte senki nem mondott, mert a számok némiképpen mást mutatnak, mint amiről itt hallhattunk, főleg az ellenzék részéről. Azok a számok, amiket én ismertetek, a Nemzeti Választási Iroda hivatalos végeredményéből következnek, mindenki ellenőrizheti. A tény az, hogy a fővárosban Karácsony Gergely nyerte a főpolgármesteri címet, de az is tény, hogy magasabb önkormányzati választási részvétel mellett 50 ezerrel kevesebb szavazója volt, mint az ellenzéki pártoknak az európai parlamenti választáson tavasszal. Eközben a Fidesz növelni tudta a fővárosban a szavazói számát, 24 ezerrel. Ez nem volt elég arra, hogy azt a különbséget ledolgozza a Fidesz, ami az európai parlamenti választásokon látszott az ellenzék oldalán, de soha nem látott mértékben szorítottuk meg a szavazók száma alapján az ellenzéket. Nézzük meg, ugyanez a helyzet mit mutat a megyei jogú városok esetében! Még egyszer hangsúlyozom, az európai parlamenti választásokon a részvétel alacsonyabb volt, tehát kevesebb szavazó jelent meg, mint az önkormányzati választáson. A megyei jogú városok esetében az európai parlamenti választásokhoz képest az ellenzék 47 ezer szavazót vesztett, a Fidesz 5 ezer szavazót nyert. Ez azt jelenti, hogy nemcsak százalékosan teljesített jobban a kormánypártok összessége a megyei jogú városok esetén, hanem darabra is tudtuk növelni a szavazóink számát, az ellenzék pedig 47 ezer szavazót veszített. A fővárosi és a megyei jogú városi világon kívül az a 6 millió 200 ezer ember, aki a vidéki Magyarországon lakik, a következőképpen nyilvánított véleményt: az európai parlamenti választásokhoz képest a Fidesz 226 ezer szavazattal kapott többet, az ellenzék 48 ezerrel, ami azt jelenti, hogy a növekmény a kormánypártok oldalán közel ötszörös volt az ellenzékhez képest. Így összességében, ha megnézzük a választás eredményét, a Fidesz az ellenzékhez képest 2019 tavaszán 128 ezer szavazattal kapott többet, most pedig 432 ezerrel. [[Közbeszólás az ellenzék soraiból.]] Tehát növeltük a bennünket támogató szavazók számát, arányaiban is azt kell hogy mondjuk, hogy az európai parlamenti választáson megjelentek 51,9 százaléka támogatta a kormánypártokat, most az önkormányzati választáson 53,3 százaléka. Mi szeretnénk megköszönni a bennünket támogató választóknak azt, hogy bíztak bennünk, és kifejezésre juttatták összességében, hogy mind darabszámra többen állnak mellettünk, mint 2019 tavaszán, mind pedig arányaiban. Elnök Úr! Tisztelt Ház! Kétségtelen, hogy az a jelenség, ami bennünket is meglepett, hogy a magyar politika úgy alakult, hogy a nyilasok habozás nélkül összeálltak a szélsőséges liberálisokkal és a kommunistákkal [[Közbeszólások az ellenzék soraiból.]] jelentős részgyőzelmeket könyvelhetett el. Hozzáteszem, az is nyilvánvaló, hogy ennek az összefogásnak az összetartó ereje a pénz és a hatalom. Nagyon reméljük, hogy nem azok a városok fogják ennek a levét meginni, amelyeket ők vezetnek, hanem közösen tudunk dolgozni Magyarország fejlődéséért, Magyarország építéséért, mert nekünk továbbra is Magyarország az első. [[Taps a kormánypártok soraiban.]]
Dömötör Csaba válasza következik. Parancsoljon, államtitkár úr!
Köszönöm a szót, elnök úr. Valóban, sok minden történt azóta, amióta a Ház utoljára összeült, és a sok történés közül talán valóban az önkormányzati választás keltette a legnagyobb közéleti visszhangot. Mindenekelőtt én is szeretnék köszönetet mondani minden magyar embernek, aki élt a választójogával, és az átlagosnál magasabb részvétel azt mutatja, hogy fontosnak tartották ezt a választást, és nagy számban adták le a szavazatukat. Szeretnénk azoknak is köszönetet mondani külön, akik munkájukkal segítették, hogy a választás zökkenőmentesen lefolyjon. Gratulálunk minden megválasztott polgármesternek és képviselőnek, sok erőt és jó munkát kívánunk ahhoz, hogy előmozdítsák városaik és településeik ügyét. Gratulálunk a Fidesz-színekben megválasztott vezetőknek is, ők vannak a legtöbben, ami annak is köszönhető, hogy közülük nagyon sokan már bizonyítottak az elmúlt években, és komoly eredményeket értek el. Ha az egészet a nyers számok felől közelítjük meg, akkor elmondhatjuk, hogy országosan 1,8 millió ember szavazott a Fidesz-KDNP jelöltjeire, 1,36 millióan pedig ellenzéki jelöltekre. A megyei jogú városok többségében, az 5 ezer főnél nagyobb lélekszámú települések többségében és minden megyei közgyűlésben a kormánypártok győztek. 600, azaz hatszáz település választott fideszes polgármestert ez nagyon komoly eredmény. Tudjuk azt is, hogy számos városban nem fideszes polgármester vagy nem fideszes jelölt győzedelmeskedett. Ezzel kapcsolatban szeretném itt is egyértelművé tenni, hogy a kormány minden várossal és minden megválasztott városvezetővel együttműködik, aki az ország és a saját városa, települése javát szolgálja, mindenki számíthat a kormány támogatására, aki a megválasztott tisztségét az építő munkára és nem az állandósított belpolitikai hadakozásra használja. Ami Budapestet illeti, Tarlós István kilenc év után adja át a polgármesteri stafétabotot Karácsony Gergelynek; azt gondolom, hogy a lecke fel van adva. Tarlós István kilencéves polgármestersége alatt Budapest szintet lépett, a legdinamikusabban fejlődő világvárosok közé küzdötte fel magát, és minden remény megvan arra, hogy ezen az úton menjen tovább. Olyan, régóta húzódó beruházásokat sikerült lezárni, mint a 4-es metró a baloldal kitalicskázta a pénzt, Tarlós István pedig befejezte a metróépítést , és megkezdődött a 3-as metró felújítása is. [[15.30]] Van már kerékpárkölcsönző rendszer, és folyamatosan újul meg a járműpark a BKV-nál, és a sort folytathatnám. Rengeteg köztér újult meg. Új arculatot kapott többek között a Széll Kálmán tér, a Kossuth tér és a Ferenciek tere is. A korábbi években ezek csak baloldali szórólapokon szerepeltek, de nem lett belőle semmi. Tarlós István idején ezek megvalósultak. A közösségi terek megújulása is nagy hangsúlyt kapott. Állnak a Közszolgálati Egyetem épületei, megújult az Erkel Színház, a Zeneakadémia, és megújul az Opera is. Szépen halad a Liget Budapest-beruházás is. Én csak a reményemet szeretném kifejezni, hogy elmúlt a kampány, és Karácsony Gergely, illetve pártja, illetve a baloldal egésze nem fekszik majd keresztbe ennek a beruházásnak, mert Budapest ékköve lesz, ha megvalósul. Épp ennyire fontos, hogy döntés született az új budapesti szuperkórház megépítéséről is. Ebben is fontos szerepe lesz a jövőbeni együttműködésnek a kormány és a főváros között. Ami az előttünk álló időszakot illeti, illetve az elmúlt hónapok eredményeit, a magyar gazdaság változatlanul jól teljesít. Ami a pontos számokat illeti, 5,2 százalékkal bővült a gazdaság, ami az egyik legjobb eredmény az Európai Unióban, és ez sok mindenre ad lehetőséget, például arra, hogy folytassuk a családvédelmi akciót. Július 1-jétől már lehet igényelni a babaváró támogatást. Már 60 ezer család igényelte a családvédelmi akció valamelyik támogatását, a babaváró támogatást egyébként 40 ezren, az autóvásárlási támogatást 16 ezren, a falusi CSOK-ra szintén július 1-jétől lehet jelentkezni, azóta lehet igényelni, és közel 1500 kérelmet nyújtottak be. A CSOK-ot már 114 ezer család igényelte, és ez szintén egy fontos eredmény. Ezen az úton szeretnénk továbbmenni. [[Az elnöki széket Jakab István, az Országgyűlés alelnöke foglalja el.]] S hogy még egy fontos területet említsek, a kormány arról is döntött, hogy 20 ezer forint értékű nyugdíjprémiumot, illetve 11 ezer forint értékű nyugdíj-kiegészítést biztosít a nyugdíjasoknak, amivel párhuzamosan a legidősebb korosztály 9 ezer forint értékű rezsiutalványt is kapott. Ami az előttünk álló időszakot illeti, a kormány célfüggvénye nem változik: még több munkahelyet szeretnénk, ehhez magasabb béreket, nagyobb támogatást a családoknak és mindezek mellé biztonságot. A kormány ezeket a célokat szolgáló javaslatokat terjeszt majd a Ház elé. Ehhez kérjük a képviselőtársak támogatását. Jó munkát kívánunk! Köszönjük szépen. [[Taps a kormánypárti padsorokban.]]
Megköszönöm államtitkár úr válaszát. Köszöntöm képviselőtársaimat.Tisztelt Országgyűlés! A napirend előtti felszólalások végére értünk. Kérem képviselőtársaimat, szíveskedjenek helyüket elfoglalni! Felkérem Hiszékeny Dezső jegyző urat, hogy ismertesse a további, napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett: Apáti István, független; Lukács László György, Jobbik; Z. Kárpát Dániel, Jobbik.A keddi napon napirend előtti felszólalásra jelentkeztek a következő képviselők: Harangozó Tamás, MSZP; Kocsis-Cake Olivio, Párbeszéd; Schmuck Erzsébet, LMP; Z. Kárpát Dániel, Jobbik; Arató Gergely, DK; Latorcai János, KDNP; Böröcz László, Fidesz. A keddi napon napirend utáni felszólalásra jelentkezett: Z. Kárpát Dániel, Jobbik; Brenner Koloman, Jobbik. A csütörtöki napon napirend utáni felszólalásra jelentkezett: Z. Kárpát Dániel, Jobbik.
Köszönöm szépen, jegyző úr. Tisztelt Országgyűlés! Áder János köztársasági elnök úr a Magyar Nemzeti Bank új alelnökének kinevezéséről szóló átiratot küldött az Országgyűlésnek. Felkérem Szűcs Lajos jegyző urat, hogy ismertesse a köztársasági elnök úr átiratát. Jegyző úr!
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés c) pontja és 41. cikk (3) bekezdése, valamint a Magyar Nemzeti Bankról szóló 2013. évi CXXXIX. törvény 11. §-a alapján a miniszterelnök javaslatára dr. Kandrács Csabát 2019. október 2-i hatállyal hat évig terjedő időtartamra a Magyar Nemzeti Bank alelnökévé kineveztem. Budapest, 2019. október 1. Üdvözlettel: Áder János köztársasági elnök”
Köszönöm szépen, jegyző úr. Tisztelt Országgyűlés! Engedjék meg, hogy az Országgyűlés és a magam nevében gratuláljak dr. Kandrács Csaba úrnak és sok sikert kívánjak munkájához.Tisztelt Országgyűlés! Tájékoztatom önöket, hogy a Házbizottság által meghatározott 2019. évi őszi ülésszak munkarendjét képviselőtársaim a futárpostával megkapták és a honlapon is megismerhették. Tisztelt Országgyűlés! Tájékoztatom önöket, hogy a kormány benyújtotta az őszi ülésszak törvényalkotási programját, melyet az érdeklődők az informatikai hálózaton megismerhettek. Az Állami Számvevőszék ehhez előterjesztette ajánlását, amely ugyancsak az informatikai hálózaton érhető el. Tisztelt Országgyűlés! Most az Országgyűlés 2019. évi őszi ülésszakára vonatkozó, házszabálytól való eltérésre tett javaslatról döntünk. A Házbizottság múlt heti ülésén valamennyi frakció egyetértett abban, hogy a korábbi gyakorlattal megegyezően az Országgyűlés a napirenden kívüli felszólalásokat és az interpellációs időszakban a kérdéseket érintően fogadjon el házszabálytól való eltérést. A házszabálytól eltérésre tett javaslatot H/7722. számon a honlapon megismerhetik. Felkérem Hiszékeny Dezső jegyző urat, hogy ismertesse ezt.
Tisztelt Országgyűlés! Az Országgyűlés a 2019. évi őszi ülésszakán ha több hétre fogadja el napirendjét a határozati házszabály 18. § (5) bekezdése szerinti rendkívüli ügyek tárgyalása során úgy térjen el a határozati házszabályi rendelkezésektől, hogy a képviselőcsoport nevében annak vezetője vagy a képviselőcsoport általa felkért tagja a HHSZ 18. § (5) bekezdésében biztosított lehetőségen felül a napirenden kívüli felszólalásra az ülés második hetére eső, a napirendben magállapított további egy napján is jogosult legyen azzal, hogy a felszólalási szándékot a képviselőcsoport vezetőjének legkésőbb a második hét első ülésnapjának megnyitása előtt egy órával írásban be kell jelentenie a házelnöknek.2. A kérdések tárgyalása során úgy térjen el a határozati házszabályi rendelkezésektől, hogy az ülés második hetére eső, a kérdések napirendi pontját tartalmazó ülésnapján csak az a kérdés legyen tárgyalható, amelyet az ülésnapot megelőző munkanapon 9 óra 30 percig benyújtottak.
Köszönöm szépen, jegyző úr. Tisztelt Országgyűlés! Most a szavazás következik. Miután elfoglalták helyüket képviselőtársaim, felhívom figyelmüket, hogy a házszabálytól való eltéréshez a jelen lévő képviselők négyötödének igen szavazata szükséges.Kérdezem a tisztelt Országgyűlést, hozzájárul-e a házszabálytól való eltéréshez. Kérem, most szavazzanak! [[Szavazás.]] Az Országgyűlés a házszabálytól való eltérést 168 igen szavazattal, 2 nem szavazat ellenében, 1 tartózkodás mellett elfogadta. Tisztelt Országgyűlés! Soron következik ma kezdődő ülésünk napirendjének megállapítása. A napirendre, az ülés időtartamára, a felszólalási időkeretekre az elnöki jogkörben előterjesztett javaslat alapján döntünk. Tisztelt Országgyűlés! Most házszabálytól való eltérésről döntünk. Az elnöki jogkörben előterjesztett, házszabálytól való eltérés azt kezdeményezi, hogy az Országgyűlés a terrorizmushoz vezető radikalizáció megelőzése: regionális politikai válaszok és kockázatcsökkentés című regionális konferenciáról szóló, levélváltás útján létrejövő megállapodás kihirdetéséről szóló T/7699. számú előterjesztés tárgyalása során úgy térjen el a házszabálytól, hogy a mai napon már a zárószavazásra is sor kerülhessen. A házszabálytól való eltérésre tett javaslatot H/7699/2. számon a honlapon megismerhetik. Tisztelt Országgyűlés! Felhívom figyelmüket, hogy a házszabálytól való eltéréshez a jelen lévő képviselők négyötödének igen szavazata szükséges. Kérdezem a tisztelt Országgyűlést, hozzájárul-e a házszabálytól való eltéréshez a H/7699/2. számú javaslat alapján. Kérem, most szavazzanak! [[Szavazás.]] Az Országgyűlés a házszabálytól való eltérést 143 igen szavazattal, 14 nem ellenében, 15 tartózkodás mellett elfogadta. [[15.40]] Tisztelt Országgyűlés! Elfogadott döntésünknek megfelelően a módosító javaslatok benyújtására a mai napon 17 óra 40 percig van lehetőség; a törvényjavaslat összevont vitájára, az összegző módosító javaslatról történő döntésre és a zárószavazásra a mai ülésnapon kerül sor. Tisztelt Országgyűlés! Most a napirend módosítására tett javaslatról döntünk. A Fidesz képviselőcsoportja azt javasolta, hogy a mai ülésnapon „A terrorizmushoz vezető radikalizáció megelőzése: regionális politikai válaszok és kockázatcsökkentés” című regionális konferenciáról szóló, levélváltás útján történő megállapodás kihirdetéséről szóló T/7699. számú törvényjavaslat határozati házszabályi rendelkezésektől való eltérésben foglaltak szerinti vitájára és a zárószavazásra az azonnali kérdések és válaszok óráját követően, utolsó napirendi pontként kerüljön sor. Aki ezzel egyetért, kérem, kézfelemeléssel szavazzon! [[Szavazás.]] Köszönöm. Megállapítom, hogy az Országgyűlés látható többsége a javaslatot elfogadta. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadja-e a napirendi ajánlást az előbbiekben elfogadott módosításokkal. Kérem, kézfelemeléssel szavazzanak! [[Szavazás.]] Köszönöm. Megállapítom, hogy az Országgyűlés látható többsége a napirendet elfogadta. Tisztelt Országgyűlés! Házbizottsági egyetértés hiányában, az elnöki jogkörben előterjesztett indítvány alapján most előterjesztések bizottsági megtárgyalásáról és döntéshozataláról határozunk. Kérdezem a tisztelt Országgyűlést, hogy felkéri-e a kijelölt Nemzeti összetartozás bizottságát a Bethlen Gábor Alap 2018. évi tevékenységéről és működéséről szóló B/6857. számú előterjesztés határozathozatalára. Kérem, most szavazzanak! [[Szavazás.]] Az Országgyűlés a kijelölt bizottságot 127 igen szavazattal, 45 nem ellenében, 2 tartózkodás mellett határozathozatalra felkérte. Tisztelt Országgyűlés! Kérdezem a tisztelt Országgyűlést, hogy felkéri-e a kijelölt Gazdasági bizottságot „A Gazdasági Versenyhivatal 2018. évi tevékenységéről és a Versenytörvény alkalmazása során szerzett, a verseny tisztaságának és szabadságának érvényesülésével kapcsolatos tapasztalatokról” szóló B/6324. számú előterjesztés határozathozatalára. Kérem, most szavazzanak! [[Szavazás.]] Az Országgyűlés a kijelölt bizottságot 126 igen szavazattal, 46 nem ellenében, 2 tartózkodás mellett határozathozatalra felkérte. Tisztelt Országgyűlés! Soron következik a bizottsági tagokról történő határozathozatal. Az elnöki jogkörben előterjesztett S/7741. számú javaslatot a honlapon megismerhették. Felkérem Szűcs Lajos jegyző urat, hogy ismertesse az elnöki jogkörben előterjesztett személyi javaslat tartalmát.
Tisztelt Országgyűlés! Az 1. pontban az Országgyűlés bizottságainak létrehozásáról, tisztségviselőinek és tagjainak megválasztásáról szóló 5/2018. országgyűlési határozat a továbbiakban: OGY-határozat 1. pontja a következők szerint módosul: az Országgyűlés a Költségvetési bizottságba Böröcz László, Fidesz, helyett Kara Ákost, Fidesz; a Külügyi bizottságba Gyöngyösi Márton, Jobbik, korábban megüresedett tagsági helyére dr. Lu-kács László Györgyöt, Jobbik, a bizottság tagjává megválasztja.2. Az országgyűlési határozat 2. pontja a következők szerint módosul: az Országgyűlés a Törvényalkotási bizottságba Hirt Ferenc, Fidesz, korábban megüresedett tagsági helyére Böröcz Lászlót, Fidesz, a bizottság tagjává megválasztja. 3. Ez a határozat az elfogadásakor lép hatályba. Budapest, 2019. október 21.
Köszönöm, jegyző úr. Tisztelt Országgyűlés! Most a határozathozatal következik.Kérdezem a tisztelt Országgyűlést, hogy elfogadja-e az S/7741. számú személyi javaslatot. Kérem, most szavazzanak! [[Szavazás.]] Kimondom a határozatot: az Országgyűlés 175 egyhangú igen szavazattal a személyi javaslatot elfogadta. Tisztelt Országgyűlés! Soron következik a mentelmi ügy megtárgyalása és határozathozatala. Tájékoztatom önöket, hogy Varju László, Demokratikus Koalíció, országgyűlési képviselő mentelmi jogának felfüggesztésére irányuló indítvány érkezett KSB.3175/2019/3-I. számon a legfőbb ügyésztől közvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. A Mentelmi bizottság H/7758. számon határozati javaslatot terjesztett elő Varju László országgyűlési képviselő mentelmi jogával kapcsolatban. Erről az Országgyűlés vita nélkül határoz. A határozathozatal előtt megadom a szót Hargitai János úrnak, a bizottság elnökének, aki a bizottság javaslatát szóban is meg kívánja indokolni, 5 perces időkeretben. Elnök úr, öné a szó.
Köszönöm a szót, elnök úr. Tisztelt Országgyűlés! A legfőbb ügyész átiratában indítványozta Varju László képviselő úr mentelmi jogának felfüggesztését, választás rendje elleni bűntett miatt.A nyomozati eredmények alapján a tényállás a következőket állapította meg. 2018. február 12. napján Budapesten egy IV. kerületi kávézóban találkozott két országgyűlési képviselő képviselőjelölti minőségében. Az egyik Varju László, a Demokratikus Koalíció jelöltje, a másik Horváth Imre, volt MSZP-s képviselő, akkor független képviselőjelölti minőségében. A találkozó során Varju László képviselő úr Horváth Imrét arról győzködte, arról tájékoztatta, hogy sikeres csak akkor lehet az ő oldaluk a választások során, ha a Fidesz jelöltjével szemben egy jelöltet indítanak. Ezért a beszélgetést úgy folytatta, hogy lehetőség szerint Horváth Imre a választásoktól álljon el, tehát a képviselő úr passzív választójogának befolyásolására tett kísérletet. Horváth Imre ezt visszautasította. A beszélgetés során szóba került, hogy Varju László képviselő úr Horváth Imre költségeit is hajlandó lenne megtéríteni. Mindezek alapján az átirat ezt a cselekményt minősíti, éspedig a Btk. 350. § (1) bekezdés e) pontjába ütköző cselekményként írja le, tehát a választási eljárás rendje elleni bűntettre utal ez a minősítés. Mi az, ami a megalapozott gyanút alátámasztja? Az átiratból kiolvasható, hogy önmagában a feljelentés, bizonyos adatgyűjtések, valamint a találkozó során készített hangfelvétel, amelyet adatkérés útján szerzett be a Legfőbb Ügyészség. A Mentelmi bizottság ma tárgyalta ezt az ügyet, amin Varju László képviselő úr is jelen volt. A bizottság előtt kifejtette, hogy ő semmiféle bűncselekményt nem követett el. A Mentelmi bizottság többségi szavazással hozta meg a döntését. Látván, hogy közvádas ügyről van szó, azt indítványozza a bizottság az Országgyűlésnek, hogy Varju László országgyűlési képviselő mentelmi jogát az adott ügyben függessze fel. Köszönöm a figyelmüket. [[Taps a kormányzó pártok padsoraiban.]]
Köszönöm szépen, elnök úr. Tisztelt Országgyűlés! Megkérdezem Varju László képviselő urat, kíván-e élni a felszólalás lehetőségével.
Köszönöm, nem. [[Balla György: Ügyvédje jelenlétében…]]
Köszönöm, képviselő úr. Tisztelt Országgyűlés! Tehát Varju László képviselő úr nem kívánt élni a felszólalás lehetőségével. Tisztelt Országgyűlés! Most a határozathozatal következik. Emlékeztetem önöket, hogy a bizottság úgy foglalt állást, hogy a képviselő úr mentelmi jogát az Országgyűlés függessze fel. Felhívom figyelmüket, hogy a mentelmi jog felfüggesztéséhez a jelen lévő országgyűlési képviselők kétharmadának igen szavazata szükséges. Kérdezem a tisztelt Országgyűlést, hogy felfüggeszti-e Varju László országgyűlési képviselő mentelmi jogát. Kérem, most szavazzanak! [[Szavazás.]] Kimondom a határozatot: az Országgyűlés 146 igen szavazattal, 29 nem ellenében, tartózkodás nélkül Varju László országgyűlési képviselő mentelmi jogát felfüggesztette. Tisztelt Országgyűlés! Örömmel tájékoztatom önöket, hogy az Intersteno, a gyorsírók, gépírók és szövegszerkesztők júliusban, Szardínián megrendezett világbajnokságán az Országgyűlés Hivatalának gyorsírói ismét kiemelkedő eredményt értek el. [[Nagy taps.]] Vicai Erika negyedik világbajnoki címét szerezte meg. [[Nagy taps. Vicai Erika felállva köszöni meg a tapsot.]] Árvayné Dani Judit második [[Nagy taps.]] Madarász Mária harmadik [[Nagy taps. Madarász Mária felállva köszöni meg a tapsot.]] [[Nagy taps.]] , Madarász Mária harmadik (Nagy taps. Madarász Mária felállva köszöni meg a tapsot.), Horváth Éva Szilvia ötödik helyezést ért el. (Nagy taps.) Az Országgyűlés és a magam nevében mindannyiuknak gratulálok, és munkájukhoz további sok sikert kívánok. Tisztelt Országgyűlés! Most, 15 óra 50 perckor áttérünk az interpellációk és azonnali kérdések tárgyalására. Tisztelt Országgyűlés! Nunkovics Tibor, a Jobbik képviselője, interpellációt nyújtott be a pénzügyminiszterhez: „Már szedni áldozatait a rabszolgatörvény!” címmel. Nunkovics Tibor képviselő urat illeti a szó.
Köszönöm a szót, elnök úr. Tisztelt Képviselőtársaim! Azt szokták mondani, hogy az emberek átlagosan három hétig szoktak emlékezni egy-egy, számukra negatív politikai eseményre. Ezt a szabályt a rabszolgatörvény esetében, azt gondolom, hogy nyugodtan semmisnek tekinthetjük, hiszen nemcsak egy évvel ezelőtt váltott ki komoly indulatokat, hanem napjainkban is; pontosan azért, mert mára elérte azt az első 15-20 ezer munkavállalót, akiket a munkáltatóik éppen most is próbálnak győzködni, hogy írják alá az ezzel kapcsolatos nyilatkozatot. [[15.50]] A Vasas Szakszervezet tájékoztatása szerint sokan ennek hatására inkább felmondanak, de a többség, félve a munkahelye elvesztésétől, illetve a különböző bónuszok, mozgó bérek esetleges megvonásától, mégis inkább aláírja ezt a nyilatkozatot, még úgy is, hogy tudják, hogy kevesebb időt fognak tölteni családjukkal, még több stressz fogja őket érni, és a nagyobb fizikai megterhelésnek is ki lesznek téve. Ennek ellenére mégis aláírják nagyon sokan sajnos ezt a nyilatkozatot, pedig ez a három dolog együttesen azért már, gondoljunk bele, komoly egészségügyi kockázatot is rejthet magában, és figyelembe véve, hogy Magyarországon milyen az egészségügyi rendszer, én azt gondolom mint volt gyári munkás, hogy egyik dolgozó sem akar ilyen feltételek mellett dolgozni ma Magyarországon, nem véletlen, hogy ennyien hagyják el ezt az országot. Nyilvánvaló tehát, hogy Kósa Lajosnak a szánalmas, akkori kommunikációja igazából teljesen ellentétes volt a valósággal, hiszen itt arról szólt az egész, hogy tulajdonképpen a munkaerőhiányt akarják ezzel megoldani, azzal, hogy a munkaidőkeretet növelik, illetve azzal is, hogy mindenféle keleti munkaerőt, főleg ukránokat, és itt nem a kárpátaljai magyarokra gondolok, hanem konkrétan ukrán munkavállalókra gondolok, őket és társaikat hozzák be tömegével ebbe az országba, ahelyett, hogy végre felfognák azt, hogy itt a béremelésre, bérunióra lenne szükség. De persze önök más megoldásokat látnak, hiszen jól látjuk azt, hogy ott vannak például a Borkai Zsoltok, azok a paprikajancsik, akik itt jachtoznak ebben az országban, míg a mérleg másik oldalán ott vannak azok a becsületes dolgozók, akik már tényleg szó szerint halálra dolgozzák magukat azért, hogy el tudják tartani a családjukat, és tisztességben fel tudják nevelni gyermekeiket. Higgyék el nekem, hogy ezek az emberek nem akarnak sokat. Nem azt szeretnék, hogy úgy gazdagodjanak, mint Mészáros Lőrinc, csupán annyit szeretnének, hogy a becsületes munkájukért olyan tisztességes bért kapjanak, amivel el tudják tartani a családjukat, esetleg tudnak fizetni egy autót vagy tudnak fizetni egy lakást, de ne adj’ isten, még évente egyszer nyaralni is el tudják vinni a családot. Azt hiszem, hogy a XXI. században itt, Magyarországon, Európa közepén ez nem kellene hogy egy olyan hú, de nagy álom legyen, mégis a társadalom többsége számára ez elérhetetlen. Kérdezem tehát tisztelt államtitkár urat, hogy mikor hajlandóak végre belátni azt, hogy a gazdaságpolitikájuk és a munkaerő-politikájuk megbukott, és nem a munkaidő növelésére van szükség, meg nem külföldi munkaerőre van szükség, hanem arra van szükség, hogy a magyarokat tisztességesen megfizessék. Várom válaszát. [[Taps a Jobbik soraiból.]]
Köszönöm szépen, képviselő úr. Tisztelt Országgyűlés! Az interpellációra Bodó Sándor államtitkár úr válaszol. Öné a szó, államtitkár úr.
Köszönöm szépen. Tisztelt Elnök Úr! Tisztelt Ház! Képviselő Úr! Úgy érzem, hogy egy kicsit méltatlan, sőt nem is kicsit, nagyon, hogy a magyar gazdaság egyik legfontosabb törvényéről, a gazdaságot szabályozó törvényről ilyen slendrián elnevezéssel beszél. De tulajdonképpen ezen még akár át is léphetnénk, hiszen ettől jóval nagyobb tévedések is vannak abban, amit ön elmondott. Az egyik nyilvánvalóan arra vonatkozik, hogy ön egy olyan munkatörvénykönyvet képzel el elmondása szerint, ami az összes munkavállaló apró, legkisebb részleteket is tartalmazó foglalkoztatásától kezdődően a legnagyobb cégeken keresztül mindenütt alkalmazható. Hát, tisztelt képviselő úr, hangsúlyozom, a legfontosabb alapok megléte mellett azért higgye el, hogy jelentős különbségek vannak ezeknél a cégeknél, és nagyon lényeges az, és nemzetközi tendencia is egyébként, hogy adjunk teret annak, hogy a munkaadók és a munkavállalók tudjanak valamilyen szinten megegyezni. Ez egy fontos dolog, de továbbra is fenntartom, hangsúlyozva, hogy az alappillérek rendben vannak. Ennek a megegyezésnek tehát helyet kell adni, és amikor néhány hónappal ezelőtt a munka törvénykönyve kapcsán erre a lehetőségre felhívtuk a figyelmet, nagyjából párttársai is hasonló stílusban reagáltak, mint ahogyan ön most tette. Tehát nézzük meg, hogy mi történt azóta! Nevezetesen az történt, hogy jelentősen megszaporodott azoknak a cégeknek a száma, ahol kollektív szerződéseket kötöttek, illetve kollektív szerződések kötése előtt állnak. Ez egy lényeges kérdés, hiszen a korábbi években az volt a tapasztalat, hogy egészen minimális változások voltak, évente egy-két-három alkalom volt csak, ahol ilyen szerződések köttettek, most pedig mondhatjuk azt, hogy 20 alkalommal már megtörtént a megállapodás, és 67 esetben pedig ez folyamatban van. Ez mindenképpen azt jelenti olvasatomban, hogy a munkaadók és a munkavállalók komolyan veszik ezt a lehetőséget, és tárgyalnak erről a kérdésről. A következő, ami szintén lényegi kérdés, és minden megállapodásnak, azt gondolom, az egyik alapja, hogy hogyan alakulnak a bérek. Nos, én megdöbbenve hallottam, és olvastam képviselő úr reagálását, természetesen azt, hogy Magyarországon a munkabérek nem emelkedtek. Tisztelettel arra kérem, hogy beszélgessen néhány munkaadóval, néhány munkavállalóval, és kérdezze meg őket, hogy mi is történt az elmúlt időszakban. Nézze meg azokat a statisztikákat, azokat az adatokat, amelyek egyébként nyilvánosak, és teljesen egyértelműen láthatja, hogy bizony Magyarországon a munkabérek növekedtek, jelentősen növekedtek, évente 10 százalékot meghaladó mértékben is, és ebben az esetben bizony most már a munkaadóknak az a célja, hogy még inkább hatékonyabbá tegyék a cégüket, hogy ezeket a munkabéreket ki tudják fizetni. Természetesen ezek a megállapodások nem légből kapottak, nyilván kellenek hozzá kormányzati intézkedések, vannak is, ezek az adórendszert jelentik, célzott támogatást a cégek, a foglalkoztatók felé, a családi kedvezményeket. De azt is látnunk kell, hogy ebben a helyzetben a cégek is jelentős beruházásokat invesztálnak, és ez egyértelműen azt a célt szolgálja, hogy hatékonyabban tudjanak termelni, és több munkabért tudjanak fizetni. A szociális partnerekkel megállapodás köttetett 2016-ban, és azóta is tart ez tulajdonképpen, aminek egyértelműen az a lényege, hogy a bérmegállapításkor a munkaadók képviselői, a munkavállalók képviselői és a kormányzat képviselői jelen vannak. A garantált minimálbér, a minimálbér emelkedése kapcsán megfogalmazódott egy 8 százalékos bérajánlás is, tehát egyáltalán nem lehet azt mondani, hogy a tárgyalóasztalnál a felek ne tudtak volna valamiben megállapodni. Ez pedig nevezetesen a béremelkedés. És nyilván felmerülhet a kérdés, hogy valamennyi jövedelemsávban érzékelhető-e ez. Igen, érzékelhető, és valamennyi ágazatban mezőgazdaság, építőipar egyaránt, és látható az is, hogy a sajnos még alacsonyabb iskolai végzettséggel rendelkezők is olyan munkakörökben tudnak dolgozni, illetve olyan jövedelemre tudnak szert tenni, ami több, mint a korábbi időszakban volt. Fölmerül a kérdés, hogy vajon hogyan és miképpen alakul ez nemzetközi viszonylatban. Csak egy mondat: 36 ország közül Magyarország a harmadik legnagyobb adócsökkentést érte el a bérköltségek arányához képest. Köszönöm szépen. [[Taps a kormánypártok padsoraiból.]]
Megköszönöm államtitkár úr válaszát. Tisztelt Országgyűlés! Megkérdezem képviselő urat, elfogadja-e az államtitkári választ. Öné a szó. [[16.00]]
Köszönöm a szót. Nem tudom elfogadni. Az a helyzet, hogy ezt a törvényt nem én neveztem el így, meg nem mi neveztük el így, hanem az emberek nevezték el, mert úgy érezték… [[Felzúdulás, közbeszólások a kormánypártok soraiból.]] Buli van Aprajafalván, vagy mi a baj? A kollektív szerződésről valószínű, hogy így papírformában nagyon jókat lehet olvasni meg hallani, csak ha valakinek ezt alá is kell írnia, az már egy teljesen más tészta. És, kedves államtitkár úr, én nagyon szívesen elviszem önt valamikor bármelyik gyárba Magyarországon, beszélgessen el az ott dolgozókkal, mert az emberek nem statisztikákból élnek, tudja, hanem az emberek pénzből próbálnának megélni, de nem tudnak, és ezért hagyják el ezt az országot. Köszönöm. [[Taps a Jobbik soraiból. Szórványos taps az LMP padsoraiból.]]
Köszönöm. Tisztelt Országgyűlés! Képviselő úr nem fogadta el az államtitkári választ. Kérdezem önöket, elfogadják-e azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 99 igen szavazattal, 38 nem ellenében, tartózkodás nélkül elfogadta. Tisztelt Országgyűlés! Hiller István, az MSZP képviselője, interpellációt nyújtott be az innovációért és technológiáért felelős miniszterhez: „Mi lesz a felvételizőkkel?” címmel. Hiller István alelnök urat illeti a szó. Parancsoljon!
Tisztelt Államtitkár Úr! Tisztelt Képviselő Asszonyok és Képviselő Urak! A hatályos szabályozás szerint 2020-tól csak az a felvételiző nyerhet felvételt magyar felsőoktatási intézménybe, aki rendelkezik érvényes, legalább középfokú B2 típusú nyelvvizsgával. Bár ez az előírás 2014 óta ismert, önök öt év alatt nem tudták felkészíteni a magyar közoktatást, különösképp a középfokú oktatást arra, hogy a diákok nagy számban elsajátítsák a megfelelő színvonalú idegennyelv-tudást, és így sikeres nyelvvizsgát tegyenek. Minden eddigi információ arról tanúskodik, hogy a jövő évtől kezdődően tanévenként több ezerrel csökkenhet Magyarországon a felsőoktatási hallgatók létszáma. És ennek az az egyértelmű oka, hogy képtelenek voltak saját előírásuknak megfelelni, illetve a megfelelő képzést biztosítani. Abban semmiféle vita nincs és nem is lehet, hogy az idegennyelv-tudás szükséges. Számunkra, akik számára az anyanyelvünk persze a legszebb, de a világ számára mégiscsak egy izolált nyelv, mégis különösképpen fontos a munkaerőpiacon az idegennyelv-tudás, a későbbiekben pedig még elengedhetetlenebb lesz. Az a módszer azonban, amit önök választottak, vagyis az, hogy nem a képzésre fektették a hangsúlyt, hanem a követelmény szabályozására, láthatóan fél évtized alatt megbukott. Valójában az történik, hogy a közoktatás az önök intézkedései nyomán nem ad megfelelő idegen nyelvi tudást. Igazából arról van szó, hogy azok, akik megengedhetik maguknak, a piacon vásárolják meg ezt a szükséges tudást, sok tízezer forintért színvonalas nyelviskolákban megtanulnak egy idegen nyelvet, és különösebb gond nélkül leteszik a középfokú nyelvvizsgát. Csakhogy ezt a többség nem engedheti meg magának. Az pedig igazságtalan és minden jogegyenlőségi elvet sért, hogy miközben mindenki számára egységes és kötelező a követelmény, ezt az könnyebben tudja teljesíteni, akinek több pénze van. Igazából tehát nem a tehetség és nem a szorgalom számít az önök rendszerében, hanem a pénz. Ezt pedig mi soha nem fogjuk elfogadni. Mindezek alapján tisztelettel kérdezem: látják-e, érzékelik-e, hogy milyen gondot okoz a felvételizőknek az a tény, hogy a közoktatás nem képes a megfelelő idegen nyelvi képzést nyújtani? Kettő: az önök adatai és információi szerint mennyivel csökkenhet az említett rendelkezés miatt a felsőoktatási hallgatói létszám Magyarországon? Végül: mit kívánnak tenni annak érdekében, hogy ne sérüljön a jogegyenlőség? Várom válaszát. Köszönöm szépen.
Köszönöm, alelnök úr. Tisztelt Országgyűlés! Az interpellációra Schanda Tamás államtitkár úr válaszol. Öné a szó, államtitkár úr.
Köszönöm szépen. Tisztelt Elnök Úr! Tisztelt Országgyűlés! Tisztelt Alelnök Úr! A célunk világos: mi fejlesztjük és világszínvonalúvá szeretnénk tenni a magyar felsőoktatást. Ön most aggódik a magyar felsőoktatásért, a felvételiző diákokért, de amikor kormányon voltak, kivéreztették azt. [[Arató Gergely: Ami nem igaz!]] A magyar diákok oktatásában csak felesleges költséget láttak, amit igyekeztek lerázni magukról. [[Arató Gergely: Jaj, istenem!]] Az egyetemeket előnytelen PPP-konstrukciókra kényszerítették, adósságba hajszolták. Az MSZP-kormány tandíjat akart fizettetni a családokkal [[Arató Gergely: Most térjünk rá a nyelvvizsgára! Közbeszólás az MSZP soraiból: Ti mit csináltatok?]] , ezt csak a Fidesz-KDNP által kezdeményezett népszavazással sikerült megakadályozni. Fontos feladatunk a Magyarország versenyképessége szempontjából is kiemelkedő jelentőségű felsőoktatás fejlesztése. Célunk, hogy a felsőoktatási rendszer korszerű és innovatív válaszokat adjon a XXI. század kihívásaira, ehhez pedig elengedhetetlen, hogy a diplomás magyar fiatalok naprakész tudással rendelkező, idegen nyelven biztonságosan boldoguló szakemberekként lépjenek ki az életbe, a munkaerőpiacra. A kormány 2014-ben rendeletben határozta meg a 2020-as felsőoktatási bemeneteli követelményeket. Úgy gondoljuk, hogy az azóta eltelt öt évben elegendő idő állt a diákok rendelkezésére a nyelvvizsga megszerzésére. Tisztelt Képviselő Úr! Ugyanakkor készen állunk mindenkivel a konzultációra. Meg fogjuk hallgatni a diákszervezetek, a tanárok és a rektorok véleményét. A kormány pedig ezek ismeretében hozza majd meg a döntését. A legtöbb felsőoktatási intézmény és képzési terület esetében elmondható, hogy az utóbbi években nőtt azon felvettek száma és aránya is, akik teljesítették a 2020-tól kötelezően bevezetendő nyelvi bemeneti követelményeket. Tisztelt Képviselő Úr! A kormány több intézkedéssel is segíti a felsőoktatásba jelentkezők nyelvvizsga-teljesítését. Így többek között 2018. január 1jétől minden 35 év alatti fiatalnak egy nyelvvizsga megszerzése ingyenes, akkor is, ha már rendelkezik eggyel. 2018-ban összesen több mint 31 ezer nyelvvizsga-támogatás iránti kérelem érkezett be a Magyar Államkincstárhoz. Emellett a kormány lehetővé teszi azt is, hogy minden gimnáziumba és szakgimnáziumba járó 9. és 11. osztályos fiatal részt vehessen külföldi tanulmányúton. Lehetőség lesz arra is, hogy a kötelezően előírt nyelvvizsga és emelt szintű érettségi bemeneti követelmény egy vizsga letételével teljesíthető legyen. Az a jelentkező ugyanis, aki idegen nyelvből emelt szintű érettségi vizsgát tesz, legalább 60 százalék teljesítése esetén egy középfokú, komplex típusú, államilag elismert nyelvvizsga-bizonyítvánnyal egyenértékű okirat birtokosává válik. Tisztelt Képviselő Úr! Magyarország gazdasági teljesítménye lehetővé teszi a felsőoktatás fejlesztését. Az ágazati kiadási főösszeg 2010-hez képest 2019-re közel másfélszeresére nőtt, miközben idén a tavalyinál 4 százalékkal többen jelentkeztek a magyar felsőoktatásba. Szeretnénk még erősebbé, még versenyképesebbé tenni egyetemeinket, hogy a magyar fiatalok jobb és korszerűbb oktatási és infrastrukturális körülmények között tanulhassanak. A hallgatók magabiztos nyelvtudása elengedhetetlen a felsőoktatás nemzetköziesítéséhez is, a jelenlegi kormány az első, amely ennek érdekében ingyenes nyelvvizsgát és külföldi tanulmányutakat, nyelvtanulásra fordítható diákhitelt biztosít a magyar fiatalok számára. Kérem tisztelettel a válaszom elfogadását. [[Taps a kormánypártok soraiból.]]
Megköszönöm államtitkár úr válaszát. Kérdezem alelnök urat, elfogadja-e az államtitkári választ. Öné a szó.
Tisztelt Államtitkár Úr! Köszönöm szépen a történeti áttekintést. Meg kell nyugtassam, én ebben még jobb vagyok önnél. Elmondom, hogy milyen volt a mi időnkben az oktatás: jobb, színvonalasabb és igazságosabb. Ez az igazság. Ehhez képest önök a nulladik évfolyamot, amely évente 10 ezer diákot bocsátott ki 2009-től, 10 ezer olyan diákot, akik középfokú vagy felsőfokú nyelvvizsgával rendelkeztek az érettségi idejére, 2011-ben a rendszert szétverték. Szétverték! Helyette nyolc év alatt nem tudtak tenni semmit. Illetve valamit mégis: a felsőoktatásban jelen pillanatban 93 415 beragadt diploma van, államtitkár úr; 93 415 olyan magyar fiatal, aki elvégezte a tanulmányait, letette a vizsgákat, és nem kapja meg a diplomát. Ez a duplája annak, mint amit átvettek. Nem fogadom el a választ.
Tisztelt Országgyűlés! Képviselő úr nem fogadta el az interpellációra adott választ. Kérdezem önöket, elfogadják-e azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 106 igen szavazattal, 40 nem ellenében, 1 tartózkodás mellett elfogadta. [[16.10]] Tisztelt Országgyűlés! Varju László, a DK képviselője, interpellációt nyújtott be a belügyminiszterhez: „Borkai Zsolt továbbra is védelem alatt áll vagy elkezdenek végre nyomozni?” címmel. Varju László képviselő urat illeti a szó.
Köszönöm szépen. Államtitkár Úr! Borkai Zsolt botránya nemcsak a győri polgármester romlottságára és álszent képmutatására irányította rá a figyelmet, de rávilágított arra is, hogyan működik a Fidesz nevű, államhatalmat foglyul ejtett bűnszervezet. Egy szexvideó nyilvánosságra kerülése nyomán figyelt fel a közvélemény a korábban is jól ismert műsorszámokra, amelyek a Borkai-féle bemeneti követelmények nélkül nem jöhettek volna létre. Még sajnálatosabb azonban, hogy a rendőrség figyelmét még ez sem tudta felkelteni. A győri önkormányzattal szerződéses viszonyban álló Rákosfalvy Zoltán ügyvéd 21 hektár szántót vásárolt magánszemélyektől, amit aztán a Borkai vezette önkormányzat ipari területté minősített át, Rákosfalvy pedig egy offshore cég mögé rejtőzve eladta a terjeszkedni kívánó Audinak, a legalább 5 milliárd forintnyi nyereség így nem a város kasszájába folyt be. Rákosfalvy az ország 11 kaszinókoncessziója közül hármat, a győrit, a pécsit, a miskolcit szerezte meg, gyaníthatóan ehhez is igénybe vette Borkai befolyását. 2017-ben a Győrött megrendezett Európai Ifjúsági Olimpiai Fesztivál étkeztetésére kiírt pályázatot a Diákolimpia 2017 Kft. nyerte el, holott ajánlata csaknem négyszerese volt a másik pályázó érvénytelennek nyilvánított ajánlatának. A konzorcium egyik tagja az ismert győri vendéglős, Szabó Ervin cége volt. Aligha véletlen az egybeesés, hogy az évek óta Rákosfalvy tulajdonában álló, de egyetlen forint bevételt sem termelő cég ügyvezetőként foglalkoztatja Borkai fiát havi egymillió forintért, Szabó viszont egy jól menő vendéglőt adott Borkai lányának, amelyet minden jel szerint továbbra is a vendéglős üzemeltet, ám a haszon értelemszerűen a Borkai családé. Hab a tortán, hogy a luxusjacht vendégeinek rendelkezésére álló örömlányok közül kettőnek a vállalkozása 3 milliós uniós támogatásban részesült. Államtitkár úr! A fenti ügyekben, amelyeket a sajtó annak idején részletesen tárgyalt, indult-e nyomozás? Ha igen, milyen eredménnyel? Ha nem, várható-e, hogy most, amikor a figyelem középpontjába kerültek, ezáltal ön is, végre megindítják a nyomozást? Ha nem, akkor miért nem? Köszönöm szépen a válaszát.
Köszönöm. Tisztelt Országgyűlés! Az interpellációra Kontrát Károly államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Úr! Magyarországon senki nem áll a törvények felett. Felhívom a képviselő úr figyelmét, hogy az ön által hivatkozott védelem senkit nem illett meg Magyarországon, aki bűncselekményt követ el. [[Dr. Vadai Ágnes: Azért ezek kemény szavak! Közbeszólás a Jobbik soraiból: Farkas Flórián!]] Biztosítom, hogy bármely büntetőügyben eljáró rendőrnek törvényi kötelezettsége az objektív, elfogulatlan intézkedés. A magyar rendőrség mindenkivel szemben határozottan fellép, aki megsérti a törvényt.Az interpellációban felsorolt ügyekkel összefüggésben nyomozás van folyamatban. A tárgyi ügyekben a nyomozás kiterjed mindazon körülmények vizsgálatára és megállapítására, amelyeknek a tényállás-megállapítása, a cselekmény büntetőjogi minősítése kapcsán jelentősége lehet. Arra is felhívom a tisztelt képviselő úr és a tisztelt Ház figyelmét, hogy a magyar parlament 1990 óta töretlenül tartja magát ahhoz a gyakorlathoz, hogy a válaszadó a folyamatban lévő büntetőügyben az ügy részleteiről nem nyilatkozik. Ezt a gyakorlatot mi is tartjuk annak érdekében, hogy ne legyen prejudikáció, és ne alkossanak esetleg megalapozatlan véleményt a folyamatban lévő eljárásokról. [[Dr. Vadai Ágnes: Az a videó magáért beszél!]] A helyi önkormányzásban hangsúlyosan jelenik meg az önállóság fogalma. Az önkormányzat a feladat- és hatáskörébe tartozó önkormányzati ügyekben a törvények keretei között önállóan mérlegelhet és önállóan dönthet, tisztelt képviselő úr. A Belügyminisztérium nem rendelkezik törvényességi felügyeleti joggal, és nem bírálhatja felül az önkormányzat bármely szerve által hozott döntéseket. A győri választópolgárok egy pártok közötti versenyre épülő demokráciában, a történések ismeretében fejezték ki véleményüket az önkormányzati választás során. Magyarország demokratikus jogállam, és a demokrácia hatékony működése során elengedhetetlen, hogy érvényesüljön a helyi választópolgárok önkormányzáshoz való joga. Kérem képviselő urat, fogadja el válaszomat. Köszönöm szépen a figyelmüket. [[Taps a kormánypártok soraiban.]]
Megköszönöm államtitkár úr válaszát. Kérdezem képviselő urat, elfogadja-e az államtitkári választ. Öné a szó.
Államtitkár Úr! Az eddigi gyakorlat szerint önök minden ilyen helyzetben védelmet nyújtottak az önök által kezdeményezett vizsgálatban részt vevő személynek. Sajnálom, államtitkár úr, mindebből kitűnik, hogy Borkai Zsolt a védelmük alatt áll. Örülök annak viszont, hogy ha jól értem, akkor rendőrségi nyomozás van folyamatban, éppen ezért a fentiek figyelembevételével ebben a helyzetben máris gyanítható, hogy mindaz, amit láttunk, nemcsak egy videofelvétel, hanem a valóság. Ezzel együtt én azt állítom, hogy mindezek következményeként láthatjuk, hogy nincs két Fidesz; egy Fidesz van, és ezt az erkölcsiséget képviselik önök. Éppen ezért kockázat az, hogy ez a vizsgálat mivel jár. Borkait éppen ezért, ahelyett, hogy szégyenkezve el kellett volna kullognia, önök ott tartják, és még mindig nem engedik el. [[Az elnök csengetéssel jelzi az időkeret leteltét.]] A pártja számára ma már vállalhatatlan embert még mindig ott tartják…
A válaszát várom, képviselő úr!
…ezért számomra elfogadhatatlan az ön válasza.
Tisztelt Országgyűlés! Képviselő úr nem fogadta el az államtitkári választ. Kérdezem önöket, elfogadják-e azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 107 igen szavazattal, 39 nem ellenében, 1 tartózkodás mellett elfogadta. Tisztelt Országgyűlés! Keresztes László Lóránt, az LMP képviselője, interpellációt nyújtott be a Paksi Atomerőmű bővítéséért felelős tárca nélküli miniszterhez: „Titkos háttéralkut kötött a kormány az oroszokkal?” címmel. Keresztes László Lóránt képviselő urat illeti a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Miniszter Úr! Néhány napja már megerősítették a hírt, amit korábban olvashattunk a sajtóban, miszerint november 6-án, 7-én a Roszatom Pécsen tart egy konferenciát. Ez mindenkit meglepett a helyi közélet iránt érdeklődő személyek közül, ugyanis előzetesen hivatalos tájékoztatás Pécs városa felé nem érkezett. Arról is hírt kaptunk annak idején, hogy Orbán Viktor miniszterelnök részt vesz ezen a konferencián, és ez mindenképpen félelemmel vagy aggodalommal töltötte el a pécsieket [[Derültség a kormánypártok soraiban.]] , tekintettel arra, hogy pontosan tudjuk azt, hogy Pécs mellett a Bodai Agyagkő Formációban egy nukleárishulladék-tározót kívánnak létrehozni, és azt is tudjuk, hogy nagyon-nagyon régóta ismertek azok a tervek, hogy Pécs közelében, a lakott terület alatti részeket is érintően uránbányászati tevékenységet bizonyos körök szeretnének ismét folytatni. Tehát felmerül a gyanú, hogy ha egy ilyen fontos konferenciát tart a Roszatom Pécsen, és azt ennyire fontosnak tekinti a magyar kormány, hogy még a miniszterelnök is részt vesz ezen a konferencián, akkor a helyszínválasztás ilyen szempontból nem lehet véletlen. Ezzel kapcsolatban szeretnék önnek kérdéseket feltenni. Pontosan ki a kezdeményezője ennek a konferenciának? Miért nem tájékoztatták időben a város közvéleményét erről a konferenciáról? Mi a pontos célja ennek a konferenciának, és mi indokolja a pécsi helyszínválasztást? Illetve mi indokolja a miniszterelnök részvételét, amennyiben igaz, hogy a miniszterelnök részt vesz ezen a konferencián? És tekinthető-e egyfajta beismerésnek vagy elismerésnek, hogy ha egy ilyen rendkívül fontos eseményre kerül sor Pécsen, amelyen a miniszterelnök is részt vesz, akkor van valamiféle háttéralku vagy valamilyen együtt gondolkodás a három projekt ellen, tehát a paksi bővítés kérdése, a nagy aktivitású nukleáris hulladék Bodai Agyagkő Formációba tervezett tárolójának megvalósítása, illetve az uránbányászat újraindításának a kérdése között? Előre is köszönöm a válaszát, miniszter úr. Köszönöm szépen.
Köszönöm, képviselő úr. Tisztelt Országgyűlés! A kérdésre Süli János miniszter úr válaszol. Miniszter úr, öné a szó.
Tisztelt Elnök Úr! Tisztelt Ház! Tisztelt Képviselő Úr! Kezdjük hátulról akkor a kérdésekre a választ! [[Derültség az ellenzék soraiban. Dr. Vadai Ágnes: Ez szép volt! Az elnök csenget.]] A miniszterelnök urat meghívtuk az udvariasság szempontjából, nem vesz részt rajta, nincs nemzetközi összeesküvés. Ön nagyon jól tudja, hogy milyen engedélyezési eljárások alá kell vetni egy nukleáris létesítményt, ez vonatkozik a hulladéktárolóra is, Bodára is és a bányászatra is, tehát ilyenről szó nincs. Ennek a konferenciának pedig AtomEco a neve, pont ez egy olyan jellegű konferencia, amikor azt akarjuk bemutatni, hogy miképp járulnak hozzá a megújulók, illetve az atomerőművek által termelt villamos energia a fenntartható fejlődéshez, erről szándékozunk egy konferencián beszélgetést folytatni. [[16.20]] Hogy miért tettük Pécsre? Azért tettük Pécsre, mert az erőműépítés kapcsán, ugye, mindig is térségfejlesztésben, a térséggel kapcsolatos dolgokról beszéltünk. Pécs alkalmas erre, hisz a konferenciaturizmusra megfelelő rendezvényhelyiségekkel rendelkezik, az egyetem alkalmas arra, hogy megfelelő, méltó partnere legyen. Egyébként a várost bevontuk a szervezésbe, hiszen nem három hét alatt lehet egy ilyen négyszáz fős rendezvényt megtartani, tehát itt mindenki tudott róla. Egyébként, hogy a sajtóból értesült ön: onnan kell értesülni vagy meghívóból. Egyébként az ön kollégái is regisztráltak, itt ül Mellár Tamás úr, itt ül az önök által pécsi polgármesterjelölt is, Kóbor József is, aki szintén regisztrált, zöldszervezetek, nemzetközi szervezetek is regisztráltak, akik részt fognak venni a konferencián. Megint, hogy miért Pécs. Ha ön lokálpatrióta tehát itt több mint négyszáz ember fog részt venni , azt gondoljuk, hogy a szállások telítése és az ott eltöltött vendégéjszakák fogyasztása is mind hozzájárul ahhoz, hogy Pécsnek egy megfelelő ismertetést is adjunk. [[Közbeszólás a Jobbik soraiból.]] Most a megjegyzést nem vettem figyelembe. Tehát azt tudom mondani, hogy szeretettel várjuk önt is. Attól, hogy nem regisztrált, szívesen fogadjuk, és elmélkedjünk együtt arról, hogy Magyarországon a magyar kormány a klímacélkitűzések érdekében megfelelő utat választott. Azok a példák, amiket önök Németország kapcsán említenek, tudjuk, hogy háromszoros árat eredményeznek. Közel száz forint egy kilowattóra villamos energia költsége Németországban, 40 százalékkal bocsátanak ki egy kilowattórára eső szén-dioxidot a német erőművek. A világ, illetve Európának is a legnagyobb feketeszén-felhasználói közé tartoznak a németek, 222 millió tonna feketeszenet használnak, a következő három európai ország nem fogyaszt ennyi szenet, és négy lignitbányát nyitottak meg az elmúlt időszakban. Tehát az az út, amit önök javasolnak a magyar kormánynak, hogy zárja be az erőművet, az nem járható, mert egyértelműen azt mondjuk, hogy a klímacélkitűzések csak úgy teljesíthetők, ha Magyarország megépíti ezt a két blokkot, s erről tartunk mi egy nyitott, ellenzék, egyetemisták és bárki számára nyitott, regisztrálható konferenciát, amely az első Roszatom-konferencia, amit nemcsak otthon rendeznek meg, hanem Európában. Tehát azt gondolom, hogy semmi ördöngösség nincs ebben az ügyben, hanem jöjjön el, és akkor vegyen részt ebben a vitában. Köszönöm. [[Taps a kormánypártok soraiban.]]
Megköszönöm miniszter úrnak az interpellációra adott válaszát. A képviselő urat kérdezem, elfogadja-e a miniszteri választ.
Köszönöm szépen, elnök úr. A választ sajnos nem tudom elfogadni, leginkább azért, mert több kérdéselemre esetleg megpróbált válaszolni miniszter úr, viszont a legfontosabb kérdésre nem válaszolt, miszerint létezik-e egyfajta háttéralku itt a paksi projekt, az atomtemető és az uránbánya kérdése között.Egy szempontból mindenképpen indokolt Pécset választani, ha az atomtechnológia, az atomenergia felhasználása, a fenntarthatóság és a környezet megóvása kapcsán erről szeretnének beszélni, hiszen a korábbi uránbányászati tevékenység brutális környezetpusztítását jól ismerik a pécsiek és a Pécs környékén élők. Mi pontosan tudjuk azt, hogy eddig 30 milliárd forintot kellett elkölteni a rekultivációra, és tudjuk, hogy ez egy olyan feladat, ami soha nem fog véget érni. Tehát mi tudjuk azt, hogy az atomenergia felhasználása milyen szinten brutálisan környezetpusztító. Azt pedig talán miniszter úr tudja a legjobban, hogy milyen bonyolult és milyen végeláthatatlan folyamat egy atomerőmű engedélyezése, hiszen miniszter úr júliusban a miniszteri meghallgatásán mondta, hogy igazából fogalma sincs, hogy az oroszok mikor lesznek képesek a megfelelő terveket leszállítani, s mikor indulhat el az a bizonyos engedélyezési eljárás, aminek már le kellett volna zárulnia. A válaszát nem tudom elfogadni.
Köszönöm. Tisztelt Országgyűlés! A képviselő úr nem fogadta el a miniszteri választ. Kérdezem önöket, elfogadják-e azt. Kérem, szavazzanak! [[Szavazás.]] Az Országgyűlés a miniszteri választ 106 igen szavazattal, 33 nem ellenében, 3 tartózkodás mellett elfogadta. Tisztelt Országgyűlés! Burány Sándor, a Párbeszéd képviselője, interpellációt nyújtott be a külgazdasági és külügyminiszterhez: „Miért támogat a kormány egy háborút egy nemzeti kisebbség ellen, amelynek ráadásul keresztény civil családok esnek áldozatul?” címmel. Burány Sándor képviselő urat illeti a szó.
Köszönöm a szót, elnök úr. Tisztelt Államtitkár Úr! Tisztelt Ház! Ahogy az ismert, a török hadsereg belépett Szíria területére, és gyakorlatilag háborút indított az ott élő kurdok ellen. Egyre több a halott, a kurdok tiltakoznak, ugyanis szerintük etnikai tisztogatás zajlik. Azóta egy kurd politikusnőt kirángattak az autójából, lelőtték, miután brutálisan megkínozták a törökbarát milicisták katonái. Híradások beszámoltak civilek haláláról is. Az áldozatok között nagyon sok keresztény család is van. Az Európai Unió felszólította Törökországot, hogy állítsa le az egyoldalú katonai lépéseket. Ugyanakkor külügyminiszter úr elismerte, hogy blokkolták az uniós elítélő nyilatkozat elkészültét. A minap egy nemzetközi rendezvényen Erdoğan megköszönte Magyarország kiállását úgymond Törökország mellett. A kormány tehát nyíltan helyesli Törökország etnikai tisztogatás célú háborúját a szíriai kurdok ellen, azt, hogy több százezer vagy akár millió embert a törökök egy másik országban fegyverrel elüldözzenek lakhelyéről, hogy aztán a helyükre más etnikumú lakosságot telepítsenek, mindezt a kurd területek nemzetiségi viszonyainak erőszakos megváltoztatása kedvéért. A kurdokról eddig azért hallott a világ, mert 2014-ben az európai civilizációnak a megmentőjeként egyetlen népcsoportként a térségben meg tudták állítani és vissza tudták verni az Iszlám Állam nevű halálszektát. Ráadásul ez a nép patriarchális körülmények között és közegben emancipációt hirdetett egyedülálló módon. Ahelyett, hogy megbecsülnénk hős kiállásukat, végignézzük a lemészárlásukat. Rettenetes, ami a kurdokkal történik, és elképesztő, hogy ehhez az aljassághoz a magyar kormány a nevét adja és támogatja ezt. Miniszter úrtól, pontosabban államtitkár úrtól ezért a következőt szeretném megkérdezni. Magyarország, amelynek hárommilliós etnikai kisebbsége él a határain kívül, hogy gondolja, hogy odaállhat egy fegyveres etnikai tisztogatás mellé? Másodszor: miért támogat a magyar kormány egy olyan kormányt, amely keresztényeket bombáz? Hogy gondolják így a keresztények védelmét? Tisztelettel várom válaszát.
Köszönöm. Tisztelt Országgyűlés! Az interpellációra Vargha Tamás államtitkár úr válaszol. Öné a szó, államtitkár úr.
Köszönöm a szót. Tisztelt Elnök Úr! Tisztelt Ház! A kérdésre válaszolva, amely már a címadásában is rosszindulatot és elfogultságot tükröz, szeretném határozottan leszögezni, hogy Magyarország Kormánya nem támogat semmilyen nemzeti kisebbség ellen folytatott háborút, úgy a keresztény közösségek ellenit sem. Ez a hivatkozott hadművelet nem a kurd nép ellen irányul.Szeretném emlékeztetni képviselő urat, hogy Törökország a kétezres években jelentős jogkiterjesztést hajtott végre a kurd kisebbség javára, amit az Európai Unió is elismert, és Ankara kiváló kapcsolatokat ápol az iraki kurd regionális kormányzattal is, amelynek vezetőivel rendszeresek az egyeztetések, tehát a kurdellenességről nem beszélhetünk. Ez a hadművelet egy olyan szervezet ellen irányul, a marxista Kurdisztáni Munkáspárt ellen, amely 1984 óta folytat fegyveres harcot, és követ el terrorcselekményeket törökök és kurdok ellen is, és amelyet hivatalosan a terrorszervezetek listájára vett az Európai Unió. Ennek a konfliktusnak immár 40 ezer halottja van. Így biztonsági szempontból, azt gondolom, hogy érthető, ha Törökország az egyszerű török embereket szeretné megvédeni a terrorizmus veszélyétől. Így most erre katonai úton nyílt lehetőség. Tisztelt Képviselő Úr! Magyarország külpolitikája a kölcsönös tiszteleten nyugszik, és ahogy elvárjuk más országtól, hogy felelősen dönthessünk nemzetünk biztonsága ügyében, ugyanezt a tiszteletet megadjuk más országoknak is. Információink szerint a török hadsereg a legnagyobb körültekintéssel járt el ennek a hadműveletnek a végrehajtása során. [[Gréczy Zsolt: Az összes többi tagállam az ellenkezőjét mondja annak, amit te!]] És ami a térségbeli keresztények sorsát illeti, ismerjük azoknak az amerikai szervezeteknek a nyilatkozatait, amelyek szerint a török hadsereg beavatkozása veszélybe sodorja a térségben élő keresztényeket. [[Arató Gergely: …te is a gyerekgyilkosokat véded? Szégyelld magad!]] [[16.30]] De idézzünk fel olyan véleményeket is, amelyeket azok fogalmaztak meg, akik ott élnek, és nem messziről próbálják meg értelmezni a kialakult helyzetet. A szír keresztényeket tömörítő Arámi Világtanács nyilatkozatban kérte a nemzetközi sajtót, hogy ne adjanak teret a félrevezető híreknek, ezzel együtt elítélték a marxista kurd milíciák vallási elnyomó intézkedéseit. Ugyanígy az Iraki Keresztények Szövetsége szintén támogatta a biztonsági műveleteket, és idézem „a marxista terroristák keresztényeket elnyomó gyakorlatát” ítélte el. A konstantinápolyi örmény pátriárka szintén támogatásáról biztosította a török hadsereg szíriai terrorellenes műveleteit. Tisztelt Képviselő Úr! A jelek szerint ön pápább kíván lenni a pápánál, és a helyben élő keresztényeknél is okosabb akar lenni. Kérem, adja meg nekik azt a tiszteletet, hogy ők maguk formálhassanak véleményt a saját sorsukról. Törökország fontos NATO-szövetségesünk, az ország jelentős hozzájárulást nyújt biztonságunkhoz terrorellenes fellépése révén is. Jelentős szerepet vállal a menekültek befogadásában és ellátásában, amellyel Európa érdekeit is szolgálja. És ahogy ma azt a miniszterelnök úr is megfogalmazta a mai napon: ha Törökország megnyitná kapuit a szír menekültek előtt, és ők Európa felé indulnának el, akkor ismét nőne az a migrációs nyomás, amire emlékszünk 2015-ből, sőt talán még erősebb lenne. Ezért az a javaslatunk, ahogy azt a miniszterelnök úr is elmondta, hogy azt támogassuk, hogy a szír menekültek Szíriában telepedjenek le, és ott éljenek a szülőföldjükön, és ehhez nyújtsunk nekik minden támogatást. Köszönöm megtisztelő figyelmüket. [[Taps a kormánypárti padsorokban. Arató Gergely: Szégyenteljes! Gyilkosokat védtek!]]
Megköszönöm államtitkár úr válaszát. Kérdezem képviselő urat, hogy elfogadja-e az államtitkári választ. Öné a szó.
Államtitkár úr, megint az a helyzet, hogy az autópályán mindenki szembejön önökkel. Csak idézek egy minapi nyilatkozatot. Egy német konzervatív politikus világosan megmondta, hogy Magyarország Kormányának, az Orbán-kormánynak tudnia kell csapatban játszani. Értette ezt például erre az esetre is, amikor Magyarország egyedül vétózta meg az Unió egységes fellépését. A második: néhány évvel ezelőtt még Orbán Viktor is azt gondolta, hogy egy kurd állam létrehozása azon a területen jelentene igazi biztonságot a menekültkérdés megoldására. Most meg Orbán Viktor helyesel egy háborút, amit a kurdok ellen vívnak a törökök és a törökök által felfegyverzett törökbarát milíciák. Szeretném megmondani államtitkár úrnak, hogy a világon olyan még nem volt, hogy egy újabb háborúval lehetett volna kevesebb menekültet szabadítani a világra. A háborúk általában menekültáradatot szülnek, és a mostani esetben is ez fog történni. A helybeli kurdoknak pedig nagyon nem az a véleményük, államtitkár úr, mint ami önöknek. A válasza egyszerűen szégyenteljes volt, nem fogadom el.
Képviselő úr, letelt az ideje. Köszönöm. Tisztelt Országgyűlés! Képviselő úr nem fogadta el az interpellációra adott államtitkári választ. Kérdezem önöket, elfogadják-e azt. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 106 igen szavazattal, 35 nem ellenében, 1 tartózkodás mellett elfogadta. Tisztelt Országgyűlés! Salacz László, a Fidesz képviselője, interpellációt nyújtott be a Miniszterelnökséget vezető miniszterhez: „Kívánja-e folytatni a Kormány a települések fejlesztésének támogatását, és ha igen, hogyan?” címmel. Salacz László képviselő urat illeti a szó. [[A képviselők egy része elhagyja az üléstermet.]] Egyben kérem képviselőtársaimat, hogy mielőtt megkezdi a mondandóját a képviselő úr, ha elhagyják az üléstermet, azt csendben szíveskedjenek megtenni. Köszönöm. Öné a szó, képviselő úr.
Köszönöm a szót, elnök úr. Tisztelt Államtitkár Úr! Magyarország Kormánya kilenc esztendővel ezelőtt úgy döntött, hogy nem hagyja csődbe jutni és ezzel együtt életképtelenné válni a helyi önkormányzatokat. A 2010 előtti szocialista-liberális kormányok politikájának köszönhetően a magyar önkormányzatok helyzete drasztikusan romlott, a működésük ellehetetlenült, s mi több, forrásaik még a legalapvetőbb feladataik ellátására sem szolgáltak elegendő fedezetül. A helyzet 2010-re tarthatatlanná vált, amikor is az önkormányzatok adósságállománya meghaladta az 1247 milliárd forintot. Ekkor döntött úgy a jelenleg is hivatalban lévő kormány, hogy a helyzetnek megálljt kell parancsolni, és meg kell menteni a csődközeli helyzetbe jutott önkormányzatokat. A kormány konszolidációs programjának köszönhetően 2011 és 2014 között 2082 önkormányzat csaknem 1370 milliárd forint adóssága került átvállalásra. Ezzel sikeresen befejeződött a balliberális kormányzatok által hátrahagyott romok eltakarítása. Kiemelendő lépés volt, hogy az adósságrendezést követően a kormány úgy határozott, hogy támogatást nyújt azon településeknek, amelyek nem vettek föl hitelt és nem lépték át a számukra biztosított normatív keretet. A felelős gazdálkodásra szorítást követően a terület- és településfejlesztési operatív programon keresztül milliárdok áramlottak a települések sosem látott mértékű fejlesztésére. Napjainkban pedig érdemes kiemelni a „Modern városok” és a „Magyar falu” program által nyújtott jelentős támogatásokat. A magyar kormány elkötelezett nemcsak a nagyvárosokban, hanem a kisebb településeken lakók életminőségének javítása és lélekszámának növelése mellett, melyet a helyi települési vezetőkkel együttműködve kíván eredményesen folytatni. A fentiekre tekintettel kérdezem tisztelt államtitkár urat, hogy kívánja-e folytatni a kormány a települések fejlesztésének támogatását, és ha igen, hogyan. Várom államtitkár úr megtisztelő válaszát. [[Taps a kormánypártok soraiban.]]
Köszönöm, képviselő úr. Tisztelt Országgyűlés! Az interpellációra Orbán Balázs államtitkár úr válaszol. Öné a szó, államtitkár úr.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Először is engedjék meg, hogy én is gratuláljak minden vasárnap megválasztott településvezetőnek és települési képviselőnek. Szerencsés dolgom van, mert a kérdésére röviden is tudok válaszolni. Ön azt kérdezte tőlünk, hogy kívánja-e a kormány folytatni a településfejlesztések támogatását. Azt tudom mondani önnek, hogy igen. A mi célunk az, hogy minden olyan településvezetővel együttműködünk és együtt szeretnénk működni, aki a települése érdekében kíván tevékenykedni. Ez egyébként az elmúlt kilenc évben is így történt, a magyar települések, a legkisebbtől a legnagyobb településekig a rendszerváltoztatást követő időszak egészét tekintve ebben a kilenc évben fejlődtek leginkább, pontosan annak köszönhetően, amit ön is említett. A 2010-et megelőző kormányzat valójában adósságcsapdába pörgette bele a településeket, a legkisebbeket, a középső településeket és magát Budapestet is, ugyanis olyan feladatokat rótt a településekre, amelyekhez a megfelelő finanszírozást nem biztosította. Ezért aztán azok a települések, amelyek a törvényben rögzített kötelezettségeiknek meg akartak felelni, kénytelenek voltak hitelt felvenni, és ebben az adósságcsapdában a fejlődésnek, illetőleg az építkezésnek nemcsak az üzemeltetésnek, hanem az előrelépésnek is a lehetőségei teljes mértékben bezáródtak. Ennek a rendszernek kívántunk mi 2010 után véget vetni, és minden településnek, függetlenül attól, hogy milyen színezetű politikai vezetése van, egy tabula rasát, egy tiszta lappal való újrakezdést biztosítani. Ezt szolgálta az önkormányzati adósságállomány átvétele, valamint az önkormányzati és az államigazgatási feladatok és hatáskörök újragondolása, illetve ezen kereteken belül is a megfelelő, minden önkormányzati feladathoz megfelelő finanszírozás biztosítása. Ezt követően, amikor az ország gazdasági teljesítőképessége ezt lehetővé tette, minden településtípus számára egy elérhető fejlesztési programot indítottunk. Ön is utalt a kérdésében, interpellációjában a „Modern városok” programra, amit a 23 megyei jogú várossal együttműködésben hozott létre a kormány. Itt többször aláhúznám az „együttműködés” szót, ugyanis olyan településfejlesztési program még nem volt Magyarországon, amikor az ország bármikori miniszterelnöke a településvezetőket megkérdezte volna, hogy mire van szükségük a településeknek, és azt a listát, amit ők a kormány elé tártak, azt a kormány minden esetben támogatta. Ez 23 megyei jogú várost jelent, 269 projektet, több mint 3900 milliárd forint értékben; útfejlesztés, ipari parkok, sportfejlesztés, kulturális, oktatási programok, turisztikai fejlesztés. Összesen 1500 milliárd forintot költöttünk el a mai napig, de a program folytatódni fog. A „Magyar falu” program is ilyen logikával épül fel, csak az 5 ezer fő alatti településekkel. 150 milliárdot fordítottunk erre, egyrészt 75 milliárd forint pályázható forrásról van szó, másrészt 25 milliárd forint a falusi CSOK és 50 milliárd forint a falusi úthálózat fejlesztését szolgáló programelem. [[16.40]] A mi célunk az, hogy ez igazán nagy segítséget akkor fog jelenteni, ha legalább ugyanekkora forrást minden évben a legkisebb településeknek is oda tudunk adni. Budapest esetében a számok hasonlóak, 217 milliárd forintnyi önkormányzati adósságállománytól szabadította meg a kormány Budapestet, és több ezer milliárd forintnyi fejlesztés valósult meg. Mi készen állunk a folytatásra, és ehhez keressük a partnereket a most megválasztott településvezetők személyében is. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Kérdezem képviselő urat, elfogadja-e az államtitkári választ. Öné a szó.
Köszönöm a válaszát, államtitkár úr. Szűkebb régiómban, Bács-Kiskun megyében a megyei önkormányzatnak mintegy 70 milliárd forint állt rendelkezésére az Európai Unió és a magyar kormány jóvoltából, hogy azt a településfejlesztési operatív program, közismertebb nevén a TOP keretében különböző fejlesztési forrásokra, különböző fejlesztésekre az egyes településeknek juttassa.A települések a megyei önkormányzattal összefogva pályázták meg ezeket a forrásokat, így eredményezte városaink, falvaink infrastruktúrájának javulását. A megye központja, Kecskemét többek között a „Modern városok” programnak köszönhetően Magyarország egyik legdinamikusabban fejlődő, iparosodó városává vált. A lakossággal és a települések vezetőivel várjuk a forrásokat, és ígérjük, hogy azok a továbbiakban is ilyen hatékonysággal fognak hasznosulni, ahogy a mögöttünk hagyott időszakban. Államtitkár úr jövőbe mutató válaszát tisztelettel elfogadom. [[Taps a kormánypártok soraiban.]]
Köszönöm szépen, képviselő úr. Tisztelt Országgyűlés! Képviselő úr az államtitkári választ elfogadta.Tisztelt Országgyűlés! Ander Balázs, a Jobbik képviselője, interpellációt nyújtott be az emberi erőforrások miniszteréhez: „Butaságra kárhoztatva. Avagy integráció kérdőjelekkel.” címmel. Ander Balázs képviselő urat illeti a szó.
Köszönöm a szót, elnök úr. Tisztelt Képviselőtársaim! Döbbenetes videó járta be október elején a magyar internetet. És most itt nem a NER adriai jachtkörúton prostituáltakkal, akarom mondani, EU-s támogatást elnyert fiatal vállalkozó hölgyekkel Fekete Pákó fülbemászó muzsikájára rekreálódó, nagyon polgári és nagyon keresztény illusztrisára gondolok. Nem, ezen a másfél milliós nézettséget produkáló, szintén csoportos tevékenységet bemutató felvételen a Budapesti Gépészeti Szakképzési Centrum pesterzsébeti szakközépiskolájában fenyegetnek, gyaláznak, lökdösnek egy higgadtságát bámulatos módon mindvégig megőrző tanárembert. A hegesztéselméletet tanító pedagógus egy másik korban, másik helyen bizonyára olyan makarenkói nyaklevest tekert volna le a megvadult, kőkori előemberként hőbörgő, pofátlan suhancoknak, hogy a fal adja a másikat, és ebből sem az iskola, sem a szülők nem csináltak volna botrányt. De nyilván nem az erőszak a megoldás, ezt szeretném hangsúlyozni.Sajnos azonban elmúltak azok az idők, amikor még a szorgalma, tehetsége, esze révén kisparaszti sorból országos politikussá, földosztó miniszterré váló, és a dél-somogyi szülőfalujába, Csokonyavisontára hazatérő Nagyatádi Szabó István is mester uramnak szólította egykori elemi iskolai tanítóját. Most a félelem az úr. A társadalmi összeomlás örvényébe zuhanó peremterületek iskoláiban bizony számos pedagógus retteghet a senkit és semmit nem tisztelő, „a gyermek nem állat, hanem felelősség” szentenciáját hírből nem ismerő szülők bosszújától, ha szóvá merik tenni az otthonról hozott primitív magatartás-mintázattal szegregálódásra és butaságra kárhoztatott csemeték csínytevéseit. És sok esetben segítségre sem számíthatnak, hiszen a tankerület vagy szakképzési centrum olykor politikai komisszári feladatot betöltő vezetőjének csak az számít, hogy papíron minden nagyon szép, minden nagyon jó legyen, és persze a feljebbvalók, tisztelt államtitkár úr, önök mindennel meg legyenek elégedve, és ne lássanak napvilágot az ilyesféle szégyenteljes felvételek, mert akkor lehull a lepel a Patyomkin-faluról. Kiderül, hogy óriási csőd a hazai szakképzés évek óta hirdetett átalakítása. Kiderül, hogy ennek a csődnek mélyebb okai vannak, mert irtózatos bajok vannak a közoktatásban és a társadalmi integráció területén is. A mostani esettel kapcsolatban három elkövetőt kirúgtak az iskolából, és csoportos garázdaság miatt őrizetbe is vették őket. Mindez azonban már csak tüneti kezelés. Igaz, kevés embernek fog fájni, ha ezek a delikvensek elrettentő erejű ítéletet kapnak. De az igazi társadalmi érdek mégiscsak az lenne, ha már a gyökerénél kezelni lehetne a problémát, és az nem fajulna ilyen szintig. Ehhez persze először is egy anyagilag és erkölcsileg megbecsült pedagógus- és szociális szférára lenne szükség. Úgyhogy joggal kérdezik az érintettek, kérdezzük mi is, hogy az elmúlt kilenc évben miért nem tettek eleget annak érdekében, hogy gyökeresen változzanak ezek az állapotok. Várom válaszát. [[Taps a Jobbik soraiban.]]
Köszönöm, képviselő úr. Tisztelt Országgyűlés! Az interpellációra Rétvári Bence államtitkár úr válaszol. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Mielőtt a kormányzati intézkedésekre rátérnék, azért hadd hívjam fel a képviselő úr figyelmét a kettős felelősségére minden ilyen kérdésben. Egyrészt mint országgyűlési képviselőnek, felelőssége van abban, hogy milyen törvényjavaslatokat támogat és milyen törvényjavaslatokat nem támogat. Mi elfogadtuk az új büntető törvénykönyvet, amelyet pontosan azért szigorítottunk a közfeladatot ellátó személyekkel szembeni erőszak tekintetében, mint amilyenek például a tanárok is, hogy az, ami 2010 előtt egyre sorozatosabbá és egyre sűrűbbé vált, hogy adott esetben akár diákok vagy szülők támadtak pedagógusokra erőszakosan, tettleg, ennek útját álljuk. Bizony ez a 2010. előtti negatív és egyre sűrűsödő folyamat a büntető törvénykönyv szigorításának is köszönhetően pozitív irányba fordult, és ma már nem mindennaposak. Néha sajnos felkerülnek az internetre, de nem az a lényeg, hogy felkerülnek az internetre, hanem hogy néha megtörténik az, hogy az iskolában erőszak történik a tanárok ellen, de mi ezzel a törvényes útját akartuk ennek állni. Önök ezt a törvénymódosítást, az új büntető törvénykönyvet nem támogatták. Akkor ön most azt mondja, hogy azok a jobbikosok, akik itt ültek 2012ben a parlamentben és nem támogatták azt a törvényjavaslatot, amely a közfeladatot ellátó személyek elleni bűncselekménynél szigorított, azok hibát követtek el? Mert akkor mondja ezt el! A másik pedig a személyes példa, tisztelt képviselő úr. Tudja, ha megnézik akár ennek az iskolának a diákjai is a híradót, mondjuk, december 12-én vagy korábban, és azt látják, hogy országgyűlési képviselők azzal foglalkoznak, hogy nem engedik az Országgyűlés elnökét megnyitni az ülést, hogy erőszakkal nekirontanak a kormánypárti képviselőknek [[Felzúdulás, közbeszólások a Jobbik soraiból. Az elnök csenget.]] vagy elfoglalják a pulpitust a földtörvény szavazásakor, amit önök csináltak… a legnagyobb büszkeségeik egyike, hogy a földtörvény szavazásakor erőszakkal elfoglalták a pulpitust, vagy december 12én szintén erőszakkal, fizikai erőszakkal próbálták megakadályozni azt, hogy az Országgyűlés a törvényalkotó munkáját megtegye. [[Közbeszólások a Jobbik soraiból.]] Arról nem is beszélve, hogy önök milyen feliratokat a mai napon is szó nélkül tűrnek, sőt még meg is mosolyognak, és helyeslően bólogatnak is. [[Közbeszólások a Jobbik soraiból, köztük: Hadházy volt, nem mi.]] Önök ilyen példát mutatnak itt, az Országgyűlésben. És ön azon fölháborodik, hogy amit ön csinál, azt diákok csinálják az osztálytermekben. Önök ugyanazt csinálták itt, a Parlament épületében [[Felzúdulás, közbekiáltások a Jobbik soraiból, köztük: Ne vicceljünk már!]] amire ön azt mondja, hogy botrányos, ha egy osztályteremben megtörténik, tisztelt képviselő úr. [[Felzúdulás, folyamatos közbekiáltások a Jobbik soraiból. Az elnök csenget.]] Ön milyen példát mutat a mai tizenéves diákoknak? Ön egykori pedagógusként, amikor tényleg oda kellene figyeljen erre, nem ezt teszi, hanem itt, amikor úgy gondolja, hogy sípolni, dobolni vagy fizikai erőszakot alkalmazni kell, akkor ezt nyugodtan megteszi, tisztelt képviselő úr. A mai napon is mindnyájan szégyenkezhetünk amiatt, hogy az ellenzéki képviselőkben nem volt annyi kurázsi, hogy azt mondják Hadházy képviselő úrnak, hogy ez már azért sok. Ez a stílus azért már nem engedhető meg semelyik parlamentben, így a magyar parlamentben sem, hanem önök ezt, akár verbálisan, akár fizikailag történik az agresszió és a stílustalanság, azt önök, tisztelt képviselő úr, itt elviselik. Tehát sem a szavazatában, sem a példamutatásában nem ez ellen a sajnálatos folyamat ellen tett, tisztelt képviselő úr, hanem pontosan ezeknek a bátorítására és támogatására, mert igenis, önnek is mint országgyűlési képviselőnek, felelőssége van, hogy milyen példát mutat az országban. Arról nem is beszélve, hogy ha a liberálisok nem éppen taktikailag önöket támogatnák, akkor hogy fölháborodnának azon a mondatán, hogy milyen nyaklevesekkel lehetne problémákat megoldani, csak most éppen taktikailag kihasználják az önök szavazóbázisát. [[Közbeszólások a Jobbik soraiból.]] Nos tehát, tisztelt képviselő úr, azért fogadtuk el pontosan a nemzeti bűnmegelőzési stratégiánkat is, és azért indítottunk a pedagógusok, iskolák számára is különböző képzéseket akár általános iskolában, akár középiskolában, hogy az ilyesfajta helyzeteket meg tudjuk előzni. Az elmúlt tanévben 105 településen 252 középfokú oktatási intézményben [[Az elnök a csengő megkocogtatásával jelzi az idő leteltét.]] összesen 4738 osztályban 114 ezer tanuló részvételével [[Az elnök ismét jelzi az idő leteltét. Közbekiáltások a Jobbik soraiból, köztük: Idő! Ezt kellett volna az elején elmondani!]] az ilyen eseteket megelőző különböző továbbképzéseket folytattunk. Köszönöm szépen. [[Taps a kormánypártok soraiban.]]
Tisztelt Országgyűlés! Kérdezem képviselő urat, elfogadja-e az államtitkári választ. Öné a szó.
Államtitkár úr, az ön cinikus és színvonaltalan válasza és a valóság között akkora szakadék tátong [[Felzúdulás és közbeszólások a kormánypártok soraiból. Dr. Rétvári Bence: Egyenes és őszinte volt.]] mint a krumpliról való prédikáció és a kokószippantás között. [[Derültség és taps a Jobbik soraiban.]] Államtitkár úr, miért nem azzal foglalkozott, hogy az Európai Bizottság Oktatási és Képzési Figyelője szerint irtózatos mértékben hanyatlik például az olvasási, a matematikai és a természettudományos képzettsége a magyar fiataloknak? [[16.50]] Miért nem azzal foglalkozik, államtitkár úr, hogy mondjuk, a korai iskolaelhagyók aránya milyen brutálisan magas Magyarországon? [[Dr. Rétvári Bence: Nem ezt kérdezted!]] Miért nem azzal foglalkozott és arra adott választ, kedves államtitkár úr, hogy önök kettészakították a hazai iskolarendszert? Egyet létrehoztak az elitnek, önöknek, akik sok esetben, mondjuk, lopott pénzből a csemetéiket a milliós tandíjakat kérő luxusiskolákba írathatják, a másik pedig ott van a plebsnek, akikből egyébként önök nagyon szívesen csinálnának krumplin megvehető, buta állampolgárokat, jobbágyokat, még ha ez a kifejezés önöknek nem is tetszik. De mi ezt nem fogjuk hagyni! Köszönöm, és nem fogadom el, nyilván. [[Taps a Jobbik padsoraiban.]]
Köszönöm. Tisztelt Országgyűlés! A képviselő úr nem fogadta el az államtitkári választ. Kérdezem önöket, elfogadják-e azt. Kérem, szavazzanak! [[Szavazás.]] Az Országgyűlés az államtitkári választ 105 igen szavazattal, 29 nem ellenében, 1 tartózkodás mellett elfogadta. Tisztelt Országgyűlés! Földi László és Nacsa Lőrinc, a KDNP képviselői, interpellációt nyújtottak be az innovációért és technológiáért felelős miniszterhez: „Milyen tovább közút- és vasútfejlesztést tervez a kormány?” címmel. Földi László képviselő urat illeti a szó.
Köszönöm a szót, elnök úr. Tisztelt Elnök Úr! Tisztelt Képviselőtársaim! A Fidesz-KDNP-kormány az elmúlt években komoly gazdaságpolitikai döntéseket hozott, fontos stratégiai terveket készített elő és hajtott végre. Ez kapcsolódva a magyar emberek áldozatos munkájához már a gazdaság fejlődését és az ehhez nélkülözhetetlen út és vasút bővülését eredményezte. A magyar közlekedési hálózat megújítása emellett az utasok kényelmének és biztonságának növelését, a menetidő rövidülését, a környezeti terhek csökkentését is jelenti. A következő időszakban 2024-ig a közút- és vasúti hálózat fejlesztésére mintegy 5000 milliárd forintot fordít a kormány hazai és uniós forrásokból. A közúti közlekedés fejlesztésénél az a cél, hogy a megyeszékhelyekről, a megyei jogú városokból vagy kiemelt ipari parkokból könnyen elérhessük a gyorsforgalmi úthálózatot.A vasúti közlekedést tekintve fontos tudnunk, hogy az elmúlt időszakban elkészült Magyarország vasúti stratégiája. Ennek megvalósítása pedig már el is kezdődött. Ebben a fejlesztési ciklusban 1700 milliárd forintot fordítunk vasúti hálózat fejlesztésére annak érdekében, hogy szakaszokat villamosítsanak, növeljék a biztonságot és a magasabb szolgáltatási színvonalat. A stratégia célja az is, hogy a főváros és a megyei jogú városok közlekedési rendszerét vasúttal is összekössék, ezzel is érezhetően csökkenjen az utazással eltöltött idő. Tisztelt Államtitkár Úr! KDNP-s képviselőként nyugodtan állíthatom, hogy az elmúlt időszak politikájának sikerét láthatjuk abban, hogy a hazai össztermék a gazdaságban folyamatosan bővül, a munkanélküliség csökken, új munkahelyek létesülnek, folyamatosan új beruházások érkeznek Magyarországra. Többek között ez az a háttér, ami lehetővé teszi, hogy ebben folyamatosan igényli is hazánkban a közlekedés fejlesztését. A magyar gazdaság jó teljesítménye ma már mindenre lehetőséget ad. Magyarország jelentős stratégiai fejlesztéseket hajthat végre. Ez hosszú távon is biztosítja a fejlődést Magyarországon gyermekeinknek és unokáinknak is. Ezért kérdezem a tisztelt államtitkár urat: milyen fejlesztésekre, bővítésekre lesz lehetőségünk a közúti és a vasúti hálózatnál a következő években? Várom államtitkár úr megtisztelő válaszát. Köszönöm szépen. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Az interpellációra Schanda Tamás államtitkár úr válaszol. Öné a szó, államtitkár úr.
Tisztelt Elnök Úr! Tisztelt Képviselő Úr! Tisztelt Ház! [[Arató Gergely: Keményen!]] Nem rejthetjük véka alá, hogy a balliberális kormányok súlyos örökségként más infrastruktúrákhoz hasonlóan korszerűtlen és elhanyagolt út- és vasúthálózatot hagytak maguk után. [[Közbeszólások a DK padsoraiban.]] A közlekedési hálózatok fejlesztése jelentős mértékben járul hozzá a magyar gazdaság fejlődéséhez, a vidék és a főváros megerősítéséhez, segíti a magyar családok életszínvonalának növekedését. Ezért a kormány kiemelt feladatának tekinti a közlekedési infrastruktúra és a közlekedési szolgáltatások színvonalának javítását, amely nemzeti érdek. Tisztelt Képviselő Úr! Célunk többek között, hogy valamennyi megyei jogú várost magas szolgáltatási szintű úthálózattal lehessen elérni, az autópályák az országhatárokig érjenek, és bekapcsolódjanak a nemzetközi gyorsforgalmi úthálózatba. Célunk továbbá, hogy az ország bármely részéből 30 percen belül elérhető legyen egy négysávos útszakasz. Ennek érdekében a kormány még 2016-ban elindította az útprogramot, amelynek keretében mintegy 3200 milliárd forintból valósulnak meg közúti fejlesztések. A magyar gazdaság teljesítményének köszönhetően a teljes keretösszeg nagyobbik része hazai forrásból biztosítható. Az eredmények már most is jól láthatóak. Többek között október elején adtuk át a forgalomnak az M2-es autóút M0 és Vác közötti kétszer kétsávos szakaszát. Az elmúlt hetekben készült el a Békéscsaba gyorsforgalmi bekötését megteremtő M44-es autóút leghosszabb szakasza is Tiszakürt és Kondoros között. További kivitelezések és tervezések is folyamatban vannak. [[Arató Gergely: Hány kilométer autópályát építettetek az elmúlt nyolc évben?]] Így a jövőben Eger, Kaposvár, Sopron, Szolnok és Zalaegerszeg esetében is elkészülhet a közúti beruházás, amely egyszerre fogja szolgálni a biztonságos és a gyors közlekedést. Az elkészült útszakaszok átadása folyamatosan történik. [[Arató Gergely: Az ötödét sikerült megépíteni!]] Tisztelt Képviselő Úr! A vasúti közlekedés színvonalának javítása érdekében szintén sokat tettünk. Itt is több évtizedes lemaradást kell bepótolnunk. Először is rendbe kellett tennünk a MÁV-ot, hiszen a balliberális kormányok a csőd szélére juttatták a társaságot. [[Zaj, közbeszólások. Az elnök csenget.]] A Gyurcsány-Bajnai-kormányok reformokat hirdettek, de leépítették a vasutat. Vonalakat zártak be [[Zaj a DK soraiban. Arató Gergely: Járnak a vonatok!]] , hagyták a vasutat lepusztulni, vasutas családok ezreit sodorva ezzel veszélybe. Első dolgunk volt éppen ezért a MÁV adósságának rendezése, amely 2010 előtt elérte a 300 milliárd forintot is. Jelentős beruházások történtek és vannak folyamatban, amelyek összértéke 1700 milliárd forint. Egyre több vonalon jár új vonat, zajlanak a pálya- és pályaudvar-felújítások. Kiemelt célunk, hogy Budapest és a megyei jogú városok közötti vasúti pálya 100 ezer lakos feletti nagyvárosok esetében legalább 120-160 kilométer/óra, a többi megyei jogú városnál minimum 100-120 kilométer/óra sebességű legyen. Az út- és vasúthálózat fejlesztése biztonságosabbá, kényelmesebbé és gyorsabbá teszi a közlekedést, a vállalkozások számára pedig új lehetőséget nyit. A közlekedési infrastruktúra gyors ütemű bővítése, korszerűsítése hozzájárul ahhoz, hogy Magyarország 2030-ra Európa öt legélhetőbb és legversenyképesebb országai közé tartozzon. Tisztelt Képviselő Úr! Kérem válaszom szíves elfogadását. [[Taps a kormánypárti padsorokban.]]
Köszönöm államtitkár úr válaszát. Tisztelt Országgyűlés! Megkérdezem a képviselő urat, elfogadja-e az államtitkári választ. Öné szó.
Köszönöm a szót, elnök úr. Tisztelt Államtitkár Úr! Tisztelt Képviselőtársaim! Ceglédi képviselőként örömmel mondhatom, hogy az M4-es gyorsforgalmi út építése is jó ütemben halad, hiszen most már egy 30 kilométeres szakaszt adtunk át összességében az elmúlt hetekben, hónapokban. Reményeink szerint jövő tavaszra Cegléd csomópont és az üllői csomópont között teljes egészében elkészül az M4-es gyorsforgalmi út, de jó ütemben halad az építkezés Szolnok irányába is, Abony és Szolnok térségében. A vasúti hálózat bővítésével kapcsolatban jó pár évvel ezelőtt valóban a ceglédi vasútállomás is átépült teljes egészében és a Cegléd-Budapest közötti 100a nevű vasútvonalon is gyorsabbak a vonatok, most azonban elég sok gikszer van, hiszen Ferihegy és a Nyugati közötti szakaszon bizony a vonatok nem kevésszer 15-20 percet is késnek, és engem nagyon sokan megkerestek a választóim közül [[Az elnök a csengő megkocogtatásával jelzi az időkeret leteltét.]] , hogy ez ügyben tegyünk valamit.
A válaszát várom, képviselő úr.
Természetesen elfogadom államtitkár úr válaszát.
Köszönöm szépen. Tisztelt Országgyűlés! A képviselő úr az államtitkári választ elfogadta. [[Arató Gergely: De kár!]] [[17.00]] Tisztelt Országgyűlés! Mivel minden frakció elmondta az interpellációt eddig sorrendben, most független képviselőnek van lehetősége interpelláció elmondására. Székely Sándor független képviselő interpellációt nyújtott be a belügyminiszterhez: „Magyarország legbrutálisabb önkormányzati kampánya embereket tart félelemben” címmel. Székely Sándor független képviselőt illeti a szó.
Köszönöm a szót, elnök úr. Tisztelt Ház! Független képviselőként vagyok benn a parlamentben, de van egy civil szervezet, a Szolidaritás Mozgalom, amelynek én az elnöke vagyok, és ez a szervezet is részt vett az önkormányzati kampányban. Döntő többségében az ellenzéki pártokkal küzdöttünk, mármint velük szövetségben, önök ellen. Volt alkalmunk megtapasztalni a kampány minőségét az egész országban, Szombathelytől Debrecenig. Sok helyen bejutottunk, pár helyen nem, de nem ez a lényeg.A lényeg az, hogy az általános kampányelemek mellett, amelyeket mindenki használt a kampányban tüntetések, fórumok, konferenciák, szórólapok, mi ezeket használtuk , a Fidesz használt valami mást is, illetve önök és az önök szervezetei, ez a gyűlölet- és a félelemkeltés volt, és nemcsak a nagyvárosokban és a középvárosokban, hanem a falvakban is, sőt leginkább a kis falvakban. Saját szememmel tapasztaltam meg, hogyan is működik egy kis faluban illetve több kis faluban is, de most beszéljünk egy kis faluról, Cserépfaluról, erről az ezerfős településről Borsodban a fideszes propaganda. Az ellenzék, vagy hát a nem fideszes jelöltek által szervezett fórumra a fideszes jelölő szervezet által indított polgármester és brancsa elment, és nagyon szisztematikusan elkezdték támadni azokat a képviselőket, akik tartották a fórumot, megengedhetetlen hangnemben és stílusban gyalázták őket. Nyilvánvalóan előre megtervezett színjáték volt, hihetetlen fél órát éltem meg ott. Szerencsére ezek a képviselők, akik indultak, akik egyébként nem is olyan régen még fideszesek voltak, nem adtak táptalajt a vita folytatásának ott helyben, így a támadó fél elvonult, de csak azért, hogy másnap tovább folytassa immár a saját fórumán a gyalázkodást. Elég annyi, hogy volt, aki elsírta magát ezen a fórumon, amit a fideszes polgármesterjelölt úr tartott. Volt olyan férfi, aki ugyan nem volt ott, de másnap meg akarta keresni a polgármestert. A fórum után nemes egyszerűséggel megfenyegették egyébként a falu lakóit, hogy ha nem a megfelelő emberre szavaznak, akkor nem lesz munkájuk, illetve lehetetlenné teszik a vállalkozásaikat. [[Az elnöki széket Lezsák Sándor, az Országgyűlés alelnöke foglalja el.]] Ilyen előzmények után nem csoda, hogy ebben a faluban, Cserépfaluban a Fidesz képviselői nyertek. De itt nincs vége a történetnek, hiszen másnap, illetve még aznap este, amikor eldőlt a választás [[Közbeszólások a kormánypárti padsorokból: Az idő lejárt! Mi a kérdés?]] a polgármester úr és társai autókon elmentek az ellenzéki képviselők házaihoz, és ott kiabáltak, megfenyegették őket. És nem szép dolgokat kiabáltak nekik. [[Az elnök a csengő megkocogtatásával jelzi az időkeret leteltét.]] Hogy mondjam? Az az elképesztő dolog, kedves fideszes képviselőtársaim, hogy önök nem az ellenzéki szavazókat [[Az elnök ismét csenget.]] fenyegették…
Köszönjük szépen.
[[Hangosítás nélkül:]] …hanem a saját szavazóikat…
Köszönjük szépen.
[[Hangosítás nélkül folytatja felszólalását. Nagy zaj a kormánypárti padsorokból.]] …azt gondolom, fenyegették, hogy szavazzanak rájuk. Úgyhogy a kérdés az… [[Nagy zaj. Az elnök csenget.]]
Köszönjük szépen, képviselő úr.
[[Működik a mikrofon.]] …hogy mit tesz a kormány és a Fidesz azért, hogy a hozzá tartozó politikusok ne zaklassák és fenyegessék az állampolgárokat, hanem [[Az elnök újra kikapcsolja a mikrofont.]] szolgálják őket.
Köszönjük szépen, képviselő úr.
[[Hangosítás nélkül:]] És mit gondolnak, van-e összefüggés az önök viselkedése és az alsóbb szinten a fideszes káderek viselkedése között? Köszönöm szépen, hogy ilyen kedvesek voltak és meghallgattak. Várom a választ.
Köszönjük szépen, képviselő úr. A válaszadásra megadom a szót Pogácsás Tibor államtitkár úrnak. Parancsoljon! [[Nagy zaj.]] [[A jegyzői székeket Szabó Sándor és dr. Vinnai Győző foglalja el.]]
Köszönöm a szót, elnök úr. Tisztelt Országgyűlés! Tisztelt Ház! Valóban, október 13-án megtörtént az önkormányzati választás, és valóban köszönet illet mindenkit, aki a választáson részt vett, aki a választáson elment szavazni és döntött arról, hogy a saját települését kik irányítják, a településfejlesztésért, a településüzemeltetésért ki vállaljon felelősséget. Köszönet illeti azokat is, akik a választás technikai előkészítését, bonyolítását, a szavazatszámlást végezték, tehát a választási irodák munkatársait, a választási bizottságok munkatársait és a szavazatszámláló bizottságok munkatársait is, illetve a szavazatszámláló bizottságok tagjait és az oda delegált, párt- vagy jelölő szervezetek által odaküldött emberek munkáját is köszönet illeti.Pontosan azért, hogy a választás, hogy minden választás a lehető legtisztábban bonyolódjon, hogy minden jelölő szervezet érezhesse azt, hogy a választásra rá tud tekinteni, hogy lássa a választás lebonyolításának tisztaságát, a kampány tisztaságát, azért van lehetőség arra, hogy a választási bizottságokba, illetve később a szavazatszámláló bizottságokba jelölteket, megfigyelőket delegáljanak. A választási bizottság feladata az, hogy a választási kampányban vagy a választás napján, illetve a választás során észlelt anomáliákat, visszásságokat vizsgálja, és amennyiben ilyeneket tapasztal, a választási bizottság döntéseket hoz, a döntések alapján elmarasztalhatja, elmarasztalja azokat, akik a választás szabályaival szemben cselekszenek. Ilyen lehetőségek rendelkezésre álltak minden településen, így Cserépfalun is. A jegyzőkönyvekből nem derült az ki, hogy Cserépfalun ilyen típusú észrevételek történtek volna, illetve az illetékes rendőrkapitányság ismeretei alapján nem történt bejelentés, sem a választást megelőző időszakban, sem a választást követő időszakban semmiféle rendbontásra vagy bűncselekményre utaló bejelentés nem történt. Tehát amennyiben a képviselő úr által elmondott cselekmények megtörténtek, megvan annak a törvényes menete, hogy hogyan lehet vagy lehetett volna ez ellen fellépni, akár a választási bizottságnál, akár a rendőrségnél a szükséges bejelentéseket meg lehetett volna tenni. De ezek nem történtek meg, ilyen alapon nem tudunk erre reagálni. Még egyszer megköszönöm mindazoknak a munkáját, akik a szavazatszámláló bizottságban, illetve a választási bizottságban, a választási irodákban részt vettek ebben a munkában. Köszönöm, elnök úr. [[Taps a kormánypártok padsoraiból.]]
Köszönöm, Pogácsás államtitkár úr. Megkérdezem Székely Sándor képviselő urat, elfogadja-e a választ. [[Közbeszólások a kormánypárti padsorokból: Egy perc!]] Egyperces viszonválaszra van lehetősége.
Köszönöm szépen. Elnézést, az előbb kicsit tovább beszéltem. Igyekszem most nagyon rövid lenni. Nem tudom elfogadni sajnos a választ. Ön is tudja, pontosan tudja, hogy egy ilyen kis faluban mennyire kiszolgáltatottak az emberek, illetve sajnos azokon a településeken, amelyeket az önök emberei vezettek, mennyire kiszolgáltatottak az emberek. Félnek. Nemhogy feljelentést nem mernek tenni, hanem lassan már meg sem mernek szólalni, és ezt önök intézték az elmúlt kilenc évben. Nem mondom, hogy köszönjük szépen. Úgyhogy nem fogadom el a választ.
Köszönöm szépen, képviselő úr. Kérdezem a tisztelt Országgyűlést, elfogadja-e az államtitkári választ. Kérem, most szavazzanak! [[Szavazás.]] Kimondom a határozatot: az Országgyűlés az államtitkári választ 99 igen szavazattal, 32 nem ellenében, 1 tartózkodás mellett elfogadta. Tisztelt Országgyűlés! Korózs Lajos, az MSZP képviselője, interpellációt nyújtott be a Miniszterelnökséget vezető miniszterhez: „Szennyvíziszap külföldről, de MIÉRT? Európa pöcegödrét csinálják Magyarországból?” címmel. Korózs Lajos képviselő urat illeti a szó.
Köszönöm szépen. Tisztelt Ház! Kedves Képviselőtársaim! A napirend előtti felszólalásomban meglehetősen visszafogottan beszéltem erről az ügyről, mert szerettem volna, ha az államtitkár úr kimond egy szót. És kimondta! Azt mondta, hogy akinek engedélye van, az zavartalanul hozhatja Magyarországra a szennyvíziszapot a környező országokból. Ugyanis az, hogy felülvizsgálnak egy eljárást, gyakorlatilag azt jelenti, hogy öreg, ha van szerződésed, ameddig csak a papírod szól róla, hozhatod. Kérem tisztelettel, szeretném előrebocsátani, hogy én nem a levegőbe beszélek. Minden egyes engedélyt, amely jelenleg hatályban van, ez a kormány adott ki. Papírjaim vannak róla. Ez a kormány! Ezen túlmenően ma Magyarországra gyakorlatilag a környező országok mindegyikéből lehet szennyvíziszapot hozni, irdatlan mennyiségben. [[17.10]] Itt már nemcsak arról van szó, képviselőtársaim, hogy Horvátországból vagy Szlovéniából hoznak ide szennyvíziszapot, hanem Ausztriából irdatlan mennyiségben hoztak, csak ők azért hagyták abba a szállítást, mert kitelt a kvótájuk, és erre az évre nem tudnak többet hozni. De itt van a kezemben egy rendőrségi dokumentum, ebben a rendőrségi dokumentumban, kapaszkodjanak meg, ilyen dátumok szerepelnek, hogy a kibocsátásengedélyeztetés dátuma: 2018.04.21., 2018.11.15., és még sorolhatnám. Tehát hangsúlyozom, itt nemcsak arról van szó, amiről a média beszélt a nyár folyamán, hogy Horvátország gyakorlatilag összes szennyvíziszapja itt landol Magyarországon, és kapaszkodjanak meg, ha nyáron elment egy család Horvátországba nyaralni az Adriai-tengerre, a trutyi hamarabb hazaért, mint ők a szabadságról, mert két-három nap múlva kamionok százai jelentek meg itt Magyarországon. És nemcsak Székesfehérvárról van szó, nemcsak Tapolcafőről van szó, nemcsak Kolontárról van szó. Ma is kaptam olyan telefont, kaptam olyan fotót, kaptam olyan videót, ahol külföldi rendszámmal ellátott iszapszállító kamionok hoznak magyar lerakókba szállítmányt. Kérem szépen, kapaszkodjanak meg, képviselőtársaim: Olaszországból négy vállalattal vannak kapcsolatban, a szállítási határidők 2020.03.10-ig szólnak; egy másik, a Vidori Servizi Ambientali cégnek irdatlan mennyiségben 2020.03.11-ig szól a szállítási határideje, de tudom sorolni továbbá a Verde Ambientet, amely gyakorlatilag Velence szennyvíziszapját dolgozza föl, a Jesolóban és Cavallino Treportiban található szennyvíziszap-feldolgozóból szinte az összes szennyvíziszap ide jön Magyarországra. Egyet szeretnék kérdezni: miért hozzák ide? [[Az elnök a csengő megkocogtatásával jelzi az időkeret leteltét.]] Ki kaszálja rajta ezt a rohadt sok pénzt, ami miatt önök hagyják, hogy változatlanul idehozzák a szennyvíziszapot Európa különböző országaiból? Köszönöm szépen.
Köszönöm, képviselő úr. Válaszadásra megadom a szót Schanda Tamás államtitkár úrnak.
Tisztelt Elnök Úr! Tisztelt Országgyűlés! Tisztelt Képviselő Úr! Napirend előtt az igen frappáns „Aktuális ügyekről” című felszólalásában elmondta és szóba hozta ezt a témát, csaknem szó szerint felolvasta az interpellációját. Csak az a probléma, tisztelt képviselő úr, hogy amikor a kormány megoldást javasol, akkor hátat fordítanak, nem szavazzák meg az intézkedéseket, a törvényeket, kibújnak a felelősség alól, és feszültséget szítanak, ezzel palástolva alkalmatlanságukat. Mi, a kormány a cselekvésben hiszünk, nem a hisztériakeltésben. Feladatunk a jövő, a magyar gazdaság, a magyar családok, a teremtett világ megóvása. Tisztelt Képviselő Úr! Azt kell mondjam, hogy a kormány álláspontja, határozottsága az azóta eltelt csaknem egy órában vagy két órában sem változott, tehát a kormány úgy döntött, nincs szükség a külföldi szennyvíziszap behozatalára [[Tordai Bence: Akkor miért csináljátok?]] több mint két és fél hónapja nem adott ki engedélyt a Pest Megyei Kormányhivatal [[Arató Gergely: Előtte miért adtak ki?]] , a meglévő engedélyek felülvizsgálata pedig folyamatban van. Odafigyelünk a magyar családok problémáira, és szükség esetén beavatkozunk, intézkedéseket hozunk. Így történt ez a szennyvíziszap esetében is. Megengedhetetlen ugyanis, hogy bárki is Európa szeméttelepeként vagy hulladékhasznosító helyeként gondoljon Magyarországra. Azért dolgozunk, hogy a jövő nemzedékek számára is élhető legyen Magyarországon a teremtett és az épített környezet. Köszönöm szépen a figyelmüket, és kérem válaszom szíves elfogadását. [[Taps a kormánypártok soraiban.]]
Köszönöm, államtitkár úr. Kérdezem képviselő urat, elfogadja-e az államtitkári választ.
Köszönöm szépen. Államtitkár úr, én nem riogatok senkit, én a gyerekeink jövőjéről beszélek. Ezt a fotót én készítettem [[Felmutat egy mobiltelefont.]] , a kamionokat én filmeztem, én álltam a határon, én mentem mögöttük; ez kettőszáz méterre van attól a ganételeptől, amit önök lerakónak neveznek. Kérem szépen, az van ideírva, hogy Pápa-Tapolcafő-vízbázis külső védterülete. Hangsúlyozom, ellentétben önnel én ott jártam, és ez a távolság nem több kettőszáz méternél.Államtitkár úr, itt van a nemzetközi jelzés. Mi van ideírva? Minden kamion „A” betűvel közlekedik: fertőzőnek minősülő anyagokat szállító jármű, például fekália, szippantó, élelmiszer-hulladék s a többi; minden kamion ilyen jelzéssel közlekedik Magyarországon. Változatlanul kérdezem: melyik az a felső érdek, amelyik ezt megengedi Magyarországon? Ki kaszálja azt a rohadt sok pénzt rajta? A legkisebb a sorban, a legeslegkisebb a sorban a múlt évben közel 800 milliós forgalmat bonyolított [[Az elnök a csengő megkocogtatásával jelzi az időkeret leteltét.]] ebből 426 volt a haszon, és kivettek közel 100 milliót belőle. Ez a legkisebb! Akkor a legnagyobb mennyit kaszál rajta? Nem fogadom el a válaszát.
Köszönöm szépen. Kérdezem az Országgyűlést, elfogadja-e az államtitkári választ. Kérem, szavazzanak! [[Szavazás.]] Kimondom a határozatot: az Országgyűlés az államtitkári választ 105 igen szavazattal, 34 nem ellenében, 1 tartózkodás mellett elfogadta. Tisztelt Országgyűlés! Varju László, a DK képviselője, interpellációt nyújtott be az agrárminiszterhez: „Mikor mond le a Fidesz az újpesti erdőírtásról?” címmel. Varju László képviselő urat illeti a szó.
Köszönöm szépen. Államtitkár úr, Farkaserdő Káposztásmegyer egyik büszkesége Újpesten, egy gyönyörű erdős terület, amelyhez fogható nem sok van ilyen közel lakókörnyezethez. A szomszédos homoktövis természetvédelmi területtel együtt mintegy 105 hektáros erdő a helybéli polgárok kedvelt kirándulóhelye, benne hosszú sétákra, sportolni vágyók számára futásra is alkalmas számos ösvény áll rendelkezésre, igen sok ehető gombafaj terem meg benne a környékbeli gombászok nagy örömére. Ebből az erdőből szeretett volna már régen kivágatni kéthektárnyit egy íjászközpont létesítése érdekében Újpest eddigi polgármestere, Wintermantel Zsolt, és a testület döntése értelmében a területet 15 évre már haszonkölcsönbe is adták az Íjász Szövetségnek, méghozzá ingyen. Mit tesz isten, a cserébe beerdősítendő 6 hektár számára, amit a polgármester úr erre kijelölt, tulajdonképpen 10-15 méteres fákkal borított, gyakorlatilag egy önerdősült terület van már, és így e szerint a szélhámos terv szerint tehát az erősítés annyiból állna, hogy eleve fás területet adminisztratív döntéssel erdős művelési ágba vonnának át, vagyis a kerület továbbra is szegényebb maradna zöldterülettel. Wintermantel úr ugyan már egy hete nem polgármester, a veszély azonban nem múlt el. Ahogyan Borkai Zsolt botrányában a győri polgármester züllöttségén kívül a Fidesz és az Orbán-kormány egész működése, világlátása is tükröződik, ugyanúgy bár lehet, hogy az íjászat csak Wintermantel Zsolt szívügye az erdők és zöldfelületek pusztítása szemlátomást a kormányzat prioritásai közé tartozik. A kőbányai Újhegyi lakótelep, a Kossuth tér, a Városliget, a József nádor tér, az Orczy-park, az Etele út, a zuglói BVSC-pálya mind-mind abba a kategóriába tartozik, amit önök nem kímélnek. Bár Újpest fideszes polgármestere már megbukott, nincs rá garancia, hogy a kormány az önkormányzat hatásköréből kivonva saját hatáskörben nem készül újabb irtásra. Kérdezem tehát akkor államtitkár urat: egyetérte ön, az ön által vezetett minisztérium egy esetleges erdőirtással a Farkaserőben? Az Agrárminisztérium hajlandó-e ilyen terv esetében kiállni a természetes környezet és a klíma védelméért? Kívánnak-e ez ügyben vizsgálatot indítani és abban végre döntést hozni? Köszönöm szépen. Várom válaszát.
Köszönöm, képviselő úr. Válaszadásra megadom a szót Farkas Sándor államtitkár úrnak.
Köszönöm szépen. Tisztelt Elnök Úr! Tisztelt Országgyűlés! Tisztelt Képviselő Úr! Képviselő úr azonos tárgyú szóbeli kérdésére június 17-én államtitkár-kollégám már válaszolt, de engedje meg, hogy ismételten elmondjam az Agrárminisztérium álláspontját. A tárca és a szakmai irányítás alatt álló hatóságok az erdőgazdálkodásért való felelősségük körében semmilyen erdőirtással nem értenek egyet, és küzdenek azért, hogy ne csak a magyar erdőgazdálkodás, de minden más zöldterület-gazdálkodás a fenntarthatóság feltételei szerint működjön. Itt csak megjegyzem, tisztelt képviselő úr, hogy az előbb már olyan példákat is sorolt, amiket a kérdésében nem fogalmazott meg korábban. [[17.20]] Tájékoztatom, hogy az újpesti Farkaserdő az országos erdőállomány adattárában nyilvántartott erdő, s mint ilyen, rendelkezik hosszú távú erdőtervvel, amely biztosítja a közérdekkel összhangban történő gazdálkodást. Információim szerint a területen tervezett erdőterület igénybevételére csupán elvi engedélyt adott ki az illetékes kormányhivatal erdészeti hatósága. Az erdőterület más célú igénybevételére, különösen a budapesti agglomerációba tartozó területen igen szigorú feltételek teljesülése és szabályok betartása mellett kerülhet csak sor. Egyrészt az erdők igénybevétele az erdőgazdálkodástól eltérő célokra csak közérdekből és csak kivételesen történhet meg, ahol a hatóság mind a közérdeknek való megfelelőséget vizsgálja, mind pedig azt, hogy a kívánt beruházás megvalósulhat-e más helyszínen is. Másrészt az agglomerációban az erdőterület más célra történő igénybevételének feltétele a legalább azonos nagyságú területen történő csereerdősítés végrehajtása, azért, hogy a térség erdőborítottsága ne csökkenjen. Az elvi engedély alapján egyetlen fa sem vágható ki, illetve az erdészeti hatóság már az elvi engedély kiadásakor jelezte, hogy az erdőgazdálkodásból kivont területért cserébe kellő nagyságú és minőségű faállományt kell biztosítani. A csereerdősítés területén a faállomány védelmi szintje magasabb lesz. Többek között ez a rendelkezés a garanciája annak, hogy az erdők területe érdemben ne csökkenjen. Fel szeretném hívni a tisztelt képviselő úr figyelmét végül is arra, hogy az elhanyagolt területeken, amire ön is részben hivatkozott, a faállomány többsége, éppen a klímaváltozás egyik következményeképpen általában sajnos idegenhonos, intenzíven terjedő [[Arató Gergely: Mint a migránsok.]] és a hazai természeti környezetet agresszívan támadó fafajokból jön létre, mint például a bálványfa vagy a zöldjuhar. A folyamatosan kezelt közpark és a csereerdősítés során létrejövő magasabb természetességi fokú erdő előrelépést jelent annak a problémának a kezelésében, hogy a természetvédelmi kockázatokat minél jobban csökkentsük. Bízom benne, hogy a felmerült kérdéseire adott válaszaim minden aggodalmát eloszlatják. Köszönöm megtisztelő figyelmüket. [[Taps a kormánypártok soraiban.]]
Köszönöm, államtitkár úr. Kérdezem képviselő urat, elfogadja-e az államtitkári választ.
Államtitkár úr, a válasza elején némi bizakodásra adott okot, de aztán a végére eljutott odáig, hogy egészen biztos, hogy önök kiadtak elvi engedélyt, a fákat ki akarják vágni, és éppen ezért Újpesten a fideszes polgármester bukása teljesen helyes volt, mert az emberek így megakadályozták azt, hogy önök ott erdőt irtsanak. Ugyanezt tették a Pannónia utcában, a Bocskai úton, a Dagály fürdőnél, és még sorolhatnám tovább. Úgyhogy, tisztelt államtitkár úr, az, ahogy önöknél akár a Győr városára szégyent hozó Borkai Zsolt polgármester maradhat ott [[Farkas Sándor: Mi köze annak ehhez?]] mindössze a Fideszből kellett kilépnie, éppen ezért azt mondom, ha Farkaserdő miatt túl nagy lesz a botrány, akkor legföljebb majd ön is kiléphet ebből a pártból, és akkor megúszhatja. Én azt gondolom, hogy ez a válasz nem elfogadható, mert önök továbbra is fát akarnak vágni. Köszönöm szépen. [[Taps a DK soraiban.]]
Köszönöm szépen. Kérdezem a tisztelt Országgyűlést, elfogadják-e az államtitkári választ. Kérem, most szavazzanak! [[Szavazás.]] Kimondom a határozatot: az Országgyűlés 107 igen szavazattal, 34 nem ellenében, 1 tartózkodás mellett az államtitkári választ elfogadta. Tisztelt Országgyűlés! Schmuck Erzsébet, az LMP képviselője, interpellációt nyújtott be a pénzügyminiszter úrhoz: „A nyugdíjemelés és nyugdíjprémium kritikus pontjai.” címmel. Schmuck Erzsébet képviselő asszonyt illeti a szó.
Köszönöm a szót, elnök úr. Tisztelt Ház! A kormány jövőre megint tudatosan alultervezte az inflációt. A Magyar Nemzeti Bank előrejelzése szerint a fogyasztói árak emelkedése 2020-ban 3,1 százalék lesz, miközben a kormány csak 2,8 százalékos inflációval számol. Mivel a nyugdíj-kiegészítést novemberben fizetik, ez azt jelenti, hogy a nyugdíjasok majdnem egy évig hitelezik az államot, ráadásul kamat nélkül. Eközben a kormány úgy tesz a novemberi nyugdíj-kiegészítés utalásakor, mintha jutalmat adna, holott ez a nyugdíjasoknak törvény szerint jár. A tisztán árkövető indexálás korrekt tervezése megfelelően működhetne, de szó sincs korrekt tervezésről, emellett más problémák is akadályozzák a nyugdíjasok tisztes megélhetését. A gazdasági növekedés már nem épül be a nyugdíjakba, így azok egyre jobban elszakadnak a bérektől, reálértékük egyre csökken. A klímaváltozás hatásai is rontanak a helyzeten, hiszen a szélsőséges időjárási viszonyok miatt az élelmiszerárak drasztikusan nőnek, ami a nyugdíjasokat különösen érzékenyen érinti, és akkor még nem beszéltünk a nyugdíjrendszer méltánytalanságairól. 46 ezren kapnak 50 ezer forintnál kevesebbet, majdnem 600 ezren 100 ezer forint alatti nyugdíjat, miközben megjelentek a milliós nyugdíjak is. Az elkövetkezendő években ráadásul tovább romolhat a helyzet. A jövőre várható 3,3 százalékos növekedés mellett a nyugdíjasok már nem kapnak majd nyugdíjprémiumot. Azért, hogy az idősek elszegényedését megállítsuk, azonnal cselekedni kell. Először is, a tíz éve változatlan minimálnyugdíj jelentős, legalább két és félszeres emelésére van szükség, vagyis 28 500 forintról a minimálnyugdíjat legalább 71 200 forintra kellene felemelni. A nyugdíjas-társadalom egyenlőtlenségeinek csökkentése érdekében a nyugdíjas érdekképviseleti szervezetekkel közösen ki kell dolgozni a nyugdíjak emelésének új rendszerét. A kormánynak garantálnia kell, hogy a nyugdíjasok a prémiumot akkor is megkapják, ha a gazdasági növekedés 3,5 százalék alá csökken, másrészt biztosítani kell, hogy a nyugdíjprémium beépüljön a nyugdíjakba. Tisztelt Államtitkár Úr! Mikor tervezik emelni a minimálnyugdíjat? Tervezi-e a találkozást a nyugdíjasszervezetekkel a minisztérium a nyugdíjemelés témakörében? Fognak-e részesülni a nyugdíjasok a gazdasági növekedésből akkor is, ha az 3,5 százalék alá csökken? Várom megtisztelő válaszát.
Köszönöm, képviselő asszony. Válaszadásra megadom a szót Rétvári Bence államtitkár úrnak.
Köszönöm szépen a szót. Tisztelt Képviselő Asszony! Tisztelt Elnök Úr! Tisztelt Ház! Azt hiszem, hogy mindenki, aki tiszteli az idős nyugdíjas embereket, arra törekszik, hogy amikor valóban az országnak végre jobban megy, akkor a nyugdíjasok is ebből részesüljenek. Képviselő asszony elfelejtette a felszólalásában megemlíteni azt, amit politikai szövetségesei tettek a nyugdíjasok és a nemzeti össztermék kapcsán, amikor egy év alatt 7 százalékkal csökkentették a nemzeti összterméket, és amikor egy tollvonással, pontosabban, itt a parlamentben név szerinti szavazással elvettek minden magyar nyugdíjastól egyhavi nyugdíjat. Ez valahogy elfelejtődött az ön felszólalásából, azért, mert most éppen velük szövetségben indultak a választásokon.Az elmúlt években mi azt vállaltuk 2010-ben a nyugdíjasok felé, hogy megőrizzük a nyugdíjak értékét, és ezt a vállalásunkat nemcsak hogy tudtuk tartani, annak ellenére, hogy egy 300-400 milliárd forintos lyuk volt a nyugdíjkasszán amit még a 2010-ben leköszönő kormányzat is elismert , hanem még növelni is tudtuk a nyugdíjak értékét. Ha ön összeadja a nyugdíjemelések értékét az elmúlt időszakban, amióta a Fidesz-KDNP van kormányon, azt láthatja, hogy 33,3 százalékkal emelkedtek a nyugdíjak, ha pedig ebből levonja az infláció mértékét, akkor azt látja, hogy 10 százalékos vásárlóiérték-bővülés volt. Ön tehát egyrészről azt mondta, hogy amikor az infláció a tervezettnél magasabb, akkor a kormány nem tudom, ezt említette-e visszamenőlegesen pótolja a nyugdíjasoknak ezt a különbözetet. Amikor viszont a tervezettnél alacsonyabb, hiszen jó pár ilyen év volt, amikor magasabb inflációval számolt a költségvetés, mint ami végül megtörtént tehát a tények teljes mértékben cáfolják azt, amit ön mondott, hogy direkt tervezné a kormányzat alacsonyabbra az inflációt , nos, amikor magasabbra terveztük, az az összeg ott maradt a nyugdíjasoknál, az beépült a nyugdíjukba, azt a mai napig is többletként megkapják, mert olyan rendszert hoztunk létre, hogy ne járhassanak rosszul a nyugdíjasok, erre törvényi garancia van most már 2010 óta. Ha magasabb az inflációkülönbözet, visszamenőlegesen jár, ha alacsonyabb az infláció, akkor pedig ott marad szintén a különbözet a nyugdíjasoknál. Éppen ezért fontos, hogy a mostani nyugdíjprémium kifizetése is, ennek az egyhavi összege beépül a jövő évi nyugdíjakba, tehát nemcsak most megkapják egy összegben az egy évre járó nyugdíjprémiumot a nyugdíjasok, hanem az egyhavi nyugdíjprémium-összeg a jövő évi nyugdíjszámításkor már beépül mindenkinek a nyugdíjába, tehát ezzel is emelkedik mintegy év közben a jövő évben várható nyugdíjnak a mértéke. [[17.30]] Akik átlagnyugdíjban részesültek, azok 2017-ben a nyugdíjprémiumból 12 ezer forintot kaphattak, tavaly 18 ezer forintot, idén pedig 22 ezer forintot, és ahogy mondtam, ez a későbbiekre is beépül. Amióta polgári kormány van Magyarországon, tisztelt képviselő asszony, azóta nem kell az időseknek attól tartani, hogy önkényesen egy kormányzat a saját rossz gazdaságpolitikája miatt megvonja a nyugdíjasoknak járó juttatások egy részét, hanem a stabilitásra, a kiszámíthatóságra és a biztonságra építhet, pontosan azért, mert most már egy olyan gazdaságpolitika van Magyarországon, amely nem a megszorításokra meg az elvonásokra épül, hanem végre bővül a gazdaság, tisztelt képviselő asszony. Ezt az önök szövetségesei nem tudták produkálni 2010 előtt. A Fidesz-KDNP-kormány tudta produkálni, hogy bővül a gazdaság, tehát van miből többletet adni a nyugdíjasoknak. [[Tordai Bence közbeszól.]] És ha további számokat is néz, hogy milyen többletjuttatások voltak még nyugdíjprémiumon és nyugdíj-kiegészítésen kívül, ahogy az előbb említettem, a nyugdíj-kiegészítés összege be is épül a nyugdíjakba, a nyugdíjprémium az, ami egyszeri juttatásként jár a nyugdíjasoknak, nos, ezen túlmenően Erzsébet-utalványt tudtunk már fizetni három alkalommal a nyugdíjasoknak 10 ezer forint értékben, és tudtunk fizetni 9 ezer forintos rezsitámogatáshoz szükséges utalványt is, amit szintén a nyugdíjasok fel tudtak használni. [[Az elnök a csengő megkocogtatásával jelzi az időkeret leteltét.]] Ma a nyugdíjasoknak a nyugdíja sokkal nagyobb biztonságban van, és törvényi garancia garantálja azt, hogy [[Az elnök ismét csenget.]] a nyugdíjak értékét a következőkben is meg tudjuk őrizni. Köszönöm szépen. [[Taps a kormánypártok soraiban.]]
Köszönöm, államtitkár úr. Megkérdezem a képviselő asszonyt, elfogadja-e az államtitkári választ.
Nem fogadom el a választ, viszont azt kérdezem az államtitkár úrtól, hogy remélem, abban egyetértünk, hogy a nyugdíjasoknak is részesülniük kellene a gazdasági növekedés hasznából, másrészről pedig a legelesettebb nyugdíjasokat ne hagyjuk az út szélén. Az elsőre szeretnék adatot hozni, hogy mennyire nem igaz, amit az államtitkár úr mondott. Az Európai Bizottságnak a társadalom elöregedésével foglalkozó munkacsoportja adatai szerint 2010-ben Magyarországon a nyugdíjkiadás a GDP 11,9 százaléka volt. Ez 2016-ban 9,7 százalék, jövőre pedig a költségvetési törvény alapján csupán 8,3 százalék lesz. Ha önök a gazdasági növekedés hasznából is juttatnának a nyugdíjasoknak [[Dr. Rétvári Bence: Ez a nyugdíjprémium!]] és nem csak úgy, ha 3,5 százalék fölött van, akkor a nyugdíjasok nem kényszerülnének arra, hogy ilyen tisztességtelen [[Az elnök a csengő megkocogtatásával jelzi az időkeret leteltét.]] körülmények között éljenek. Ezen biztos, hogy változtatni kell.
Köszönöm szépen. Megkérdezem a tisztelt Országgyűlést, elfogadja-e az államtitkári választ. Kérem, most szavazzanak! [[Szavazás.]] Kimondom a határozatot: az Országgyűlés az államtitkári választ 107 igen szavazattal, 37 nem ellenében, 1 tartózkodás mellett elfogadta. Tisztelt Országgyűlés! Tordai Bence képviselő úr, a Párbeszéd képviselője, interpellációt nyújtott be az emberi erőforrások miniszteréhez: „Mit tesz a kormány a szegény gyermekekért?” címmel. Tordai Bence képviselő urat illeti a szó.
Köszönöm a szót, elnök úr. Tisztelt Miniszter Úr! Tisztelt Államtitkár Úr! Az ENSZ Közgyűlése 1992-ben október 17-ét a szegénység elleni küzdelem világnapjává nyilvánította, és arra kérte a tagállamokat, hogy ezen a napon számoljanak be a szegénység elleni küzdelemmel kapcsolatos konkrét tevékenységekről. Kerestem, hogy a Fidesz és a KDNP vajon milyen konkrét tevékenységekről tudott beszámolni hát, szomorúan jelentem, hogy semmiről. A Fidesznek ez egy olcsó közleményt sem ért meg; a KDNP ugyan kiadott valamit, de azt a saját honlapjukon nem találtam. Október 17-én azt posztolták, hogy mi az, amit a Fidesz mondott; ennek az elemzését másra bíznám. Viszont magyar társadalomkutatók elkészítettek egy jelentést „Civil jelentés a gyerekesélyekről, 2014-2017” címmel, aminek a konklúziója gyakorlatilag annyi, hogy önök lemondtak a társadalom alsó feléről. Egyszerűen olyan társadalompolitikát folytatnak, ami nemhogy a szegények felemelkedését nem segíti, de minél mélyebbre taszítja őket a nyomorban. Nem hozott az alsó harmad, az alsó negyed vagy az alsó fél Magyarország számára változást az életkörülményekben a közfoglalkoztatási bér minimális emelése, hiszen közben elszabadultak az árak, nem emelték az öregségi nyugdíjminimumot, nem emelték a családi pótlékot, nem emelték a gyest, nem emelték az álláskeresési járadékot, sőt ez utóbbit gyakorlatilag fel is számolták. A mélyszegénységben élők száma 3 százalékkal nőtt, és különösen az ezekben a családokban élő gyermekek száma nőtt. Két évvel ezelőtt 125 ezer magyar gyerek élt mélyszegénységben. A nagy nehézségek árán megélni képes gyerekes háztartások aránya 18,5 százalék volt, ez az uniós átlag duplája, a nagyon rossz lakáskörülmények között élő gyerekek aránya 19,7-ről 27,3 százalékra ugrott, az uniós átlag ebben 6 százalék, a társadalom legszegényebb 30 százalékánál nevelkedik eközben a gyermekek több mint fele, akikről önök lemondanak, és 125 ezer gyerek él olyan háztartásban, ahol esély sem volt a munkavállalásra, önök pedig ezeket a háztartásokat egyszerűen hagyják éhen halni. 32 ezer forint alatti az egy főre jutó nettó jövedelem. Ezek után kérem a miniszter urat, hogy válaszoljon a következő kérdésekre: tervezik-e a közmunkarendszer átalakítását és a közmunkabér minimálbérig való emelését; mikor emelik meg végre az álláskeresési járadékot és tolják ki ennek a jogosultsági idejét; mikor emelik a gyest, a családi pótlékot és a többi univerzális, mindenkihez eljutó támogatást; és milyen javaslatai vannak a kormánynak a továbbra is problémaként megjelenő gyermekéhezés felszámolására? Konkrétan, ahogy Szabó Timea, a Párbeszéd frakcióvezetője javasolta: kiterjesztik-e az ingyenes gyermekétkeztetést a hétvégére és a szünidei napokra? Várom a válaszát. [[Szórványos taps az MSZP soraiban.]]
Köszönöm szépen, képviselő úr. Válaszadásra megadom a szót Rétvári Bence államtitkár úrnak.
Köszönöm szépen a szót, elnök úr. Tisztelt Képviselő Úr! Tisztelt Ház! Már reménykedtem, hogy ha ön szóba hozza itt a szegénység elleni küzdelem világnapját, akkor esetleg továbbhalad ezen a világnapon, és az Eurostatnak az ezen a napon nyilvánosságra hozott számait ismerteti, amely elmondta, hogy az Európai Unión belül egy év alatt a 2018-as legutóbbi jelentést tudom idézni a szegénység csökkenése a legnagyobb mértékben Magyarországon valósult meg, egy esztendő alatt. Ezt miért nem idézte, tisztelt képviselő úr, az ezen a világnapon megjelent Eurostat-elemzésből? Azt mondja az Eurostat az ön által említett napon, hogy olyan országokat előzünk meg, mint Belgium, Nagy-Britannia, Luxemburg vagy a mediterrán országok. Ez egy pozitív hír, ez egy jó hír. Ha elkezdi az elején olvasni, miért nem jut el a végéig, amikor Magyarországot elismerő mondatok is szerepelnek ebben? Az lehet, hogy nem a véletlen műve, hogy azokat az országokat tudjuk megelőzni ezekben a rangsorokban, amelyek a migrációban leginkább érintettek, mert lehet, hogy a nyugat-európai országok számára az egyre nagyobb szegénységi és közbiztonsági kockázatot pontosan az illegális bevándorlás okozza, és ha a szegénység ellen akarunk fellépni, akkor esetleg a szülőföldön segítés politikáját kellene követnünk, és nem pedig az Európába való kontroll nélküli bejutást kellene erőltetni. Ha a szegénység ellen szeretne küzdeni, tisztelt képviselő úr, ezzel is érdemes foglalkoznia. Ha megnézi, hogy ezekben a kimutatásokban a szegénységgel érintett, tehát akár a szegénység vagy társadalmi kirekesztettség veszélyének kitett gyermekek aránya hogyan csökkent, akkor ez nagyon magas volt 2010-ben Magyarországon, amikor az önök szövetségesei kormányoztak, 38,7 százalék, és ez csökkent 23,8 százalékra. Ez azt jelenti, hogy 312 ezer gyermek kapta vissza az esélyét, hogy nem a szegénység közvetlen veszélyében kell hogy felnőjön, hanem valamiféle létbiztonság már számára biztosított. Ez egy 39 százalékos javulás, több mint harmadával csökkent azoknak a gyermekeknek a száma, akik már nincsenek kitéve sem a szegénység, sem a társadalmi kirekesztettség veszélyének, tisztelt képviselő úr. Ezzel párhuzamosan ön is láthatja, hogy a magyar háztartásoknak a fogyasztása is bővült, mert már több jut a gyermekes családokban is, azért, mert ön azt mondta, hogy nem érik el a magyar családokat ennek a kormánynak a különböző családtámogatási intézkedései; a családi adókedvezményt a családok 95 százaléka igénybe tudja venni. Mit beszél ön arról, tisztelt képviselő úr, hogy egy szűk rétegnek kedvez a kormány politikája? 95 százaléka a családoknak ezt igénybe tudja venni! Ezzel szemben önöknek voltak az idei költségvetési törvénynél módosító javaslatai. Szabó Tünde [[Közbeszólás: Timea!]] , Tordai Bence, majd később csatlakozott Kocsis-Cake Olivio képviselő ehhez az indítványhoz. És miket kurtítottak volna önök meg, tisztelt képviselő úr? A családi pótléknak a sorát kurtították volna meg, az anyasági támogatás 6,3 milliárdos sorát, a gyermekgondozást segítő ellátás költségvetési sorát, a gyermeknevelési támogatásnak a költségvetési sorát, az életkezdési támogatásnak a költségvetési sorát, a pénzbeli és természetbeni gyermekvédelmi támogatásoknak a sorát, és csoportosították volna át más, általuk fontosnak tartott célokra, vagy azokat a célokat ezekből a kasszákból fedezték volna, fizettették volna, tisztelt képviselő úr. [[17.40]] Ön itt most felszólal egy olyan kormány ellen, amelyik a szociális gyermekétkeztetés költségeit, költségkeretét a költségvetésben 29 milliárd forintról 82 milliárd forintra emeli; amelyik ingyenesen adja a jövőben minden magyar család számára a tankönyveket; amelyik gyed extrával, CSOK-kal, babaváró támogatással segíti a családokat; amelyik 700-800 ezer emberrel többnek ad most már munkát, mint 2010-ben. Ön ezt a kormányt kritizálja, miközben az ön költségvetési módosítói sorról sorra milliárdokat és tízmilliárdokat vontak volna meg a családtámogatási céloktól [[Gréczy Zsolt: Mészáros Lőrinc gyerekeinek miért kell ingyen tanulniuk? Az elnök a csengő megkocogtatásával jelzi az idő leteltét.]] tehát a legszegényebb magyar családoktól. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Kérdezem a képviselő urat, hogy elfogadja-e az államtitkári választ.
Akkor először is tegyük helyre államtitkár úr tévedéseit és szánalmas hazugságait! Végig a mélyszegénységben élő gyerekekről beszéltem, ott, ahol a mediánjövedelemnek nem 60, hanem 40 százaléka alatti az egy főre jutó havi jövedelem.A másik kérdésben pedig, valóban, az alapjövedelem költségvetése egyszerűen szükségtelenné teszi a kisebb összegű támogatásokat, hiszen 45 ezer forint járna minden gyermek után. Elmondom, hogy talán ez lehet az önök politikai bukásának is az egyik oka. Miközben Kaczyńskiék, a maguk barátai ugyanilyen korruptak, illetve ugyanilyen Európa-ellenesek, de megemelték a családi pótlékot 500 złotyra, ami már nagyjából az a szint, amit mi is javaslunk. Tehát az a kérdés, hogy mikor fogják végre a mindenkit elérő juttatásokat emberi szintre felemelni. Erről szólt a Párbeszéd költségvetési módosító csomagja, az alapjövedelem bevezetéséről, amely minden gyermekes családnak gyermekenként 45 ezer forintot biztosítana. A választ nem fogadom el természetesen.
Köszönöm, képviselő úr. Kérdezem a tisztelt Országgyűlést, elfogadja-e az államtitkári választ. Kérem, most szavazzanak! [[Szavazás.]] Kimondom a határozatot: az Országgyűlés az államtitkári választ 106 igen szavazattal, 34 nem ellenében, 2 tartózkodás mellett elfogadta. Tisztelt Országgyűlés! Hörcsik Richárd, a Fidesz képviselője, interpellációt nyújtott be az igazságügyi miniszter asszonyhoz: „Meddig fenyegeti még Magyarországot Brüsszel?” címmel. Hörcsik Richárd képviselő urat illeti a szó.
Köszönöm a szót. Tisztelt Elnök Úr! Tisztelt Államtitkár Úr! Varga Judit miniszter asszony a legutóbbi luxembourgi Miniszterek Tanácsa ülése után nyilatkozta, hogy Magyarország számára elfogadhatatlan az Unió soros finn elnökségének a költségvetésterve. Amikor a finnek júliusban átvették a Tanács vezetését, nemcsak mi, magyarok, hanem az Unió országainak jelentős hányada kérte az elnökséget, hogy a benyújtandó uniós hétéves költségvetési javaslatban növeljék a kohézióra szánt összeget. Azóta sajnos kiderült, hogy ők ezzel szemben nemcsak hogy mellőzték az ez irányú kéréseinket, hanem eleve csökkentették a kohéziós alapot. Ezzel a javaslattal, úgy vélem, bizonyították, hogy a Tanács elnökeként képtelenek az objektivitásra. Egyenesen azt sugallták felénk, hogy az Unión belüli kelet-nyugati gazdasági törésvonalakkal nem kívánnak foglalkozni. Sőt, tisztelt államtitkár úr, azt látjuk, hogy a finnek a Kohéziós Alap egy jelentős részét átcsoportosítanák az Európába érkező migránsok integrációjára. Kérdezem én tisztelettel, akkor valójában a finn elnökségnek mi a prioritása: a fejlődő európai régiók és országok helyett, ahogyan a lisszaboni szerződés szerinti célja lenne a kohéziós politikának, most az idegen kontinensről érkezett bevándorlókat kívánják támogatni? Úgy hiszem, hogy ahogy a menekültkvóták ügyében is, most is tanúi lehetünk annak, hogyan próbálnak ráerőltetni az Unió országaira egy ideológiai alapú állásfoglalást a migráció mellett. Jogállamiság? Demokrácia? A sajtószabadság és az alkotmányosság? Itt, Magyarországon, itt, Közép-Európában ez már becsületbeli ügy. Ma már sajnos ez nem jogi kategória, hanem sokak kezében Nyugaton egy politikai játékszer. Ezért is visszautasítjuk, hogy a balliberális bevándorláspárti erők egyfajta politikai fegyverként használják e fogalmakat anélkül, hogy bármilyen objektív mércéhez kellene tartaniuk magukat. Tisztelt Államtitkár Úr! A finnek által benyújtott új költségvetési javaslat és benne a kohéziós alap csökkentése jelentősen hátráltatná a valódi európai integrációt, miközben a bevándorlás támogatására jelentős összegeket fordítana. Kérdezem államtitkár urat, hogy meddig fenyegetheti még ilyen eszközökkel Magyarországot és a V4-eket Brüsszel. Úgy vélem, hogy a javaslat így, a jelenlegi formájában számunkra elfogadhatatlan. Bízom benne, hogy sor kerül annak mihamarabbi újratárgyalására. Várom megtisztelő válaszát. [[Taps a kormánypárti padsorokban.]]
Köszönöm, képviselő úr. Válaszadásra felkérem Völner Pál államtitkár urat.
Köszönöm a szót, elnök úr. Tisztelt Képviselő Úr! Tisztelt Ház! Az Európai Unióra nehéz örökséget hagy a most leköszönő Juncker-féle politikai bizottság ténykedése. Az új hétéves költségvetést egy olyan időszakban kell kialakítani, amikor az Egyesült Királyság elhagyja az Uniót, folyamatos a migrációs nyomás Európán, egyre nagyobb kihívást jelent a klímaváltozás és az uniós gazdaság nemzetközi versenyképességének megőrzése, erősítése. Magyarország úgy gondolja, hogy először a politikai prioritásokat kell meghatározni, és azután azokhoz rendelni a szükséges forrásokat.Sajnos már az Európai Bizottság induló javaslatában is tetten érhető volt az a törekvés, hogy az új feladatokra hivatkozva, az Unió politikai és gazdasági összetartását hagyományosan jól szolgáló területek, a kohéziós és az agrárpolitika költségvetési igényeit vágja vissza. A finn elnökség mostani javaslatai azonban még ezt is messze felülmúlják. Az uniós költségvetés főösszegét olyan szintre szorítanák le, és a források fő beavatkozási területek közötti felosztását olyan részrehajló és méltánytalan módon képzelik el, ami joggal vált ki erős felháborodást. Nem meglepő, hogy a tagállamok többsége, az Európai Parlament, sőt még az Európai Bizottság is egyértelművé tette: a soros elnökség javaslata még vitaalapnak is alkalmatlan. A soros EU-tanácsi elnökségekkel szembeni általános elvárás, hogy a tagállamok közötti vitákat tisztességes közvetítőként irányítsa. Finnországhoz ráadásul sokak szemében erősen kapcsolódik a semlegesség fogalma, így némi meglepetéssel és komoly sajnálattal kell látnunk, hogy ezt az elvet most sutba dobták. Ebben a helyzetben kevés remény látszik arra, hogy a jelen soros elnökség időszakában komolyabb előrehaladást lehetne elérni a hét évre szóló keretköltségvetés kialakításában. Ami pozitív elem a költségvetési vitákban, erős támogatottságot élvez az a nézet, hogy az elvégzendő feladatokkal arányos nagyságú közös források és csapatmunka kell. Már Puskás Öcsi is látta, hogy a „kis pénz, nagy foci” elképzelés nem vezet sikerre. Persze, körültekintően meg kell határozni, mire költsünk. Alapvető például a védelem megerősítése, a középpálya teherbírásának javítása és a kreatív támadó játék. Ehhez elengedhetetlen a csapat kohéziójának erősítése, a játékosok készségeinek adottságaikat figyelembe vevő fejlesztése és az elvárásoknál az azonos mérce alkalmazása. Magyarország ilyen szellemben szorgalmazza a közös agrárpolitika és kohéziós politika forrásainak szinten tartását, majd legfeljebb a brexit miatti szükséges, de méltányos módon végrehajtott mérséklését. Ugyancsak fontosnak tartjuk az európai polgárok erőteljesebb védelmét a migrációs nyomással szemben, valamint az európai versenyképesség és az innováció fejlesztését. Szeretném arról biztosítani a képviselő urat, hogy a magyar kormány a továbbiakban is határozottan kiáll a tárgyalásokon a nemzeti és a közös európai érdekek védelmében. Nem kívánunk engedni azoknak a törekvéseknek, amelyek költségvetési köntösbe bújtatva gyengítenék a tagállamok legjobban teljesítőkhöz való felzárkózásának esélyeit vagy az európai mezőgazdasági szektor életképességét. Szorgalmazzuk, hogy az uniós forrásokat az illegális migráció megállítására, ne pedig a migránsok integrációját célzó, kétes értékű és eredményű programokra fókuszálják. [[17.50]] Elutasítjuk, hogy a költségvetési források elosztása [[Az elnök a csengő megkocogtatásával jelzi az időkeret lejártát.]] éket verjen az Unió keleti, déli és nyugati tagállamai közé, valamint, hogy az alapító szerződéseket megkerülve politikai nyomásgyakorló eszközzé silányítsák [[Az elnök újból csenget.]] az Unió eszköztárát. Kérem válaszom elfogadását. [[Taps a kormányzó pártok padsoraiban.]]
Köszönöm szépen, államtitkár úr. Kérdezem képviselő urat, elfogadja-e az államtitkári választ.
Tisztelt Államtitkár Úr! Amikor júliusban a COSAC elnöki találkozón jártam Helsinkiben, az MFF kapcsán a finn elnökség nagy ambíciókat mutatott. De ahogy közeledünk most az év vége felé, be kell látnunk, hogy itt elsősorban nem a gyorsaságra van szükség, hanem egy kiegyensúlyozott megállapodásra, különösen a brexit fényében. Olyan megállapodásra van tehát szükségünk, amely figyelembe veszi a magyar érdekeket. Olyan megállapodásra van szükségünk, amely a hagyományos politikák eddigi részarányát is figyelembe veszi, és az uniós, köztük a magyar polgárok biztonságát is.Úgy hiszem, az egyértelmű, hogy a magyar választópolgárok érdeke az, hogy a legvégsőkig kitartson a magyar kormány az érdekeink védelme mellett. A küzdelemben pedig nem vagyunk egyedül, hiszen mellettünk vannak a visegrádi négyek és a „Kohézió Barátai” is. Meg kell védenünk Magyarországot! Válaszát elfogadom. [[Taps a kormányzó pártok padsoraiban.]]
Köszönöm szépen. Tisztelt Országgyűlés! Farkas Gergely, a Jobbik képviselője, interpellációt nyújtott be az emberi erőforrások miniszteréhez: „Várható-e a nyelvvizsgát 2020-tól felvételi követelményként előíró rendelet hatálybalépésének elhalasztása?” címmel. Farkas Gergely képviselő urat illeti a szó.
Köszönöm a szót, elnök úr. Tisztelt Elnök Úr! Tisztelt Ház! Tisztelt Államtitkár Úr! Többször beszéltünk már itt, a Ház falain belül a nyelvvizsga kötelezővé tételéről a felvételikhez 2020-tól. És nem véletlenül beszéltünk erről sokszor, ugyanis ha ez valóban életbe lép, ha nem sikerül meggyőznünk a kormányt ennek a döntésnek a hibás mivoltáról, akkor bizony ezreket, ha nem éppen tízezreket zárunk el a felsőoktatástól, igazságtalanul. Úgy is mondhatnám, hogy kevesebb mint fél év múlva kezdődik a magyar felsőoktatás végső kivéreztetése, ugyanis fél év múlva válik kötelezővé az egyetemi jelentkezéshez a középfokú nyelvvizsga. A Jobbik már többször kifejtette álláspontját, hogy kiáll a tanulni vágyó diákok mellett, és ellenzi ezt a törvényt. Ott voltunk akkor, amikor a diákok és a szakmai szervezetek tüntettek a Kossuth téren. Többször szólaltunk fel képviselőtársaimmal a diákok védelmében, valamint a Jobbik ifjúsági tagozata aláírásokat is gyűjtött ez ügyben. Azonban a kormány valami oknál fogva nem akarja meghallgatni se a diákok, se a szakmai szervezetek, se pedig a mi álláspontunkat. Számos alkalommal hangsúlyoztuk már, hogy a Jobbik egyetért azzal, hogy a felsőoktatásba való bekerülés megkövetel egy bizonyos tudásszintet, aminek a nyelvismeretben is meg kell nyilvánulnia, azonban értsék meg, hogy ilyen követelmények állítása előtt elengedhetetlen lett volna a kellő felkészítés biztosítása. Csak egy példa: pontosan 4500 tanár hiányzik a közoktatásból, ezért előfordul, hogy teljesen más szakos, de középfokú nyelvvizsgával rendelkező pedagógusok tanítanak nyelvet [[Dr. Rétvári Bence: Ezt honnan tudod?]] , amit mi teljesen elfogadhatatlannak tartunk. A kormány nem teljesítette ezt a feladatát, ugyanakkor elvárják a diákoktól a nyelvvizsga meglétét. Tudjuk jól, hogy a válasz minderre mindig az, hogy már több éve bejelentették ezt a felvételi változást, de arról már kevesebb szó esik, hogy a kormány ezekben az években érdemlegesen nem segítette a közoktatást és abban a nyelvoktatás helyzetét. A kormányzati kommunikáció mindig hangoztatja a középiskolai cserediákprogramot és a nyelvi diákhitelt. Ugyanakkor nézzük meg, hogy ezek mikor lépnek hatályba, mikor kezdik el kihirdetni: a nyelvi csereprogramok 2020-tól indulnak el, miközben a felvételi eljáráshoz kötött nyelvvizsga is ekkor indul el. A nyelvi diákhitelt is csak most léptették életbe. Így felmerül a kérdés, hogy hol volt eddig a kormány. Miért kell az utolsó pillanatban lépni, amikor tudjuk jól, hogy a nyelvtanulás nem történik egyik percről a másikra, és nem is olyan dolog, amit egy kéthetes külföldi úton el lehet sajátítani. A számok jól mutatják, hogy a kormány mennyire cserben hagyta a magyar fiatalokat, hiszen ha megnézzük az elmúlt évek statisztikáit, akkor például a pedagógiai és egészségtudományi képzésekre jelentkezők többségében nem rendelkeznek nyelvvizsgával. Tehát olyan területekről zárná ki a fiatalokat a kormány, ahol most is hatalmas hiány van szakemberekből. Tisztelt Államtitkár Úr! A kormánynak mindenekelőtt a feltételeket kell biztosítania; utána beszélhetünk arról, hogy milyen követelményeket állítsunk a diákok elé. Ezért kérdezem, várható-e, hogy a kormány visszavonja, vagy éppen elhalasztja a nyelvvizsgáról szóló rendeletet. Várom érdemi válaszát. [[Taps a Jobbik, szórványos taps az LMP padsoraiból.]]
Köszönöm, képviselő úr. Válaszadásra megadom a szót Schanda Tamás államtitkár úrnak.
Tisztelt Elnök Úr! Tisztelt Országgyűlés! Tisztelt Képviselő Úr! A kormány célja a kor kihívásaira megfelelő választ adó modern felsőoktatási rendszer kialakítása. Ebben elkötelezettek vagyunk, konkrét terveink vannak. Számos intézkedést már meg is tettünk az átalakítás érdekében. Versenyképes tudást szeretnénk kínálni azok számára, akik a magyar egyetemeken szeretnének diplomát szerezni. Mi nem pusztítunk, ahogyan ön fogalmaz, hanem építünk. Hatalmas pusztítást a felsőoktatásban az önök szövetségesei, a balliberális kormányok okoztak. [[Közbeszólás a Jobbik padsoraiból: Szakmai választ kérünk!]] Tisztelt Képviselő Úr! A felvételi követelmények 2020-tól életbe lépő változásait a kormány már 2014-ben nyilvánosságra hozta. Az azóta eltelt idő lehetőséget adott a felsőoktatásba belépni szándékozók számára a bemeneti feltételek teljesítésére. Ahogyan Hiller alelnök úrnak is elmondtam ma már, ugyanakkor készen állunk a konzultációra, meg fogjuk hallgatni a diákszervezeteket, a tanárok és a rektorok véleményét. A kormány pedig ezek ismeretében fogja meghozni döntését. Tisztelt Képviselő Úr! A 2017-18-ban lefolytatott nagymintás idegen nyelvi kutatás eredményei igazolták, hogy a sikeres nyelvtanulás tárgyi feltételei adottak a magyar köznevelés rendszerében. A gyermekek már korai életkortól megkezdhetik az idegen nyelvek elsajátítását, és európai szinten kiemelkedő időkeretben foglalkozhatnak, átlagosan mintegy 924 órát tölthetnek nyelvtanulással a magyar köznevelés rendszerében. A Nemzeti alaptanterv a középiskolai tanulmányok végén B1-es vagy B2-es kimeneti szintet ír elő, azonban a B2-es szintet csak a felsőoktatásba jelentkezőknek szükséges elérniük. Amennyiben a legalább 60 százalékos eredményű emelt szintű érettségivel vagy nyelvvizsgával igazolt, legalább középfokú nyelvtudás minden hallgatónál fennáll, új lehetőség nyílik a szaknyelvi fejlesztés és a magyar felsőoktatás nemzetköziesítése terén. Egyúttal idővel eltűnnek a nyelvvizsga hiányában bent ragadt diplomák is, amelyek miatt sok fiatal nem tud a végzettségének megfelelő szakterületen elhelyezkedni. Ezt a célt szolgálja a már igényelhető nyelvtanulási diákhitel is, amely a diplomához szükséges nyelvvizsga megszerzéséhez nyújt támogatást. Tisztelt Képviselő Úr! Az ön által kritizált programok hatékonyak, és nagy az érdeklődés irántuk. Az első nyelvvizsga ingyenes megszerzését lehetővé tevő intézkedésünk hozzájárult ahhoz, hogy a nyelvvizsgázók száma 2017-2018 között a korábbi években tapasztalható 2-3 ezres növekedésnél jóval magasabb arányban, 46 ezerről 54 ezerre nőtt a 14-19 éves korosztályban. Célunk, hogy felkészült, a szakterületet szerető és jól ismerő, idegen nyelvet beszélő fiatalok kerüljenek ki a magyar felsőoktatási intézményekből. Ennek megfelelően a jelenlegi kormány az első, amelyik ingyenes nyelvvizsgával, nyelvtanulásra fordítható diákhitellel és ingyenes külföldi nyelvtanulással segíti a diákokat. Köszönöm figyelmét, és kérem a válaszom elfogadását. [[Taps a kormányzó pártok padsoraiban.]]
Köszönöm, államtitkár úr. Kérdezem képviselő urat, elfogadja-e az államtitkári választ.
Tisztelt Államtitkár Úr! Ön elmondta a kötelezőt, és értem, hogy önnek ezt kell elmondania, de ha valóban komolyan gondolták volna, hogy a kormánynak mi a célja, a kormány mi mellett elkötelezett, ahogy az ön szavaiból hallhattuk, akkor már évekkel ezelőtt elkezdtek volna gondolkodni a megoldási javaslaton, megreformálták volna az egész nyelvoktatást, és számos olyan intézkedést léptettek volna életbe, ami hozzásegítette volna a fiatalokat ahhoz, hogy a nyelvoktatás során már a köznevelési rendszerben elérjék a középfokú nyelvvizsgát, és akkor nem lenne most ez a nehézség, nem kérné minden szakmai szervezet azt, hogy halasszák el ennek a bevezetését. Kihasználva ezt a 20 másodpercet is, ha már miniszterelnök úr jelen van a teremben, akkor miniszterelnök úrhoz szeretnék szólni, és arra kérném a kormányt, hogy halassza el ennek az intézkedésnek a bevezetését. Halasszák el, ne játsszák el több ezer fiatalnak a jövőjét, olyan fiatalét, aki megérdemelné, hogy felsőoktatásba mehessen, de önök által nem lesz lehetősége erre. Minél előbb vonják vissza [[Az elnök a csengő megkocogtatásával jelzi az időkeret lejártát.]] ne hazardírozzanak a fiatalok életével és jövőjével! Nem tudom elfogadni a választ. [[Taps a Jobbik, szórványos taps az MSZP padsoraiból.]] [[18.00]]
Köszönöm szépen. Kérdezem a tisztelt Országgyűlést, elfogadja-e az államtitkári választ. Kérem, most szavazzanak! [[Szavazás.]] Kimondom a határozatot: az Országgyűlés az államtitkári választ 112 igen szavazattal, 35 nem ellenében, 1 tartózkodás mellett elfogadta. Tisztelt Országgyűlés! Áttérünk az azonnali kérdések órájára. Jakab Péter, a Jobbik képviselője, azonnali kérdést kíván feltenni a miniszterelnök úrnak: „Meddig él vissza a Kormány az emberek türelmével?” címmel. Jakab Péter képviselő urat illeti a szó.
Köszönöm szépen a szót. Tisztelt Miniszterelnök Úr! Aggódom önért. Aggódom önért, mert az ön egészségéért is felelőtlen minisztere számtalanszor lenyilatkozta már azt, hogy a tízparancsolat betartásával a legtöbb súlyos betegség megelőzhető. Na mármost, ha ez így van, akkor ön, miniszterelnök úr, komoly bajban van, főleg azok után, hogy a Fidesz kongresszusán bejelentette, hogy bevezeti a 11. parancsolatot, amely úgy szól, hogy „védd be a tolvaj fideszeseket!”. Úgyhogy ezek után szerintem a „ne lopj!” parancsolaton gyorsan lépjünk is túl, hiszen még a fideszesek többsége sem hiszi el azt, hogy ön ezt betartaná, maximum azzal nyugtatják magukat, hogy most legalább nem a Gyurcsány lop, hanem ön meg Lölőke. Mondjuk, az ország szempontjából tök mindegy ne lopjon senki!A „ne paráználkodj!” parancsolatot sem kell most túldrogozni, jobban mondva túlragozni, erről a győriek tudnának mesélni. Itt van a következő parancsolat: „Ne hazudj!”. Miniszterelnök úr, eddig mi, jobbikosok 250 sajtópert nyertünk meg azokkal a fideszes médiumokkal szemben, amelyeknek a működését ön nemzetstratégiai jelentőségűnek nyilvánította. Magyarán, ön szerint a hazudozás nemzetstratégiai jelentőségű. S persze tény, hogy azokon a településeken, ahol a közmédiát nézik, önök meg is nyerték a választást, mert ott nem attól félnek az emberek, hogy meghalnak kórházi fertőzésben, hanem attól félnek, hogy nem tudom én a közértet felrobbantja egy tálib, mert valahol a világ másik felén történt ilyen, és ezt óránként bemondja a tévé. Eközben meg a lerohasztott kórházainkról képet nem lehet készíteni, nemhogy híradós anyagot. És, miniszterelnök úr, ha már lerohasztott kórházak, a legfontosabb parancsolat úgy hangzik, hogy „ne ölj!”. Ma Magyarországon évente 24 ezer honfitársunk hal meg azért, mert nem kapja meg időben, mondjuk, a tízparancsolat helyett a megfelelő kórházi ellátást. Ahhoz, hogy az egészségügyet rendbe tegyük, annyi pénzre lenne szükség, mint amennyit évente önök ellopnak. Miniszterelnök úr, árulja el őszintén, ki az, akinek ma Magyarországon fontosabb a pénz, mint az emberélet. Önnek miért fontosabb a pénz, mint az emberélet? Várom válaszát. Őszintén, csak az igazat, papír nélkül, ha lehet. [[Taps a Jobbik soraiban.]]
Köszönöm szépen. Válaszadásra megadom a szót Orbán Viktor miniszterelnök úrnak.
Köszönöm szépen a szót, elnök úr. Köszönöm, hogy figyelemmel kíséri a Fidesz-kongresszuson történteket. Olvassa el még egyszer, egy Reagan-idézetről volt szó. Ha nem felel meg önnek, hát oda forduljon. Ami az egészségügyben elköltött pénzeket illeti: gyorsan végeztem egy fejszámolást, és úgy látom, hogy most 724 milliárd forinttal költünk többet az egészségügyre, mint 2010-ben. Az a helyzet, hogy ahhoz a kormányhoz képest költünk többet, akikkel önök most szövetségben vannak. Szeretném jelezni, hogy miközben bennünket kritizálnak, a nálunk hétszázhúsz-egynéhány milliárd forinttal kevesebbet költőkkel pedig összeállnak. Ez nem zavarja önöket. Bár régen hallottam öntől olyat, hogy „mindig vannak rossz gondolataim, amikor megjelenik Gyurcsány Ferenc”, most már nincsenek; úgy látom, semmilyen akadálya nincs annak, hogy együttműködjenek. Sokáig gondolkodtam, hogy az önök politikai forrásvidéke merre található a magyar politikában, és mindig óvatos voltam azzal, hogy kisnyilasnak tekintsem önöket, de meg kell mondanom, hogy mostantól mindenfajta fönntartás nélkül fogom önöket kisnyilasnak nevezni, mert a kisnyilas onnan ismerszik meg, ahogy amikor az érdeke megkívánja, összeáll a kommunistákkal. Gratulálok! [[Taps a kormánypártok soraiban.]]
Egyperces viszonválaszra adom meg a szót a képviselő úrnak.
Tisztelt Orbán Elvtárs! [[Moraj a kormánypárti oldalon.]] Akkor maradjunk annyiban, hogy a tízparancsolattal a legsúlyosabb betegségeket nem lehet megelőzni, de kormányprogramnak sokkal jobb lenne az, hogy „ne lopj, ne hazudj, ne ölj”, mint az, hogy „folytatjuk”, mert tudja, abba egy nemzet fog belepusztulni. A magyar ember pedig élni akar, pontosan ezt üzenték meg önnek október 13-án a választók akkor, amikor 4 millióan nemet mondtak az önök lopására, a hatalmi arroganciára, a fenyegetőzésre. Hozzáteszem, én is üzentem önnek, miniszterelnök úr. Nem is olyan rég itt a parlamentben letettem az ön asztalára egy szatyor száraztésztát. Emlékszik még rá? Azért tettem, hogy végre érezze legalább egyszer az életben azt, hogy mit is érez az, akit ilyen alamizsnával aláznak meg, de ön nem tanulta meg a leckét, ezért a mai napon, miniszterelnök úr, hoztam önnek egy másik ajándékot, hogy végre az ön számára is világossá váljon az, mi jár annak, aki megalázza a saját nemzetét. Miniszterelnök úr jó étvágyat kívánok a buktához. Narancsos, nekem ízlik, és úgy látom, hogy az országnak is. Fogadja szeretettel! [[Derültség, taps az ellenzéki oldalról.]] Szilágyi képviselőtársam pedig visz önnek egy kormányprogramot, úgy hívják, hogy tízparancsolat jó lenne, ha betartaná. [[Taps a Jobbik soraiban. Jakab Péter a buktát odaviszi Orbán Viktorhoz, aki elhárítja, ezért Kocsis Máté asztalára teszi le. Szilágyi György a tízparancsolatot dr. Semjén Zsolt asztalára teszi le. Folyamatos, nagy zaj. Az elnök csenget.]]
Tisztelt Országgyűlés! A viszonválasz megilleti a miniszterelnök urat is.
Köszönöm szépen. Tehát a magyar kisnyilasok frakciójának szeretném fölolvasni azt, amit a Pongrátz család tett közzé. Idézem: „A Pongrátz család nevében felszólítom a Jobbikot, ne vegyék többé a szájukra Pongrátz Gergely nevét, aki forog a sírjában a Jobbik árulása miatt.” [[Zaj a Jobbik soraiban.]] Nyugalom, kisnyilasok, nyugalom! „A Gyurcsány Ferenccel a Parlament lépcsőjén esküdöző és nemzeti ünnepünkön Dobrev Klárával egy színpadra álló Jakab Péternek és pártjának nincs többé keresnivalója a Corvin közben.” Hajrá, magyarok! [[Nagy taps a kormánypártok soraiban. Szilágyi György: Novák Elődöt idézte a miniszterelnök.]]
Tisztelt Országgyűlés! Harangozó Tamás, az MSZP képviselője, azonnali kérdést kíván feltenni a miniszterelnök úrnak: „A Microsoft botrányból” címmel. Öné a szó, képviselő úr.
Köszönöm a szót, elnök úr. Miniszterelnök Úr! Mint azt ön is bizonyára tudja, a Microsoft-botrány részleteiről most már tényszerűen is egész sok mindent lehet tudni. No, nem azért, mert itt, Magyarországon a hatóságok vagy a kormány tett volna bármit, hanem azért, mert az Egyesült Államokban lezajlott egy vizsgálat, amely világosan megállapította, hogy 2013-15 között, az ön kormánya alatt a Microsoft indokolatlanul nagy kedvezményekkel adott el licenceket és szervizszerződéseket olyan közvetítő cégeknek, amelyek ezután már piaci áron értékesítették azokat a kormányzati intézmények felé, többek között az adóhatóságnak és a rendőrségnek is. Egy vizsgálóbizottság létjogosultságát pedig minél jobban alátámasztja az a tény, hogy később kiderült, nemcsak ezek a szervek, hanem az Igazságügyi Minisztérium és maga a Legfőbb Ügyészség is, amely ildomos lenne ezt a helyzetet kivizsgálni, érintett a botrányban. Szeptember 1-jén ezt a vizsgálóbizottsági kezdeményezést be is adtuk, és a teljes ellenzék csatlakozott hozzá. Azóta várjuk, hogy a Ház valamit lépjen rá, bár eddig még nem történt meg. Miért is lenne ez fontos, miniszterelnök úr? Egyrészt azért, mert az itt a teremben ülő Polt Péter ügyészsége, mint kiderült, 2018-ban már egy feljelentést eltussolt, elutasított. Amíg a világsajtót és a magyar sajtót be nem járta az Egyesült Államok tőzsdefelügyeletének eredménye, addig a magyar ügyészség hozta a formáját, és ebben az ügyben nem látott semmi problémát. Azért is kéne, mert az Egyesült Államok vizsgálata egészen komoly tényeket állapított meg, többek között azt is, miniszterelnök úr egy levelezést bemutatva, amely azt állítja, hogy magyarországi Microsoft-alkalmazott gépéről származik ez az e-mail , hogy önnél személyesen is egyeztetve volt, tehát önig bezárólag a teljes magyar kormány tudott erről a gazemberségről, erről az ügyletről. S még egy utolsó gyorsan: a Kehi elnöke nekem azt írta válaszában, miniszterelnök úr, hogy azért nincs Kehi-vizsgálat, mert ön nem rendelt el ilyet. Tehát két kérdésem van. Elrendeli ezt a Kehi-vizsgálatot, hogy a pénzeket visszaszerezzék, és a Fidesz-frakció fogja-e támogatni, hogy vizsgálóbizottságot állítsunk föl? Várom válaszát.
Köszönöm szépen. Válaszadásra megadom a szót Orbán Viktor miniszterelnök úrnak. [[18.10]]
Köszönöm szépen, elnök úr. Azért nem rendelek el Kehi-vizsgálatot, mert büntetőeljárás van folyamatban, és azt kizárja a törvény.A második megállapítás, amit tudok tenni, hogy vizsgálóbizottság-ügyben aszerint járunk el, ahogy az önök képviselői ezt indítványozták: folyamatban lévő büntetőeljárásban nem lehet vizsgálóbizottságot létrehozni. Az önök indítványa volt, ne rajtam kérjék számon. Ami azonban a konkrét ügyet illeti, a következő a helyzet: a magyar kormány korábban is és most is azt az álláspontot képviseli, hogy mi minden szoftvergyártó cégtől közvetlenül szeretnénk vásárolni. Semmilyen közvetítőre, közbejött harmadik szereplőre semmilyen szükségünk nincsen. A probléma az, hogy az amerikaiak ragaszkodnak hozzá. Tehát a Microsoft nem hajlandó közvetlenül senkinek, a magyar államnak sem hajlandó eladni a termékeit, csak közvetítőkön keresztül. Ez egy amerikai probléma. Ezért az idevonatkozó visszaélések és szabályozások is az amerikaiakra tartoznak. Tehát nekünk nem kell semmilyen harmadik közreműködő, mi készen állunk arra, hogy mindenfajta közvetítők nélkül szerezzük be a szoftvereket, ha az eladó erre hajlandó. Sajnálom, hogy a Microsoft nem hajlandó erre. [[Taps a kormánypártok padsoraiból.]]
Köszönöm, miniszterelnök úr. Viszonválaszra megadom a szót képviselő úrnak.
Köszönöm a szót. Miniszterelnök úr, ne bújjon az amerikaiak szoknyája mögé, ha ezt lehet így mondani, merthogy az az ügylet lezajlott, miniszterelnök úr, az ön kormánya alatt zajlott le. A harmadik közvetítő cégnek az Egyesült Államok nem írta elő, hogy lopja el a magyar közpénzt, miniszterelnök úr. Az Egyesült Államok és annak kormánya vagy bármelyik cége nem bízta meg az ügyletben szereplő embereket néhány évvel később különböző, nagyon fontos kormányzati megbízásokkal ahelyett, hogy egyébként valamilyen más intézménynek a vendégszeretetét élveznék. Gondolok itt a büntetés-végrehajtásra elsősorban. Ön is tudja, mindenki tudja, hogy az ügy kulcsszereplői azok után nemhogy lapulevelet kaptak, hanem zsíros állami megbízásokat, illetve zsíros állami pozíciókat az ön kormányától. Senki nem kérte, hogy lopjanak. Én azt kérdeztem, miniszterelnök úr, hogy önt zavarja-e, hogy teljesen tényszerűen bebizonyosodott, hogy azt a pénzt ellopták. Ha zavarja, mit tesz azért, hogy visszaszerezze a pénzt? És kérem, ne bújjon a büntetőeljárás vizsgálata mögé, mert számtalan olyan körülmény van ebben az ügyben, politikai szál, ami nem a büntetőeljárásra vonatkozik, hanem ide, a magyar Országgyűlés színe elé. Várom válaszát.
Köszönöm. A viszonválasz megilleti a miniszterelnök urat is.
Szeretném megismételni még egyszer: a helyzet az, hogy a magyar kormány működtet digitális rendszereket. Ezeknek egy részét csak a Microsoft termékeinek a segítségével tudjuk működtetni. Ezeket időnként meg kell vásárolni, és frissíteni kell. Mi szeretnénk a Microsofttól közvetlenül vásárolni. A Microsoft erre nem hajlandó, ezért Magyarország közbeszerzéseket ír ki, és a közbeszerzéseken szabályosan lefolytatott közbeszerzések ezeket beszerzi. Ha itt valamilyen visszaélés történik, akkor pedig büntetőeljárás indul. Most a legfőbb ügyész úgy döntött, hogy az amerikaiak kérésére indít egy büntetőeljárást. Mi is várjuk az eredményét. [[Taps a kormánypártok padsoraiból.]]
Köszönöm szépen. Tisztelt Országgyűlés! Gréczy Zsolt, a DK képviselője, azonnali kérdést kíván feltenni a legfőbb ügyésznek: „Miért nem tesz semmit az ügyészség?” címmel. Megadom a szót Gréczy Zsolt képviselő úrnak.
Köszönöm a szót, elnök úr. Tisztelt Ház! Még mielőtt legfőbb ügyész úrhoz felteszem a kérdést, csak annyi megjegyzést tennék, hogy furcsa, hogy annak a pártnak a miniszterelnöke kommunistázik, amelyik visszatartja az ügynökakták nyilvánosságát. [[Dr. Völner Pál: Mert ti nem? Dr. Rétvári Bence: Mindenki kikérheti.]] És akkor most egy kérés a legfőbb… [[Közbeszólások a kormánypártok soraiból.]] És akkor most a kérdés a legfőbb ügyészhez [[Koncz Ferenc: Te hol dolgoztál, barátom?]] egy videó kapcsán, amin egy fideszes polgármester mutatkozik, mondhatni, kendőzetlen állapotban; nemcsak erről a videóról szólt ez a bizonyos történet, hanem számos korrupciós ügyről. A korrupciós ügy olyan régi már, hogy hét évvel ezelőtt a magyar sajtó meg is írta, és azóta sem történt ez ügyben semmi. Most a magyar sajtó újra elővette ezt a bizonyos ügyet, hogy Borkai Zsolt az Audi-beruházások javára játszott át győri földterületeket, és ezzel súlyos veszteségeket okozott Győr városának, milliárdos veszteségeket, eközben pedig a barátaival együtt hatalmas pénzeket tettek zsebre. Máskülönben elképzelhetetlen lenne az a tízmilliós jachtutazás, másképpen elképzelhetetlen lenne, hogy Borkai Zsolt feleségének többhektáros birtoka van teniszpályákkal, és ez nyilvánvalóan nem a pedagógusi fizetéséből telik a Borkai családnak. Az a kérdésem tehát, legfőbb ügyész úr, hogy Borkai Zsolt azok után, hogy szétlopta Győrt gyakorlatilag, következik-e ebből valami a Legfőbb Ügyészség számára is. Elindul-e végre az az eljárás, amit egyébként az újságcikkek alapján és a bizonyítékok alapján az Audi egyik illetékese is elismert, és azt mondta, hogy ezért az ő hazájában nem elismerés, hanem börtön járna. Ezek után végre a magyar igazságszolgáltatás is tesz-e valamilyen lépést a Borkai-ügy büntetőjogi felelősségének megállapítására? Köszönöm. Várom válaszát. [[Taps a DK soraiból.]]
Köszönöm. Válaszadásra megadom a szót Polt Péter legfőbb ügyész úrnak.
Köszönöm szépen. Tisztelt Elnök Úr! Tisztelt Ház! Tisztelt Képviselő Úr! Az ön által említett események következtében számos feljelentés érkezett Magyarország ügyészi szerveihez. Ezek különböző témájú és tárgyú feljelentések voltak kábítószer-bűncselekményre, vagyon elleni bűncselekményre, szexuális bűncselekményre, és többek között az ön által említett hivatali vesztegetésre is vonatkoztak. E feljelentéseket tárgyuk szerint a hatáskörrel és illetékességgel bíró szervekhez továbbította az ügyészség. Ezek közül egy, amelyet ön kiemelten említett, a hivatali bűncselekményekre vonatkozó feljelentés maradt viszont az ügyészségnél, arra tekintettel, hogy a törvény ebben az ügyben ügyészségi nyomozást ír elő. Jelenleg az ügy, a feljelentés keretei, azok mellékletei a Győri Nyomozó Ügyészségen, pontosabban a Központi Nyomozó Főügyészség győri regionális osztályán vannak elbírálás alatt. Amint az elbírálás megtörténik, képviselő urat erről értesíteni fogjuk. Köszönöm szépen. [[Taps a kormánypártok padsoraiból.]]
Köszönöm szépen. Viszonválaszra adom meg a szót a képviselő úrnak.
Köszönöm a szót, elnök úr. Egyrészt azt szeretném kérni legfőbb ügyész úrtól, hogy ne úgy vizsgálják, mint az Elios-ügyet, ahol az Orbán család közvetlenül érintett, és ahol az Unió csalásügyi hivatala megállapított egy 13 milliárdos, bűnszervezetben elkövetett csalást, és a magyar ügyészség ez ügyben nem lépett. És nagyon nem szeretném, ha ennek a vizsgálatnak valami olyan ferde felhangja lenne, hogy egyes újságcikkek szerint a Borkai Zsolttal együtt mulató ügyvéd úrnak pontosan abban az ingatlanban van lakása vagy háza, ahol egyébként önnek is van. És nagyon nem lenne jó, ha a magyar közvélemény az alapján ítélné meg utólag az önök vizsgálatát, hogy ennek a szomszédságnak esetleg lehet köze ahhoz, hogy ez a vizsgálat végül is bármiféle vádemelési javaslat nélkül zárulna le. Úgyhogy nagyon várom a választ, és nagyon várom azt, hogy ez ügyben megtörténjenek a szükséges jogi lépések. Köszönöm szépen. [[Taps a DK soraiból.]]
Köszönöm. A viszonválasz megilleti a legfőbb ügyész urat.
Köszönöm, elnök úr. Biztosíthatom, képviselő úr, hogy a vizsgálat úgy fog lezárulni, ahogy ezt a tények és a törvények indokolják, illetve előírják. Ami pedig az egyéb megjegyzéseit illeti, az OLAF nem is állapíthatott meg egyetlen ügyben sem bűnszervezetben elkövetett csalást, mert nem foglalkozik büntetőügyekkel. Erre hatásköre sincs, és eszközei sincsenek. Legfeljebb ajánlásokat tehet, aminek egyébként a magyar ügyészség eleget tett, és ezt elégedetten fogadta maga az OLAF is. A másik pedig, hogy én is csak egy-két fogásra vagyok Trump és Putyin elnököktől, mégsem kvaterkázok velük együtt, pláne nem olyan emberekkel, akik egyébként nem is szomszédaim, mert nem is abban a házban laknak, vagy üdülnek, ahol én. Köszönöm szépen. [[Taps a kormánypártok padsoraiból.]]
Köszönöm, legfőbb ügyész úr. Tisztelt Országgyűlés! Schmuck Erzsébet, az LMP képviselője, azonnali kérdést kíván feltenni a miniszterelnök úrnak: „Kihirdeti-e a kormány a klíma vészhelyzetet?” címmel. Schmuck Erzsébet képviselő asszonyt illeti a szó.
Köszönöm a szót, elnök úr. Tisztelt Miniszterelnök Úr! Remélem, hogy most már ön sem és a kormánya sem vitatja a klímaváltozás tényét, és nem fogják tovább azt állítani, hogy ez egy kommunista trükk. Magyarország különösen kitett, elég gyakran lehetett ezt olvasni az újságban, fideszes politikusok nyilatkozták. A klímaváltozás különösen érinti Magyarországot, elegendő példa, hogy ma, aki ki tudott menni az utcára, érezhette, hogy 28 fok hőmérséklet volt. Tegnap évszázados rekord dőlt meg. [[18.20]] Nem véletlen egyébként, hogy az ENSZ főtitkára szeptember 23-ára klímacsúcsot hívott össze New Yorkba, ahol azt mondta, hogy tettekre van szükség és nem szép szavakra. Az ENSZ főtitkára is, Ferenc pápa is klímavészhelyzetről beszél; az utóbbi időben több parlament hirdette ki a klímavészhelyzetet, legutóbb az osztrák parlament vállalta a klímavészhelyzet kihirdetését. [[Dr. Völner Pál: Pótcselekvés.]] Miniszterelnök úr, nem kell félni a klímavészhelyzet kihirdetésétől, ez tulajdonképpen csak azt a politikai akaratot fejezi ki, hogy a kormány tisztában van a probléma súlyosságával, és kifejezi azt, hogy igen, tenni akar ezekért a feladatokért. És nem csak akkor akar tenni, ha az Európai Uniótól pénzt kapunk. Nagyon sürgős feladatok vannak: nagyon fontos lenne, hogy csatlakozzunk és támogassuk az Európai Unió szigorúbb célkitűzéseit; hogy Magyarország nekifogjon a klímatörvény elkészítésének. És, miniszterelnök úr, az is nagyon fontos lenne, hogy a kormányon belül ön létrehozza a klímaügyi és fenntarthatósági minisztériumot. Azt szeretném megkérdezni miniszterelnök úrtól, hogy támogatja-e a magyar fiatalok és nagyon sok magyar ember akaratát, hogy a kormány is kifejezze a politikai akaratát, hogy tenni akar a klímaváltozás megfékezéséért.
Köszönöm. Megadom a szót Orbán Viktor miniszterelnök úrnak.
Köszönöm szépen, elnök úr. Tisztelt Képviselő Asszony! Ha a véleményemre kíváncsi, akkor azt mondhatom, hogy aki szerint a klímaváltozás egy kommunista trükk, az nem normális. [[Dr. Varga-Damm Andrea: Hűha!]] Úgyhogy ott nézzen körül, legyen kedves. Én csak annyit mondhatok önnek, hogy Magyarország Kormánya számára fontos a környezet védelme, a klímaváltozás elleni küzdelem, mert mindannyian tiszta vizet, tisztább levegőt és elviselhetőbb klímát szeretnénk. Ami a klímavészhelyzetet illeti: én arról kaptam tájékoztatást itt ma délután Szabó Timea képviselő asszonytól, hogy ezt be fogják vezetni a fővárosban. Ez rendben is van, most legalább végre megértjük, hogy pontosan mit is kell csinálni, tehát hogy milyen intézkedéseket kell hozni. És én a magam részéről ezt kifejezetten támogatom, és várom a Fővárosi Közgyűlés döntését, ha bevezetik a klímavészhelyzetet Budapesten, hogy megértsem, milyen intézkedéseket lehet tenni a fővárosban a közgyűlés szerint, hogy a klímavészhelyzetet csökkentsük. Ami pedig a dolog érdemi részét illeti: bár ma már egyszer elmondtam, de itt most megismétlem, hogy Magyarország a klímasemleges energiatermelés tekintetében jobban teljesít, mint az Európai Unió legtöbb országa. Az első harmadban vagyunk. És nemcsak deklarációnk van, hanem van tervünk is. A tervnek az a lényege, hogy 2030-ra a magyar energiatermelés 90 százalékban szén-dioxid- és karbonsemleges legyen. Tehát van egy célunk, és ehhez van rendelve egy tervünk. Itt persze önökkel van egy nagy vitánk, amit nem tudunk nyugvópontra juttatni, ez pedig az, hogy ahhoz, hogy 90 százalékban klímasemleges legyen az energiatermelés, ahhoz nukleáris energiára mindenképpen szükség van, amit önök elleneznek. Ezt a vitát le tudjuk folytatni, de nem tudjuk egymást meggyőzni, mert évek óta zajlik, és nem látom, hogy az álláspontok közeledtek volna. De mindenesetre klímaszempontból a magyar kormány tartja a vállalását: 2030-ra a magyar energiatermelés 90 százaléka klímasemleges lesz. [[Taps a kormánypártok soraiból.]]
Köszönöm, miniszterelnök úr. Megadom a szót a viszonválaszra.
Miniszterelnök úr, Németországban a települések nagyon sok egyre-másra hirdetik ki a klímavészhelyzetet. [[Moraj a kormánypárti padsorokban. Dr. Fónagy János: Szenet használnak!]] Tehát vannak települési szinteken is ilyen feladatok, de országos szinten is kihirdetik. Nagyon szerencsés lenne, hogyha Magyarországon is a kormány vagy az Országgyűlés kihirdetné a klímavészhelyzetet. Szeretném miniszterelnök úr figyelmét felhívni arra, hogy ez a 2030-as 90 százalékos szén-dioxid-mentes villamos energia nagyon ingatag lábakon áll. Három elemből épül: hogy a napenergia-termelést megháromszorozzák; a másik a szén kivezetése, a szénbányak bezárása; és a harmadik csak a Paks. Az elsőhöz annyit, hogy ma az összvillamosenergia-termelésen belül a napenergia 0,5 százalék. Könnyű a 0,5 százalékot megtízszerezni, az majd csak 5 százalék lesz, az édeskevés lesz a 90 százalékhoz. [[Az elnök a csengő megkocogtatásával jelzi az idő leteltét.]] A másik, a szénbányák bezárásához: hogy az ITM honlapján egyre-másra jelennek meg azok a koncessziós pályázatok [[Az elnök ismét csenget.]] amelyek szénhidrogénmezők feltárását és kitermelését célozzák. Tehát nagyon ingatag lábakon áll ennek a feladatnak majd a teljesítése.
Köszönöm szépen. A viszonválasz megilleti a miniszterelnök urat.
Nem pontosan értettem mindent, de a szénkitermelés és a szénhidrogén-kitermelés az a kormány dokumentumai szerint legalábbis két különböző dolog. [[Derültség a kormánypártok soraiban.]] Nem hiszem, hogy nagyot tévedtek volna. Tehát javaslom, hogy ezt a két dolgot ne keverjük össze. Önnek abban igaza van és ezért kérem is az ön támogatását , hogy ez a célkitűzés ambiciózus, és egyáltalán nem lesz könnyű elérni. Meg kell építeni hozzá Paksot, egyáltalán nem egyszerű. Valóban jelentősen növelni kell a napenergia részarányát. Az sem lesz egyszerű. Ön azt mondja, hogy a megtízszerezése az még semmi, de, a megduplázása is, higgye el, képviselő asszony, nagyon nehéz. Ezért csak arra tudom önt kérni, hogy támogassa a kormány törekvéseit. [[Taps a kormánypártok soraiból.]]
Köszönöm, miniszterelnök úr. Tisztelt Országgyűlés! Szabó Timea és Tordai Bence, a Párbeszéd képviselői, azonnali kérdést kívánnak feltenni a miniszterelnök úrnak: „Mi folyik itt?” címmel. Tordai Bence képviselő urat illeti a szó.
Köszönöm a szót, elnök úr. Ha miniszterelnök úr csak a konkrétumokra kíváncsi klímavészhelyzet kapcsán, a Párbeszédnek van egy törvényjavaslata az Országgyűlés előtt, kérem, ezt támogassa, és akkor meglátja, hogy milyen kötelezettségeket ír az majd elő a magyar kormány számára. De nem ezért jöttem most ide, hanem azért, mert ön Gulyás Gergely szájával megfenyegette a választás előtt a budapestieket, mondván, ha Karácsony Gergely nyer, akkor az ön és Tarlós István között született megállapodás a híres ezermilliárd forintos támogatásról, érvényét veszti. Azért tegyük hozzá, hogy a jövő évi költségvetésben három, azaz hárommilliárd szerepel ebből az ezerből. De menjünk tovább, hiszen ön Karácsony Gergely abszolút többséggel szerzett győzelme után bátran már azt mondta, hogy mégiscsak érvényben marad ez az ezermilliárdos szerződés. Ma is úgy nyilatkozott: „Minden polgármesterrel és képviselő-testülettel együttműködünk. A Tarlóssal kötött megállapodást betűre és számra be fogjuk tartani.” Az a kérdésem, hogy akkor végül is melyik változat az irányadó: büntetni vagy támogatni akarják a budapestieket? Érvényben marad-e a szerződés vagy sem? Most hazudik vagy néhány héttel ezelőtt hazudtak a budapestieknek? De menjünk tovább! Önök kivéreztették pénzügyileg Budapestet. [[Felzúdulás a kormánypárti padsorokban.]] Az önök főpolgármestere az adósságkonszolidáció után 150 milliárd forintos tartozást halmozott fel, és ha nem vesszük figyelembe a pénzügyi műveleteket [[Az elnök csenget.]] akkor ma a helyben megtermelt GDP 1,5 százalékánál is kevesebb a Budapest rendelkezésére álló forrás. 2010-ben ez 5 százalék volt. Ugyanez az érték Prágában 7 százalék, Bécsben 15, Berlinben 22,5 százalék. A kérdés tehát az, hogy visszaállítják-e Budapest finanszírozását legalább a 2010-es szintre, és ezzel párhuzamosan ahogy Budapest szavazópolgárai azt támogatták visszaadják-e a Fővárosi Önkormányzatnak az önök által elvett jogköröket, az oktatási és egészségügyi intézmények fölötti rendelkezés jogát. Kíváncsian várom válaszát. [[Közbeszólás a kormánypárti padsorokból: Vastaps!]]
Köszönöm szépen. Válaszadásra megadom a szót Orbán Viktor miniszterelnök úrnak.
A mai napon, azt hittem, hogy ezekre a kérdésekre már egyszer válaszoltam, de ha a képviselő úr ragaszkodik hozzá, megismétlem. Tehát először is: van egy írásos megállapodás az előző főpolgármester és a magyar kormány között. Annak minden betűjét és minden számadatát be fogjuk tartani. Ez egy megállapodás. A „kivéreztetés” ügyében délután is elmondtam -: Magyarországon szeretne jó néhány város és falu úgy kivéreztetve lenni, mint Budapest. Miközben Budapesten 1600-1700 milliárd forintnyi beruházást fejeztünk be, melyik vidéki városban van akár csak ennek a megközelítő értéke is? És ott is emberek élnek, kedves képviselőtársam! És folyamatban van több mint 4000 milliárd forintnyi beruházás Budapesten. Melyik városban van megközelítőleg ekkora összeg? Tehát én azt javaslom önöknek, hogy mielőtt dobálóznak olyan súlyos szavakkal, hogy „kivéreztetés”, legyenek óvatosak, és tanulmányozzák a tényeket. Azt pedig végképp ne akarja hacsak nem akar rosszat a fővárosnak , hogy visszaállítsuk azt, ami 2010 előtt volt. Ugyanis 2010 előtt ez a város el volt adósodva. [[18.30]] Ha önök azt akarják, hogy visszaadjuk azt a 270 milliárd forintnyi adósságot, amit átvállaltuk Budapesttől, ha lesz ilyen kezdeményezés a közgyűlésben, visszaadjuk ezt az adósságot, de mi Budapesttől átvállaltunk 270 milliárd forintnyi adósságot, többet, mint a többi várostól. Kérik ezt vissza? Gondolják meg, kérem, miről beszélnek! [[Taps a kormánypártok soraiban.]]
Köszönöm, miniszterelnök úr. Viszonválaszra van lehetősége képviselő úrnak.
Tehát akkor nézzük, hogy mit tudtunk meg! Ön szerint a magyar települések szeretnének 150 milliárd forintos adósságot a nyakukba. Önök szerint a magyar emberek és a budapestiek ezen belül örülnek annak, hogy a maguk Várba költözését finanszírozhatják, hogy azt finanszírozhatják, hogy teleépítsék a Városligetet betonmonstrumokkal, hogy elképesztő luxusberuházásokra költsék el a budapestiek pénzét anélkül, hogy megkérdeznék őket erről. Tehát ön egyrészt bevallotta, hogy néhány héttel ezelőtt, amikor a budapesti választópolgárokat fenyegette, akkor hazudott, ön és a kormánya, Gulyás Gergely hazudik, magára vállalja a hazugságot, de nyilván Gulyás Gergely szájával Orbán Viktor beszél [[Derültség.]] , tehát mégiscsak a Fidesz-KDNP-kormány hazudott a kormányinfón, a kormány nevében beszélve fenyegette meg a budapestieket. Úgyhogy örülök, hogy ebből gyáván meghátrált, és elvárjuk azt, hogy valóban betartsanak mindent, amit a budapestieknek ígértek, számon fogjuk tartani, és számon fogjuk kérni ezt magukon. [[Dr. Völner Pál: Beteg vagy! Közbeszólás a kormánypártok soraiból: Süllyedj el!]]
Köszönöm, képviselő úr. A viszonválasz megilleti a miniszterelnök urat is.
Köszönöm szépen, elnök úr. Csak hogy itt ezen az oldalon a zavart elkerüljük, mondom a képviselőtársaimnak, hogy ha valamit mondani akarok, majd én mondom, tehát amit Gulyás Gergő mond, azt nem én mondtam, azt semmiképpen ne tekintsék itt ezen az oldalon úgy, mintha azt a Fidesz elnöke mondta volna. Ellenben, tisztelt hölgyeim és uraim, megismétlem: Magyarország Kormánya nem kíván olyan fejlesztéseket végrehajtani Budapesten, amit Budapest felelős vezetői nem akarnak. Várjuk, sőt kérjük is, hogy a közgyűlés hozzon egyenként döntéseket, és mondják azt, hogy ez kell, ez nem kell, és ha azt mondják, hogy nem kell a Liget-beruházás, akkor nem lesz Liget-beruházás, és ha a Fővárosi Közgyűlés azt mondja, hogy nem akar atlétikai világbajnokságot, akkor nem lesz atlétikai világbajnokság, és nem lesz atlétikai stadion. És ha a Fővárosi Közgyűlés azt kéri, hogy ne legyen Budapesten Európa-bajnoki kézilabdadöntő, és ne építsünk ezért egy húszezres csarnokot, akkor nem fogunk építeni, és nem lesz Budapesten Európa-bajnoki döntő. Ez a közgyűlés döntésétől függ. Mi csak arra kérjük, sőt, ha lehet, akkor kicsit nógatnánk is a Fővárosi Közgyűlést, hogy minél hamarabb tisztázza [[Az elnök csengetéssel jelzi az időkeret leteltét.]] írja le, hogy mi az, amit kér, mi az, amit nem kér, és melyek azok a nemzetközi szerződések, amelyeket fel kell mondani azért, a kormány erre készen áll [[Az elnök ismét csenget.]] mert az új városvezetés bizonyos dolgokat nem vállal. Ezt tudomásul vesszük, csak világos, egyenes beszédet várunk önöktől. Köszönöm szépen. [[Taps a kormánypártok soraiban.]]
Köszönöm szépen. Tisztelt Országgyűlés! Böröcz László, a Fidesz képviselője, azonnali kérdést kíván feltenni a Miniszterelnökséget vezető miniszternek: „Hogyan állíthatók meg a hazai önkormányzatok jogszerű működését sértő cselekmények?” címmel. Böröcz képviselő urat illeti a szó.
Köszönöm szépen a szót. Tisztelt Elnök Úr! Tisztelt Ház! Tisztelt Miniszter Úr! Kedélyeket borzoló kép- és hangfelvételek kerültek nyilvánosságra a sajtóban azzal kapcsolatban, hogy a kispesti kerületi önkormányzatban néhányan, főként egy bizonyos képviselő, miként vélekednek a közéleti szerepvállalásból eredő haszonszerzést illetően. Lackner Csaba önkormányzati képviselő gátlásokat nem ismerve, nyíltan beszél arról, hogy milyen egyéb utakat járva lehet százmilliókat keresni többek között azáltal, hogy saját strómanok alkalmazásával, azok fizetésének 60-70 százalékát leszedve anyagilag igen jól lehet járni. Mi ez, ha nem a választók bizalmának eljátszása és a közélet tisztaságának súlyos megsértése? Az ilyen személyek tevékenységének köszönhetően komoly aggályok támaszthatók a kerületi vezetéssel szemben, mégpedig azzal összefüggésben, hogy képesek-e a helyi közhatalom-gyakorlás színterének, az önkormányzat törvényes működésének biztosítására. A felvételekből jól kivehető, hogy az ismertetett korrupciós stratégia nem ismeretlen a szocialisták háza táján. Sajnos, úgy látszik, hogy ezek a rendszerváltozást követő években megkonstruált és bevált módszerek a mai napig működnek a balliberálisok oldalán. Magyarországon nem megengedhető ma az, hogy választott képviselők kontroll nélkül, a törvényi kereteket áthágva anyagi haszonszerzésre irányuló tevékenységükkel veszélybe sodorják a helyi közélet tisztaságát, a helyi önkormányzatok működésének és városgazdálkodásának jogszerűségét. Az elhangzottakra tekintettel kérdezem tisztelettel a miniszter urat, hogyan állíthatók meg a hazai önkormányzatok jogszerű működését sértő cselekmények. Köszönöm. [[Taps a kormánypártok soraiban.]]
Köszönöm, képviselő úr. Megadom a szót válaszadásra Gulyás Gergely miniszter úrnak.
Igen tisztelt Elnök Úr! Tisztelt Országgyűlés! Röviddel így az előző felszólalása után a képviselőtársamnak azt hittem, szavaimnak sokkal nagyobb súlya van, kicsit fáj is, hogy mégiscsak ezek mérsékeltek, de azért a szocialista képviselők szavainak súlyát sem szeretném elvitatni. Valóban, itt Lackner Csaba az, MSZP-s önkormányzati képviselő, akit mi hamar megismertünk a felvételen, de a saját polgármesterének viszont ez két hétbe telt, azt mondta el elég jól érthető és hallható magyar nyelven, hogy havonta másfél millió forintot visz haza, eközben papíron, hivatalosan valamivel kevesebb mint negyedennyi a fizetése. Azt is elmondta, hogy hülye az, aki néhány száz millió forintot nem tud önkormányzati munkával félretenni. Láttuk itt sok öntudatos ellenzéki képviselőn, hogy okosnak gondolják magukat, egészen új jelentése van ennek fényében ezeknek a mondatoknak. Azt is hozzá tudjuk ehhez tenni, hogy a Magyar Szocialista Párt, illetve az adott kerület polgármestere a választási kampányban végig semmit nem tett ez ellen a korrupciós ügy ellen, és utána Lackner Csaba döntött arról, hogy egyelőre felfüggeszti a saját párttagságát. Ezért azt kell feltételezzük, hogy amiről ő beszél, az egy olyan gyakorlat, amit nem egyénileg folytatott, hanem ami a Magyar Szocialista Pártban mindennapi gyakorlat. Ezzel a Szocialista Párttal pedig ma a Jobbiktól a Demokratikus Koalíción át mindenki együtt indult, és mindenki őket támogatta. Attól tartunk, és ez a legnagyobb félelmünk, hogy a Demszky-korszak folytatódhat Budapesten a választások eredményeként, és Lackner Csaba szavai ezt támasztják alá. Az újdonság az lesz, hogy a Demszky-korszak most már sokkal több képviselővel és színesebb képviselőkkel folytatódhat; reméljük, hogy ez elkerülhető lesz. Nyilvánvaló, hogy ami történt, az bűncselekmény, és azt várjuk, hogy a büntetőeljárás tisztázza azt, ami Kispesten történt. Köszönöm a figyelmet. [[Taps a kormánypártok soraiban.]]
Köszönöm szépen. Viszonválasz illeti meg Böröcz képviselő urat.
Köszönöm szépen a válaszát, miniszter úr. Arra felhívnám a figyelmet, hogy tulajdonképpen ezen a hangfelvételen többek között az is hallható, hogy a kerületi polgármestert mivel vádolják meg: több millió forintot kapott egy ügyben, és hogy egyébként ingatlanvásárlásokba fekteti az így megszerzett vagyonát, nyilván nem a saját nevén. Tehát ez is felvet néhány kérdést. De hogy ezt a baloldal hogyan intézte? Az MSZP és Karácsony Gergely is azt mondta, hogy ezt az ügyet magának Gajda Péter polgármesternek kell kivizsgálnia, ami azt jelenti gyakorlatilag, mintha azzal bíznánk meg a főnökét, hogy egyébként vizsgálja ki a saját bandatagjának, aki lebukott, az ügyeit. [[Közbeszólás a Jobbik soraiból: Polt Péter!]] Azért mégiscsak egy kicsit vicces a történet. A másik pedig az, hogy még nem emelkedtek gyurcsányi magasságokba, mert még hátravan az, amit sajnos az elmúlt időszakot tekintve simán el tudok képzelni, hiszen 2006. november 17-én Gergényi Pétert Demszky Gábor Gyurcsány Ferenccel karöltve kitüntette. Lehet, még megérjük azt is [[Az elnök csengetéssel jelzi az időkeret leteltét.]] hogy Gajda Pétert kitüntetik. Köszönöm szépen. [[Taps a kormánypártok soraiban.]]
Köszönöm szépen. Viszonválasz megilleti Gulyás miniszter urat.
Köszönöm a szót, elnök úr. Egyrészt az új Fővárosi Közgyűlés korrupcióval kapcsolatos álláspontjáról nagyon könnyen tudunk majd információt szerezni, hiszen ha jól hallottuk a hírekből, akkor Demszky Gábor díszpolgári címéről fognak szavazni. Ott állást lehet foglalni arról, hogy ki az, aki támogatja azt a korrupt húsz évet [[Dr. Varga-Damm Andrea: Miért nem indult büntetőeljárás?]] ami a főváros működését 1990 és 2010 között jellemezte, és aminek következtében egyébként számtalan gazdasági bűncselekmény miatt büntetőeljárás is indult. A konkrét ügyben pedig szintén a hírek alapján azt tudjuk, hogy a Budapesti Rendőr-főkapitányság gazdasági vesztegetés bűntette miatt indított nyomozást. Reméljük, hogy az eljárás feltárja azt a működést, amire a szocialista képviselő szavai utalnak. Köszönöm a figyelmet. [[Taps a kormánypártok soraiban.]] [[18.40]]
Köszönöm, miniszter úr. Tisztelt Országgyűlés! Steinmetz Ádám, a Jobbik képviselője, azonnali kérdést kíván feltenni a miniszterelnök úrnak: „Meddig él vissza a Kormány az emberek türelmével?” Öné a szó, Steinmetz képviselő úr.
Köszönöm a szót, elnök úr. Tisztelt Országgyűlés! Tisztelt Miniszterelnök Úr! Engedje meg, hogy ma én is mutassak önnek valamit, nem lesz vulgáris. [[Felmutatja.]] Ez az olimpiai aranyérmem. [[Taps a kormánypártok, az MSZP, a Párbeszéd és a DK soraiban.]] Köszönöm szépen. Ön mint sportszerető magyar ember értékeli azt a teljesítményt, ami egy ilyen siker eléréséhez vezet. A magyar emberek büszkék a teljesítményünkre, felnéznek ránk, és anyagilag is megbecsülnek minket az életjáradékkal. [[Közbeszólás a Fidesz soraiból: Nem a magyar emberek, a kormány.]] Köszönet ezért nekik. Miniszterelnök úr, most azonban ezt a megbecsülést rombolja az ön volt párttársa, a keresztény szabadságot sajátosan értelmező Borkai Zsolt luxusjachtos orgiájával [[Közbeszólás a Fidesz soraiból: Ezt nem neked kellett volna mondani!]] amit tett, méltatlan egy polgármesterhez, méltatlan egy családapához, és most tessék figyelni: méltatlan egy olimpiai bajnokhoz is. Ez egy szégyen. [[Közbeszólás a Fidesz soraiból: Így van! Orbán Viktor kezével a padján kopog.]] És ezzel a cselekedetével rombolja az olimpikonok társadalmi megítélését. Az életjáradékából gyakorlatilag finanszírozza az erkölcstelen életét. És, képviselőtársaim, nem utolsósorban ez az ember, mint a Magyar Olimpiai Bizottság volt elnöke, felbecsülhetetlen károkat okoz az olimpiai mozgalomnak is. Tisztelettel kérdezem ezért a miniszterelnök urat és nagyon kérem, hogy ne csak nekem válaszoljon, hanem a most joggal felháborodott sportolóknak és sportszerető magyar embereknek , mit fog tenni az olimpikonjaink Borkai Zsolt által most megtépázott tekintélyének megóvása érdekében. Ön szerint a társadalom megvetését kiváltó, gusztustalan és erkölcstelen magatartást tanúsító olimpikon méltó az életjáradékra? Várjuk őszinte válaszát.
Köszönjük szépen. Válaszadásra megadom a szót Orbán Viktor miniszterelnök úrnak.
Tisztelt Képviselőtársam! Köszönöm szépen, hogy ezt a kérdést a maga élességében fölvetette. Szeretném világossá tenni, úgy, hogy mindenki hallja: beteg dolognak tartom, ha valaki saját maga készít vagy a jelenlévőkkel készíttet felvételt a saját maga szexuális életéről. Ez egy beteg dolog. Másfelől azt gondolom, hogy mindenkinek azt a döntést kell meghozni, ami rá tartozik. Először is, a Fidesznek azt a döntést kellett meghoznia, hogy mit tesz ebben a helyzetben, és világossá tettük, hogy az útjaink elváltak. Ezek után Győr városa polgárai következnek, akiknek meg kell hozni meg is hozták a maguk döntését. A Győrre vonatkozó döntést a győrieknek kell meghozni. Az olimpikonokra vonatkozó döntést pedig a Magyar Olimpiai Bizottságnak kell meghoznia, forduljon oda, várom az előterjesztésüket. [[Taps a kormánypártok soraiban. Dr. Varga-Damm Andrea: Önnek joga van…!]]
Köszönöm, miniszterelnök úr. Viszonválaszra megadom a szót a képviselő úrnak.
Miniszterelnök Úr! Köszönöm szépen, hogy ön is hasonlóképpen gondolkodik. Egyetértünk abban, hogy elfogadhatatlan, amit Borkai Zsolt csinált. És akkor élve gyakorlatilag a felkérésével, a mai napon benyújtottam egy törvénymódosító javaslatot [[Felmutat egy dokumentumot.]] ami arra vonatkozik, hogy a Borkai Zsolthoz hasonló, gyakorlatilag elfogadhatatlan magatartású olimpikonok a jövőben a Magyar Olimpiai Bizottság etikai bizottsága elé kerüljenek, és ez a bizottság dönthessen az olimpiai járadék megvonásáról is akár. Miniszterelnök úr, és egyébként képviselőtársaim, ha önöknek fontos az olimpikonok tekintélye, annak a megvédése, többek között Szabó Tündéé és az enyém, akkor legyenek kedvesek csatlakozni ehhez a javaslathoz, támogassák azt, mert úgy gondolom, hogy világossá kell tenni, hogy nálunk ilyen dolgok nem fordulhatnak elő, mindennek van határa. [[Szászfalvi László: Meg a parlamenti viselkedésnek is!]] Egy olimpiai bajnok nem mehet le kutyába. [[Taps a Jobbik soraiban.]]
Viszonválasz megilleti a miniszterelnök urat.
Megismétlem tehát, amit kértem. Lehet bonyolult törvényalkotási eljárásokat indítani, de a következő kéréssel fordulok önhöz: az indítványát vigye el a Magyar Olimpiai Bizottsághoz, kérjen állásfoglalást, az Olimpiai Bizottság pedig tegye meg a javaslatát, és azt a javaslatot mi meg fogjuk fontolni, és nagy valószínűséggel támogatni is fogjuk. Az olimpikonok becsületéért legtöbbet az olimpikonok tehetnek. Köszönöm szépen. [[Taps a kormánypártok soraiban. Steinmetz Ádám tapsol.]]
Köszönjük szépen. Tisztelt Országgyűlés! Nacsa Lőrinc, a KDNP képviselője, azonnali kérdést kíván feltenni az innovációért és technológiáért felelős miniszternek: „Miről egyeztethettek a balliberális polgármesterjelöltek Brüsszelben?” címmel. Nacsa Lőrinc képviselő urat illeti a szó.
Köszönöm szépen a szót. Tisztelt Országgyűlés! Tisztelt Államtitkár Úr! Azt láthatjuk, hogy a leköszönő, sorozatos hibákba és szerződésszegésekbe már belefásult Juncker-bizottság még utolsó erejével is bevándorláspárti javaslatokon dolgozik, újra teljes erővel a migránsok kötelező kvóta szerinti elosztását próbálják ráerőltetni a tagállamokra. Mivel Magyarországnak és a közép-európai országoknak sikerült megakadályozni a kötelező kvóta bevezetését, Brüsszel ezért alternatív megoldásokat igyekszik létrehozni, hogy minél több bevándorlót hozzanak Európába. Ezt bizonyítja az új migránspárti baloldali olasz kormány „nyitott kikötők” politikája, valamint a migránsok kvóta szerinti elosztását célzó máltai kvótamegállapodás is. Eközben Magyarországon a választási kampányban annak lehettünk szemtanúi, hogy több ellenzéki polgármesterjelölt, például a salgótarjáni, szombathelyi vagy épp a belvárosi jelölt Gyurcsány Ferencné vezetésével a szélsőségesen bevándorláspárti Frans Timmermansszal találkozott. Martin Schulz és Botka László találkozója óta tudjuk, hogy Brüsszel ellenzéki településeket próbál megkeresni, akik hajlandóak lennének bevándorlókat befogadni, így próbálva kijátszani a magyar emberek határozott döntését. A nemrég lezajlott brüsszeli találkozókon az ellenzéki polgármesterjelöltek azt nyilatkozták, hogy brüsszeli forrásokról tárgyaltak Timmermansszal. Tudjuk, hogy Dobrev Klára régóta nemzeti szuverenitásunk feladásán dolgozik, terve az, hogy ne a magyar emberek dönthessenek az európai uniós forrásokról, hanem kizárólag Brüsszel. Azt mondta korábban: személyesen garantálja, hogy az ellenzéki önkormányzatok közvetlenül az EU-nál tudnak majd pályázni a fejlesztési pénzekre. Éppen ezért kérdezem, van-e információja azzal kapcsolatban, hogy milyen tárgyalások folytak Brüsszelben, miért keresték meg az ellenzéki jelölteket a bevándorláspárti politikusok, ha nem azért, hogy bizonyos forrásokért cserébe fogadjanak be migránsokat az ellenzéki településekre, a magyar emberek akarata ellenére, és mennyiben segíti a magyar érdekérvényesítést és tárgyalásokat, hogy az ellenzékiek folyton azért lobbiznak, hogy Magyarország kevesebb uniós pénzt kapjon. Várom megtisztelő válaszát. [[Taps a kormánypártok soraiban.]]
Köszönöm szépen, képviselő úr. Válaszadásra megadom a szót Schanda Tamás államtitkár úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Valóban, egy nagyon fontos kérdésről van szó, amelyben szükséges, hogy tisztán lássunk. Főként azok a polgármesterek és településvezetők, akik most kezdik meg a munkájukat. Ami a DK és Dobrev Klára kijelentését illeti, nem lepődünk meg. Ezzel csak újra megerősítést nyert, hogy a Gyurcsány-klánnak fontosabb a külföldi érdekek kiszolgálása hol Moszkva, hol Brüsszel , mint a nemzeti érdekek védelme. Nem engedjük meg, hogy a brüsszeli bürokraták döntsenek a források fölött. Honnan tudhatná ugyanis egy bizottsági döntéshozó 1500 kilométer távolságról, hogy egy-egy magyar településnek milyen fejlesztésekre, milyen támogatásokra van szüksége? Egész egyszerűen önsorsrontás a nemzeti kormányok helyett Brüsszelre bízni a támogatási pénzek elosztását. Tisztelt Képviselő Úr! Tudjuk azt is, hogy Brüsszel hogyan sáfárkodik a közvetlen forrásokkal. Megdöbbentő adat, hogy az általuk kezelt források kevesebb mint 5 százaléka érkezett a 2004-ben vagy az után csatlakozott tagországokhoz, miközben ezek az országok adják az Európai Unió lakosságának egyötödét, 20 százalékát. A kormány tervezetten, a határidőket betartva, felelősen gazdálkodik az európai uniós és magyar fejlesztési forrásokkal. Ezt jól érzékelhetik az önkormányzatok is, amelyek csak a településfejlesztési operatív programon keresztül mintegy 1600 milliárd forint értékű fejlesztést hajthatnak végre a 2014-2020-as ciklusban. Amit az önkormányzati közvetlen források kapcsán az ellenzék állít, az egyszerűen felelőtlenség. Köszönöm. [[Taps a kormánypártok soraiban.]]
Köszönöm szépen, államtitkár úr. A képviselő urat illeti a szó.
Köszönöm szépen a válaszát, államtitkár úr. Egyértelmű, hogy Magyarország nem fogadja el a máltai kvótamegállapodást, mi csak kiszállítási kvótát vagyunk hajlandóak támogatni. [[18.50]] Véleményünk szerint a csúfosan leszerepelt előző Bizottságnak már nem lenne szabad ilyen javaslatokat tenni, és nem lenne szabad folytatnia a bevándorláspárti politikát. Miközben csökkenteni akarják a következő költségvetésben kulcságazatok támogatását, miközben csökkenteni akarnak nekünk járó fejlesztési pénzeket, aközben baloldali polgármestereknek viszont közvetlen forrásokat ígérgetnek álszent módon. Gyurcsány Ferencné pedig hamis és elképesztően felelőtlen ígéretekkel veri át az ellenzéki polgármestereket és az összes magyar választót is. Köszönöm szépen. [[Arató Gergely: Ejnye! Tanuld meg lassan! Taps a kormánypárti padsorokban.]]
Köszönöm szépen, képviselő úr. Államtitkár úr következik viszonválaszra.
Köszönöm szépen a szót. Tisztelt Képviselő Úr! Az ígérgetések mögötti szándékot kell keresni, és akkor világosan látszik, hogy a bevándorláspártiak bele akarnak szólni abba, hogy hogyan és mire költsük el a Magyarországnak járó támogatásokat. Sajnos látjuk azt is, hogy Brüsszel olyan feltételeket épít a támogatási rendszerbe, amelyekkel a tagállami hatáskörben lévő területeknek, mint például az oktatás vagy az egészségügy, ezeknek a területeknek a befolyásolását is szolgálják. Továbbá az Európai Bizottság komoly társra talál az NGO-kban. Az NGO-k ugyanis itthon nem tudnak a kormányra közvetlen nyomást gyakorolni, de Brüsszelben szövetségest találtak, így próbálják akaratukat ránk kényszeríteni.Magyarország azonban független, szuverén jogállam. Ez így is marad. Nem engedjük meg, hogy idegenek mondják meg, mit kell tennünk. Gyurcsány Ferenc kormányzása alatt már megtapasztaltuk, milyen az, ha idegen érdekeknek szolgáltatják ki a magyar családokat és hazánkat. A hatását évekig nyögte a magyar nemzet. Köszönöm. [[Taps a kormánypárti padsorokban.]]
Köszönöm, államtitkár úr. Tisztelt Országgyűlés! Mesterházy Attila, az MSZP képviselője, azonnali kérdést kíván feltenni a honvédelmi miniszternek: „Honvédelmi minisztériumi Bermuda-háromszög miért titkolják a katonai eszközbeszerzések szerződéseit?” címmel. Mesterházy Attila képviselő urat illeti a szó.
Nagyon szépen köszönöm. Tisztelt Elnök Úr! Tisztelt Ház! Tisztelt Képviselőtársaim! Valóban, több olyan kérdéssel fordultam a minisztériumhoz, amely különböző katonai közbeszerzésekre vonatkozott, így a Gripenekkel kapcsolatos szerződések, az Airbus, a két Falcon-gép beszerzése, a török páncélozott járművek vagy éppen a MiG-29-es gépekkel kapcsolatos adatokat érintően. Miniszter úrtól azt a választ kaptam először, hogy mivel minősített adatokról van szó, ezért személyes iratbetekintés alkalmával megismerkedhetek ezekkel a válaszokkal. Több iratbetekintési kérelmet is megfogalmaztam a minisztérium vagy pedig éppen a Magyar Honvédség Parancsnoksága irányába. Mindenhonnan azt a választ kaptam, hogy ők nem tartják nyilván ezeket, és az információs törvény alapján az adatkezelőhöz kell hogy forduljak. Feltételezem, miniszter úr, hogy a kormánybiztos úrra gondolt, aki a védelmi erők fejlesztéséért felel. Csak azt nem értem, hogy miért nem lehet egyértelmű és világos választ adni egy képviselő kérdésére. Ha önök nem rendelkeznek jogi megfontolások alapján ezekkel a szerződésekkel, akkor miért nem kap az ember egyértelmű választ, hogy kik rendelkeznek, és hova forduljon egy képviselő ilyen esetben? Különösen akkor, ha egyébként korrekt módon önök jelezték azt, hogy iratbetekintési lehetőséget biztosítanak a számomra. Ez lenne az egyik kérdés, amit szeretnék a miniszter úrtól megkérdezni, hogy miért nem merik leírni Maróth Gáspár nevét az általam föltett kérdésre, hogy ő az, aki ezekkel a kérdésekkel foglalkozik, és hozzá forduljak. A másik, amire szintén nem kaptam konkrét választ; úgy szólt ez a kérdés, hogy 2010 óta a magyar kormány kapott-e konkrét vásárlási ajánlatot bármely országtól a MiG-29-esek eladásával kapcsolatban. Ebben is egy általános választ kaptam. Ezért kérdezném a miniszter úrtól újólag, hogy 2010-től kezdődően bármikor kapott-e a magyar kormány vásárlási ajánlatot bárkitől, bármely más kormánytól konkrétan erre. Köszönöm szépen, elnök úr, a türelmet.
Köszönöm szépen, képviselő úr. Megadom a szót válaszadásra Benkő Tibor miniszter úrnak.
Köszönöm a szót. Elnök Úr! Tisztelt Országgyűlés! Tisztelt Képviselő Úr! Valóban, ön ezekkel a kérdésekkel fordult hozzánk írásban, nevezetesen hozzám, amelyre egyértelmű választ adtam október 14-ei, vagyis pontosan egy héttel ezelőtti dátumozással, amelyben megítélésem szerint pontosan leírtuk, hogy az adatkezelőhöz kell fordulni. Maróth Gáspár nevének semmiféle eltitkolásáról nincs szó, meg kell nézni, hogy ezekben az esetekben ki az adatkezelő, és természetesen a törvény betartása mellett hozzá kell fordulni.A kérdés második felére, hogy 2010 óta kaptunke a Gripen harci repülőgépekre bármiféle ajánlatot, vásárlási ajánlást: én nem találkoztam ilyen ajánlással, legalábbis az én időmben ilyen ajánlat a minisztériumhoz biztos, hogy nem érkezett. Tehát csak azt tudom mondani, amit ön is mondott, hogy mi továbbra is állunk rendelkezésére minden országgyűlési képviselőnek, és bármikor tisztelettel várjuk önöket, hogy az iratbetekintésnek eleget tudjanak tenni. Köszönöm a szót, elnök úr. [[Taps a kormánypárti padsorokban.]]
Köszönöm, miniszter úr. Viszonválaszra adom meg a szót Mesterházy képviselő úrnak.
Köszönöm szépen. Tisztelt Elnök Úr! Akkor élni fogok ezzel a lehetőséggel, és mégiscsak Maróth urat fogom megkeresni ebben a dologban, most, hogy már ki mertük mondani a nevét is. Segítenék miniszter úrnak: 2014-ben az iraki kormánytól érkezett Magyarországra egy ilyen vásárlási szándék a MiG-29-esekkel kapcsolatban. Ha megtenné, azzal megtisztelne, ha utánanézne, hogy a magyar kormány miért nem élt ezzel az ajánlattal, és miért nem sikerült nyélbe ütni ezt az üzletet akkor, hiszen akkor az összes MiG-29-es gépre az iraki kormány nevében az iraki miniszterelnök tett egy vásárlási ajánlatot, sőt azt a delegációt is megjelölte a magyar kormány számára, amely Magyarországra látogatna a részletek kidolgozása és leegyeztetése szempontjából. Úgy tudom, hogy ebbe a munkába akkor még Varga Mihály miniszter urat is bevonták a gazdasági egyeztetések okán. Köszönöm szépen, elnök úr.
Köszönöm szépen, képviselő úr. Viszonválaszra van lehetősége Benkő Tibor miniszter úrnak.
Köszönöm a szót, elnök úr. Én Maróth Gáspár úr nevét úgy vetettem fel, de nem hiszem, hogy ő adatkezelő lenne. A törvény értelmében egyértelmű az, amit én levélben leírtam, hogy az adatkezelőhöz kell fordulni. Tehát ismételten azt tudom mondani a képviselő úrnak, hogy nyugodtan keressen meg minket, de Maróth Gáspár biztos, hogy nem adatkezelő. A Gripenekkel, illetve a MiG-29-esekkel kapcsolatosan: meg fogom nézni, de továbbra is azt tudom mondani, kicsit furcsának is tartanám, ha az iraki kormánytól érkezett volna ilyen ajánlat a MiG-29-esek megvásárlásának tekintetében, de természetesen megnézzük, és utána nagyon szívesen adok választ önnek a feltett kérdésekre. [[Taps a kormánypárti padsorokban.]]
Köszönöm szépen, miniszter úr. Tisztelt Országgyűlés! Arató Gergely, a DK képviselője, azonnali kérdést kíván feltenni az emberi erőforrások miniszterének: „Maradhat-e Borkai Zsolt a MOB közgyűlésének tagja és megtarthatja-e olimpiai járadékát?” címmel. Arató Gergely képviselő urat illeti a szó.
Nem látom a miniszter urat. [[Közbeszólások a kormánypárti padsorokból.]] Tisztelt Elnök Úr! Azt hiszem, az a kérdés elmaradt, hogy elfogadom-e államtitkár urat válaszolóként. Nem fogadom el, mivel egy év alatt egy egyenes választ sem adott, így megvárnám a miniszter urat. Köszönöm szépen.
Köszönöm szépen. A miniszternek a soron következő harmadik azonnali kérdések órájában kell válaszolni. Köszönöm szépen. [[Az elnöki széket dr. Latorcai János, az Országgyűlés alelnöke foglalja el.]] [[19.00]]
Szép jó estét kívánok, tisztelt képviselőtársaim! Szeretettel köszöntöm valamennyiüket.Mielőtt folytatnánk munkánkat, felhívom szíves figyelmüket, hogy a most következő törvényjavaslat vitáját követően rögtön sor fog kerülni az előterjesztés határozathozatalára is. Tehát kérem a frakcióvezetőket, hogy biztosítsák a határozatképességet. Tisztelt Országgyűlés! Soron következik „A terrorizmushoz vezető radikalizáció megelőzése: regionális politikai válaszok és kockázatcsökkentés” című regionális konferenciáról szóló, levélváltás útján létrejövő megállapodás kihirdetéséről szóló előterjesztés általános vitája. A kormány-előterjesztés T/7699. számon a Ház informatikai hálózatán valamennyiünk számára elérhető. Tájékoztatom önöket, hogy az előterjesztéshez határidőben nem érkezett módosító javaslat, így az elfogadott határozati házszabályi rendelkezésektől való eltérés alapján a Törvényalkotási bizottság a mai napon nem tartott ülést, ezért most a törvényjavaslat általános vitájára kerül sor. Tájékoztatom önöket, hogy az elfogadott házszabálytól való eltérés szerint a nyitóbeszéd és a zárszó elhangzására összesen 10 perc, a képviselőcsoportok felszólalására 4-4 perc, a független képviselők felszólalására pedig 2 perc áll rendelkezésre. Most megadom a szót Vargha Tamás úrnak, a Külgazdasági és Külügyminisztérium államtitkárának, a napirendi pont előterjesztőjének, az imént elmondott időkeret figyelembevételével. Felhívom az államtitkár úr szíves figyelmét, hogy a vitában történő nyitóbeszéd és az esetleges zárszó ismertetésére a tíz perc összességében áll rendelkezésre. Parancsoljon, államtitkár úr, öné a szó.
Köszönöm szépen, elnök úr. Tisztelt Ház! Tisztelt Képviselőtársaim! Az előttünk fekvő törvényjavaslat a Külgazdasági és Külügyminisztérium és az ENSZ Terrorizmus Elleni Hivatala közös szervezésében, 2019. november 7-én és 8-án, Budapesten megrendezésre kerülő, „A terrorizmushoz vezető radikalizáció: regionális politikai válaszok és kockázatcsökkentés” című regionális terrorizmusellenes konferencia megrendezése kapcsán került benyújtásra. Ez a rendezvény a 2020 júniusában New Yorkban megrendezésre kerülő második magas szintű terrorizmusellenes hetet előkészítő nemzetközi regionális terrorizmusellenes konferenciasorozat 2019-es záróeseménye. A konferencia kiemelt jellegére tekintettel a megnyitóbeszédeket Szijjártó Péter külgazdasági és külügyminiszter, illetve Vlagyimir Voronkov, az ENSZ-főtitkár terrorizmus elleni küzdelemért felelős helyettese, a záróbeszédet Pintér Sándor miniszterelnök-helyettes, belügyminiszter tartja majd. A meghívott közel 130 szakértő az ENSZ Biztonsági Tanács öt állandó tagját és az Európai Gazdasági Térség országait képviseli, illetve olyan prominens nemzetközi szervezeteket, mint az ENSZ, az Európai Unió, az Europol, az EBESZ és a NATO. A rendezvény során három ülésszakra kerül sor, és ezek mindegyike kiemelten érinti a magyar külpolitika szempontjából prioritást élvező Nyugat-Balkánt, amely régióból szintén számos releváns szervezet meghívást kapott a konferenciára. Az első ülésszak a terroristanarratívák megelőzését szolgáló stratégiák kérdésével, a második a visszatérő terrorista harcosok jelentette kockázatokkal, a harmadik pedig a fiatalok terrorizmushoz vezető erőszakos szélsőség elleni fellépésbe történő bevonásának lehetőségeivel foglalkozik. A kihirdetésre váró nemzetközi megállapodás célja, hogy a konferencia minden résztvevője számára biztosítsa mindazokat a diplomáciai érintkezésben szokás szerint alkalmazott kiváltságokat és mentességeket, amelyek megadása ezen esemény lebonyolítása érdekében szükséges. Tisztelt Képviselőtársaim! A megállapodás megkötése és a budapesti regionális konferencia megrendezése jelentősen hozzájárul Magyarország e területen történő láthatóságának növeléséhez, és fontos lehetőséget nyújt arra, hogy megerősítsük elvi és gyakorlati elkötelezettségünket a terrorizmus elleni fellépés terén. Ezért kérem a tisztelt Házat, tisztelt képviselőtársaimat, hogy a törvényjavaslatot fogadják el, és köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, államtitkár úr. Megköszönöm előterjesztői felszólalását. Tájékoztatom, hogy amennyiben zárszót fog mondani, arra összességében 7 perc és 10 másodperc áll majd rendelkezésére a tízperces összidőkeretnek megfelelően.Tisztelt Országgyűlés! Most a képviselői felszólalások következnek. Felhívom szíves figyelmüket, hogy a frakcióknak 4-4 perc, a független képviselőknek pedig összesen 2 perc áll rendelkezésükre. Meg szeretném kérdezni, hogy ki kíván a felszólalás lehetőségével élni. [[Dr. Zsigmond Barna Pál jelentkezik.]] Elsőnek megadom a szót Zsigmond Barna Pál képviselő úrnak, a Fideszből. Parancsoljon, képviselő úr!
Tisztelt Elnök Úr! Tisztelt Államtitkár Úr! Tisztelt Országgyűlés! Az Egyesült Nemzetek Közgyűlése 2006-ban fogadta el a szervezet globális terrorizmusellenes stratégiáját. 2011-ben az ENSZ titkársága létrehozta a saját szervezetét, a terrorizmusellenes központot, ami a következő év tavaszán kezdte meg működését. 2017 júniusában a közgyűlés egyhangú határozatával úgy döntött, hogy a tagállamok terrorizmusellenes tevékenységének koordinálására önálló hivatalt hoz létre, amelyet egy új főtitkárhelyettes vezet.A Terrorizmus Elleni Hivatal szerteágazó tevékenységének részeként magas szintű konferenciákat szervez az ENSZ tagállamai számára. Az első ilyen vezetői konferenciára 2018-ban került sor New Yorkban, a következő 2020 júniusában lesz. Az első folytatásaként és a második előkészítéseképpen a hivatal számos regionális tanácskozást rendez, köztük a terrorizmushoz vezető radikalizáció megelőzése: regionális politikai válaszok és kockázatcsökkentés tematikájút is. A magyar kormány még 2019. január 25-én jelezte a hivatal számára, hogy kész helyszínt biztosítani az esemény megrendezéséhez, amire szeptember 9-én kapott igenlő választ. Három szekcióülésre kerül sor, ahogy elhangzott, amelyek mindegyike különös hangsúlyt helyez majd a Nyugat-Balkán térségére, ahonnan szintén számos jelentős szervezet képviselője kap meghívást a rendezvényre. Ezek az ülések a terroristanarratívák megelőzésének stratégiáival, a külföldi harcosok hazatérésével összefüggő biztonsági kockázatokkal, illetve azzal foglalkoznak majd, hogyan lehet bevonni a fiatalokat a terrorizmushoz vezető erőszakos szélsőségesség elleni fellépésbe. Tisztelt Képviselőtársaim! A budapesti regionális konferencia megrendezése lehetőség hazánk számára, hogy megerősítse szerepét a terrorizmus elleni nemzetközi küzdelem terén, és hogy a térség legfontosabb terrorizmusellenes vezetőit Budapestre hozza. Ezért kérem önöket, támogassák, hogy ezt a törvényjavaslatot még ma elfogadhassuk annak érdekében, hogy az alig több mint két hét múlva megrendezendő konferencia lebonyolítása zökkenőmentes legyen. Köszönöm szépen a figyelmet. [[Taps a kormánypártok padsoraiból.]]
Köszönöm szépen, képviselő úr. A következő felszólaló a Jobbik képviselőcsoportjából Balczó Zoltán képviselő úr. Parancsoljon, öné a szó.
Elnök úr, köszönöm a szót. Az államtitkár úr bevezetőjéből kiderült, hogy milyen nagyszabású és fontos terrorizmusellenes konferenciának ad helyszínt házigazdaként Magyarország. Nekünk most az a feladatunk, hogy az e konferencia pontos részleteit rögzítő levélváltást, amely az ENSZ Terrorizmus Elleni Hivatala és a magyar kormány képviseletében az ENSZ-nagykövet asszony között lezajlott, törvényben hirdessük ki, törvénybe iktassuk. Tehát gyakorlatilag egy technikai feladatunk van. Akkor megkérdezhetnék, hogy miért jelentkeztem felszólalásra. Ennek az oka két dátumnak az egybeesése. Erre a konferenciára november 7-8-án kerül sor, miközben Magyarországra november 7-én, a konferencia első napján egy nagyon rangos vendég fog érkezni. Orbán Viktor baráti meghívására Erdoğan török államfő érkezik ide, pont ezen a napon. Az a háború, amit Szíriában elindított Törökország, nem a terrorizmus felszámolását szolgálja, és ez a nemzetközi közösség számára teljesen egyértelmű. Cinikus az az elnevezés, ahogy ők nevezik, hogy a béke forrása. [[19.10]] Ennek a hadjáratnak nem a béke lesz a vége; világos, hogy egy célja van: a kurdokkal való leszámolás. De mi lesz a következménye? Az lesz a következménye, ami már most látszik, hogy adott esetben az Iszlám Állam foglyai szabadulnak majd. A kurdok ellenőrzése alatt álló területen 11 ezer foglyot őriznek, ebből a mostani hadicselekmények alapján már ötszáz ismétlem, ötszáz kiszabadult. Tehát hogyan fogja vajon az egyik résztvevő, amelyik az Iszlám Állam elleni nemzetközi koalíció tagja, azt elfogadni, hogy az az Erdoğan államfő van itt, aki azok ellen a kurdok ellen lép föl, akik a legnagyobb véráldozatot hozták az Iszlám Állam ellen? Eközben azt halljuk Orbán Viktortól, hogy ez magyar nemzeti érdek, mert csak így lehet megelőzni, hogy a Törökországban élő szírek ne Európába jöjjenek, hanem Szíriába. Szíriában ez nem békét terem. Azzal egyetértünk, hogy Törökországgal jó gazdasági kapcsolat kell, hogy az Unió továbbra is tartsa fönt azt a szerződést, amely révén finanszírozza Törökország számára a szírek megfelelő ott-tartását, de ez nem ad alapot arra, hogy a magyar kormány az Európai Unióban egyedüliként ezt támogassa. Orbán Viktor az Amerikai Egyesült Államokra hivatkozott. Idézem a Fehér Ház nyilatkozatát: az Egyesült Államok nem támogatja ezt a támadást, és világossá tette Törökország számára, hogy ez a hadművelet rossz ötlet. És vajon mi miért nem az Európai Uniót tekintjük mérvadónak? Magyarország akadályozta meg, hogy ne csak egy főképviselői nyilatkozat legyen, hogy az Unió egyértelmű nyilatkozatban elítélje ezt a háborút. Magyarország nem először vétózott meg egy egyébként nagyon fontos uniós fellépést. Ezek után csak abban bízom, hogy amikor a külügyminiszterünk megnyitja majd ezt a nagyon fontos konferenciát, akkor a résztvevők nem lesznek tisztában azzal, amit Orbán Viktor mondott: ne arra figyeljenek, amit mondok, hanem amit cselekszem. Köszönöm szépen. [[Taps a Jobbik soraiban.]]
Köszönöm szépen, képviselő úr. A KDNP képviselőcsoportjából Nacsa Lőrinc képviselő úr jelentkezett felszólalásra. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Államtitkár Úr! A jobbikos képviselőtársam nem nagyon tudott a témánál maradni, és egész más témákat hozott ide a törvényjavaslat tárgyalásakor. Én megpróbálok rövid és a témánál maradó lenni.Sajnos eljutottunk oda, hogy mára a terrorizmus húsba vágó valóság Európa nyugati részén, egyesek szerint, például London baloldali főpolgármestere szerint hozzátartozik a nagyvárosi léthez. Mi ezt nem fogadhatjuk el, és nem is fogadjuk el, Magyarország az erejéhez mérten és azon túl is az elmúlt években mindent megtett a terrorizmus ellen folytatott küzdelemben, jelenleg is prioritás, ezért is fontos a Magyarország és az ENSZ Terrorizmus Ellenes Hivatala között létrejövő megállapodás regionális konferencia megtartásáról. A 2016 márciusában történt brüsszeli terrortámadás óta 37 terrortámadást hajtottak végre migránsok vagy migrációs hátterű személyek Nyugat-Európában. A 37 terrortámadásban 231 ember vesztette életét, valamint 1828 személy sérült meg. Többek között ezért is vagyunk mi a biztonság mellett és a kvóták és a bevándorláspárti törekvések ellen. A terrorizmus és a migráció egymást erősítő jelenség, a terrorszervezetek az ellenőrizetlen migrációval merénylőket juttatnak be Európába, ezért a radikalizálódás helyszínétől a toborzáson keresztül a migrációs útvonalakig mindenhol meg kell növelni az erőfeszítéseket a terrorszervezetek ellen. Különösen igaz ez az új kihívásokra, mint például az online tér. Magyarország elkötelezett a terrorizmus elleni harc folytatásában. Az ENSZ világszervezeteinek is minden módon fel kell lépni a terrorizmus és a terroristák ellen. Ez az elkötelezettség jelenik meg most a budapesti konferencia szervezésében is. Mindezekre tekintettel a KDNP-frakció támogatja a törvényjavaslatot. Köszönöm szépen. [[Taps a kormánypártok soraiban.]]
Köszönöm szépen, képviselő úr. Az MSZP képviselőcsoportjából Mesterházy Attila képviselő úr jelentkezett felszólalásra. Parancsoljon, képviselő úr, öné a szó.
Köszönöm szépen. Tisztelt Elnök Úr! Tisztelt Ház! Tisztelt Képviselőtársaim! Az MSZP frakciója támogatja ezt az előterjesztést, hiszen valóban ez egy technikai feladat, de azért mégsem értékelném le jobbikos képviselőtársam szavait, ahogy ezt Nacsa képviselőtársam tette. Nem lenne baj, ha nemcsak konferenciaszervezésben nyilvánulna meg ez az elköteleződés, amiről ön is beszélt. Való igaz, hogy megint elszigetelődött ebben a kérdéskörben Törökországgal kapcsolatban Magyarország, NATO-tagállamként és európai uniós tagállamként is egyedül maradt ezzel az álláspontjával. Tehát hasznos volna, ha a konferenciaszervezés és a rendezvényszervezés témáján és területén túl a magyar kormány ezt az elköteleződését a terrorizmus elleni harcot illetően bizony a külpolitika más frontján is érvényesíteni tudná és akarná. S való igaz, hogy van némi diszkrét bája annak, hogy a török elnök pont a konferencia idején érkezik Magyarországra. Bízom benne, nem ő lesz a felkért fő hozzászóló ezen a konferencián. Köszönöm szépen.
Köszönöm szépen, képviselő úr. Tisztelt Országgyűlés! Kérdezem önöket, hogy kíván-e valaki még élni a felszólalás lehetőségével. [[Nincs jelzés.]] Jelentkezőt nem látok. Az általános vitát lezárom. Megkérdezem Vargha Tamás államtitkár urat mint előterjesztőt, kíván-e válaszolni az elhangzottakra. [[Jelzésre:]] Igen. Államtitkár úr, mint említettem, 7 perc 10 másodperc áll az ön rendelkezésére. Parancsoljon, öné a szó.
Köszönöm szépen, elnök úr. Köszönöm a szót. Annyit szeretnék hozzáfűzni Balczó Zoltán és Mesterházy Attila felszólalásához, hogy itt ma már a Házban több ízben elmondtuk, szeretném elismételni, hogy a magyar kormány, amikor a véleményét kialakítja, és amikor döntéseket hoz, kizárólag Magyarország érdekeit tekinti mérvadónak. S egyet szeretnék hozzátenni: jelen pillanatban tűzszünet van érvényben abban a térségben, amiről képviselő urak beszéltek. Emellett szeretném megköszönni, hogy az előterjesztés amiről most beszéltünk, és ami az előttünk fekvő törvényjavaslat céljaival egyetértenek és támogatni fogják a szavazáskor. Köszönöm szépen a figyelmüket. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Határozathozatallal folytatjuk munkánkat. Kérem önöket, foglalják el helyüket, és ellenőrizzék, hogy kártyájukat megfelelően elhelyezték-e a szavazógépben. Tisztelt Országgyűlés! Soron következik „A terrorizmushoz vezető radikalizáció megelőzése: regionális politikai válaszok és kockázatcsökkentés” című regionális konferenciáról szóló, levélváltás útján létrejövő megállapodás kihirdetéséről szóló T/7699. számú törvényjavaslat zárószavazása. Emlékeztetem önöket, hogy mai döntésünknek megfelelően a törvényjavaslatot házszabálytól való eltéréssel tárgyalja az Országgyűlés. Mivel az előterjesztéshez összegző módosító javaslat nem érkezett, most a törvényjavaslat benyújtott szövegéről határozunk. Kérdezem ezért a tisztelt Országgyűlést, elfogadja-e a T/7699. számú törvényjavaslatot. Kérem, szavazzanak! [[Szavazás.]] Kimondom a határozatot: az Országgyűlés a törvényjavaslatot 128 igen szavazattal, ellenszavazat nélkül, 1 tartózkodás mellett elfogadta. Tisztelt Országgyűlés! Képviselőtársaim! A határozathozatalok végére értünk. Most kétperces technikai szünetet rendelek el annak érdekében, hogy azon képviselőtársaim, akik távoznak az ülésteremből, azt zavartalanul megtehessék. [[Rövid szünet. Számos képviselő elhagyja az üléstermet.]] [[19.20]] Tisztelt Országgyűlés! Most a napirend utáni felszólalások következnek. Napirend utáni felszólalásra jelentkezett Apáti István képviselő úr: „A szatmári térségnek tett miniszterelnöki ígéretek” címmel. Megadom a szót ötperces időkeretben. Parancsoljon, képviselő úr, öné a szó.
Köszönöm szépen a szót, elnök úr. Tisztelt Képviselőtársaim! Tisztelt Országgyűlés! Mielőtt rátérnék a konkrét miniszterelnöki ígéretek számonkérésére, az eddig beteljesítetlen ígéretek felsorolására, az erre való emlékeztetésre, szintén a szatmári térséggel kapcsolatban hadd emeljem ki azt a tényt, hogy Szabolcs-Szatmár-Bereg megyében, különösen annak a szatmári részén élnek a legalacsonyabb keresetű magyar emberek, itt a legalacsonyabb az átlagkereset. Nettó 138 ezer forintot visz haza egy átlag Szabolcs-Szatmár-Bereg megyei ember, sokszor ettől is kevesebbet egy szatmári térségben élő munkavállaló, holott sokszor elmondtam már, hogy ugyanolyan értékes munkát végeznek, mint a fővárosban élők, ugyanazokat a kötelezettségeket teljesítik, ugyanazok a törvények vonatkoznak ránk is, ugyanazokat az adókat és más közterheket fizetjük, de mégis az egyik legszebb, egyúttal legnehezebb helyzetben lévő térsége ez az országnak. Ugyanígy többször próbáltam már indítványaimban javítani a Mátészalka és Csenger térségében élő emberek gyógyulási lehetőségén, az ottani egészségügy általános állapotain, sajnos azonban a kormánypárti képviselők, köztük a hat Szabolcs-Szatmár-Bereg megyei fideszes képviselővel, sorozatban leszavazták azokat az indítványokat, amelyek a helyi mentőszolgálat, illetőleg a Mátészalkai Kórház fejlesztését célozták. Kifejezetten megígérték korábban a kormánypártok prominensei, hogy a mátészalkai ipari park bővítését, illetőleg hogy a csengeri ipari park létrehozásához forrásokat biztosítanak. Az önkormányzati kampányban Csengerben történt egy alapkőletétel, vagy talán helyesebb úgy fogalmazni, hogy egy újabb alapkőletétel, de egyelőre ez az ipari park helyzetén még semmit nem javított, és a továbbiakban várjuk a mátészalkai ipari park fejlesztését is. Most túl vagyunk az elmúlt másfél évben három válaszon, egy országgyűlési, egy EP-, majd most egy önkormányzati választáson, ideje lenne hozzáfogni az érdemi munkához és az ígéretek teljesítéséhez. Az a két konkrét ígéret, amit már nem először, és tartok tőle, nem is utoljára fogok számonkérni a kormánypártokon, élén egyébként Orbán Viktor miniszterelnökkel, az a két ígéret, amelyet 2017. május 4-én, a csengeri járási tanuszoda avatóján több száz szem- és fültanú jelenlétében tett a helyieknek. Az egyik annak az M49-es gyorsforgalmi elkerülő útnak az építése, amely, ahogy korábban említettem már, a szatmári térség négyesmetró-beruházásának felel meg; ami itt Pesten volt a négyes metró, az az M49-es gyorsforgalmi elkerülő a Mátészalka székhelyű választókerületben. Ciklusról ciklusra hivatkoznak rá a mindenkori kormánypárti képviselők, de egyetlen méter út még ebből meg nem épült, és ez akkor is tragikus, ha valóban papíron már létezik az útnak néhány nyomvonalterve, és a tervekkel kapcsolatos, a tervek elkészítésére vonatkozó közbeszerzési eljárás folyamatban van. Ezt a miniszterelnök úr egyébként nemcsak 2017. május 4-én, a délelőtti órákban ígérte meg, hanem megígérte néhány hónappal korábban, 2016 végén még a román választási kampány hajrájában, Szatmárnémetiben is. Ezenkívül szintén a tanuszoda avatásakor volt még egy határozott és teljesen egyértelmű ígérete a miniszterelnök úrnak, ez pedig nem más, mint a csengeri büntetés-végrehajtási intézet, magyarul a csengeri börtön megépítése. Azonban tartok tőle, itt még súlyosabb problémákkal szembesülünk, mint az útépítésnél, hiszen itt arról van szó, hogy legalább 80 ember a munkahelyét már otthagyta az átképzés kötelezettségvállalása miatt, és ahelyett, hogy ütemterv szerint már körülbelül mostanra el kellett volna kezdeniük a munkát a csengeri büntetés-végrehajtási intézetben, legfeljebb olyan ígéreteket vagy utasításokat kapnak, hogy Sopronkőhidára vagy az ország másik felébe mehetnének munkát vállalni, amit nyilvánvalóan nem szívesen tennének meg. És hogy az M49-es út megépítésére szükség lenne, ezt korábbi kocsordi, mátészalkai forgalomszámlálási adatok is alátámasztják. 2006-ban 10 320, 2010-ben több mint 16 ezer gépjármű haladt át Kocsord településen. Ugyanilyen szükség lenne a csengeri büntetés-végrehajtási intézet megépítésére is, és nem tudjuk elfogadni, személy szerint én sem tudom elfogadni válaszként, hogy a másik nyolc börtön építésének projektjét is leállították; itt akár közbeszerzési, akár költségvetési problémák merülhetnek fel. Tehát még egyszer, a leghatározottabban kérem és most már követelem, hogy mind a kórházfejlesztéssel, úgy az iparipark-fejlesztéssel ideje lenne foglalkozni, és legfőképpen ideje lenne az M49-es út építését legalább megkezdeni, illetőleg a Csenger és térségének már nagyon sokszor megígért büntetés-végrehajtási intézetet megépíteni, hiszen ez legalább 250 környékbeli embernek adna munkát. Köszönöm szépen.
Köszönöm szépen, képviselő úr. Arról tájékoztatom, hogy a kormány nem kíván válaszolni az elhangzottakra. [[Dr. Apáti István: Valahogy miért nem lepődök meg?!]] Napirend utáni felszólalásra jelentkezett a Jobbik képviselőcsoportjából Lukács László György képviselő úr: „Mi köze a jegybanknak az egészséghez?” címmel. Parancsoljon, képviselő úr, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! A címben az szerepel, hogy mi köze a jegybanknak az egészséghez, illetve az emberek egészségügyi problémáihoz. Nagyon is sok, miután Matolcsy elnök úr mindig veszi a fáradságot, hogy különböző egészségügyi kérdésekben is véleményt nyilvánítson. Neki nem elég, hogy a novekedes.hu hírportálon Varga Mihálynak üzenget oda-vissza, hanem a magyar választóknak is üzen. Most legutoljára az egészségüggyel kapcsolatosan vázolt fel terveket, amelyek meglehetősen ambiciózusok, de abban biztosak lehetünk, hogy ha egy részük megvalósulna, akkor nagy valószínűséggel egy üres büdzsével állnánk szemben.Az első ilyen, amit érdemes kiragadni abból, amit Matolcsy jegybankelnök úr felvázolt és itt zárójelbe teszem, fontos az ő véleményét is komolyan venni, hiszen sok mindenben úgy történtek a dolgok, ahogy ő mondta, így nem biztos, hogy azok, amiket mond, nem fognak megvalósulni , az első pontban Matolcsy elnök úr kritizálta azokat az orvosokat, azokat a döntéshozókat és kormánytagokat, és egyből egy kritikával indította a mondanivalóját, akik nem tesznek meg mindent a meddőségnek egyrészt az észleléséért, mint problémának az észleléséért és komoly kezelésére. Ebben egyetértünk egyébként Matolcsy elnök úrral, nagyon is fontos, a Jobbik nem véletlenül minden évben az ezzel kapcsolatos komplex intézkedésekhez plusz- és pluszpénzeket kér a költségvetés mindenkori elfogadásakor. Nyilvánvaló, hogy nyitott ajtókat döngetne az ellenzéknél, csak az a kérdés, hogy miért nem dönget nyitott ajtókat a kormány részéről, és miért nem a saját párttársaival vagy volt párttársaival vitatja ezeket meg. A költségvetési teher, amelyre támaszkodik, egyébként nem ismert, de számottevő összeg hiányzik ebből a szektorból is. A másik nagyon érdekes, közkeletű, és talán vitára is okot adhat, a bölcsődei influenza megelőzésével kapcsolatos. Mivel nem foglalkozik egy jegybankelnök, mint a bölcsődei influenza prevenciójával! De itt sem mond egyébként rosszakat. Azt mondja, hogy olyan szokás kellene, hogy nem délben jut el egy kis nebuló, egy kisgyermek az orvoshoz, és kerül kiemelésre a közösségből, hanem korán reggel ellenőrizze egy orvos, hogy a gyermekek egészségesek-e. Ez jól hangzik, azonban látva az erőforrásbeli hiányosságokat, ami a magyar egészségügyben van, és a gyermekekkel a házi gyermekorvosok foglalkoznak, lényegében az ő hiányzó praxisuk azt mutatná, vagy azt vetítené elő, hogy ha mégis ilyeneket kellene ellátniuk, akkor valószínűleg nagyobbrészt a saját szakrendeléseiken nem tudnának részt venni, mert körülbelül délig a bölcsődében csak a gyermekeket vizsgálnák, és akkor mi lenne a többi gyermekkel? Tehát itt is egy nagyon elrugaszkodott, és költségvetési teherben komoly kihívást jelentő javaslatot látunk. Aztán mond olyanokat is, hogy a gyógyvíz Magyarország kincse. Jó reggelt, Matolcsy György! Ezt nagyjából mindenki tudta eddig, hogy ez így van. Ennek a kiaknázására tesz ismételten ambiciózus javaslatot. De aztán van olyan is, amelyben a cukor adóját emelné. Egészségügyileg azt mondhatjuk, hogy teljesen jogos, hogy a cukros üdítőkre, a túlságosan sok cukrot tartalmazó termékekre valamifajta adót kivessenek. [[19.30]] Ez meg is történt, ezt hívják úgy, hogy neta, ez a népegészségügyi termékadó. Itt az gond, hogy bár bevenni ugyan beveszi, illetve beszerzi az adóbevételeket külön adóként a kormány, azonban erre soha nem tett egy címkét, ez soha nem ment sem a megelőzésre, sem azoknak a káros egészségügyi hatásoknak a csökkentésére, amire célozták. Ez bement a nagy büdzsébe, s aztán, Isten tudja, hova, elpárolgott, és az egészségügyben lényegében kimutathatatlan volt a termékek utáni kivetett adó. Úgyhogy ha a cukrot szeretné adóztatni, akkor legalább legyen abban következetes, hogy a kormánynak megüzeni azt, hogy úgy kellene gazdálkodni egy különadóval, hogy az nyomon követhető legyen. A népegészségügyi termékadó egy nyomon követhetetlen teher lett az ágazat számára, annak ellenére, hogy jó célt szolgált. Nem kétséges, hogy jó célt szolgálna most is, de hát így aztán végképp nem fogunk tudni belőle semmit kezdeni. A másik az, hogy az orvosi teljesítmény mérését tette ki az ablakba Matolcsy elnök úr, amellyel lényegében az orvosokról egy olyan minősítést tett ki, mint ha nem dolgoznának megfelelően, és a teljesítményük mérhetetlen és láthatatlan lenne, és jobban kellene őket vizsgálni. Szerintem azt kellene jobban megvizsgálni, hogy miként lehetne azt a munkaterhet csökkenteni, amelyben az egészségügyben dolgozók szakdolgozók, ápolók, orvosok, hiszen nem egyedül, hanem egy csapatban, teamben dolgoznak, munkahelyeiknek egymásra kölcsönhatásuk van , szóval azt kellene megvizsgálni, miért van az, hogy ilyen nagy terhet kell hogy elviseljenek. Összességében azt látni, hogy Matolcsy Györgynek az egészségüggyel kapcsolatos elképzelései a talajtól elrugaszkodottak voltak, és csak egyetlenegy dolgot felejtett el: számonkérni a mindenkori kormányon azt a fegyelmet, azt a tervezést és előrelátást, ami az egészségügyet a jelenlegi válságból ki tudná rángatni, mert pont ez hiányzik a XXI. század egészségügyéhez és a magyar XXI. századi egészségügyhöz. Köszönöm szépen. [[Taps a Jobbik soraiban.]]
Köszönöm szépen, képviselő úr. Kormányválaszra nem kerül sor. Napirend utáni felszólalásra jelentkezett ugyancsak a Jobbik képviselőcsoportjából Z. Kárpát Dániel képviselő úr: „Meddig még?” címmel. Parancsoljon, képviselő úr, öné a szó.
Tisztelt Elnök Úr! Tisztelt Ház! Valóban, a kormány válaszára nem számíthatunk, hiszen ahogy a szociális védőháló, ugyanúgy elpárolgott a kormány is, képviselői egyszerűen nem találhatók meg a teremben, kivéve a tisztelt levezető elnök személyét, és azokat, akik hivatásukat e késői órán ellátják. De szimbolikus ez a kérdés. Hiszen amikor a kilakoltatások kerülnek szóba, rendre üres padsorok, érdektelen képviselők jönnek szembe, és amikor meghívjuk őket ezekre az eseményekre, hogy segítsenek a folyamatokat jogszerű mederbe visszaterelni, szintén nem élnek ezzel a lehetőséggel, pedig én személyesen a legtöbbük számára már eljuttattam ilyen esemény helyszínt és időpontját megjelölő meghívót. A családok évéről beszélt Magyarország Kormánya, egy olyan évről, évtizedről, amely szerintük akár még egy demográfiai fordulattal is járhat. Bárcsak így lenne! De ha ez a cél, akkor a szociális védőháló fideszes típusú leépítése merényletként kezelendő, és persze nemcsak gazdasági merényletként. Éppen azért, hogy eljusson a parlamentbe, mert más úton-módon nem jut el, idehoztunk néhány konkrét esetet az utóbbi hónapokból, s hogy ne legyünk igazságtalanok, nemcsak az utóbbi hetekből, hanem az egész évet felölelő módon. Májusban történt egy olyan kilakoltatás, ahol egy kilencgyermekes édesanyát szerettek volna kitenni végleg a házából. A helyzet az, hogy ezt a kilenc gyereket jó eséllyel vitte volna a gyámügy, hogy ha közösségi adakozás formájában egy Facebook-gyűjtésen keresztül nem jön össze annyi pénz, hogy egy kis házat kapjanak. Történt ugyanis, hogy a telken két ház volt található, mind a két esetben a tulajdonos az a férj, aki iszákossá vált, és nem folytatta azt az életvitelt, amely a gyermekek nevelésére alkalmas lett volna, tartásdíjat sem fizetett ebből kifolyólag. És lásson elnök úr csodát hiszen más kormánypárti képviselőhöz nem tudok fordulni , a gyerektartás fizetésének elmulasztása miatt indult az a végrehajtás, aminek az eredménye a kilenc gyerek kilakoltatása. És magyar emberek összefogása volt az az eredményes aktus, ami által mégis tető került ezen emberek feje fölé. Pedig ha ott lett volna ezen folyamatban adott esetben egy kormánypárti képviselő, egy jogvédő, elképzelhető, hogy a jogszerűség talajára kerülhetett volna vissza ez az egész folyamat. Azt is látjuk, hogy egy másik hölgy júniusban jelent meg a sajtóban az ő esete a karját veszítette el egy munkahelyi balesetben, méghozzá négy éve. Ezt követően a tartozás, mivel nem tudott miből fizetni, törleszteni, 6,2 millióról 8,8 millióra duzzadt, ezt követően a bank által kezdeményezett árverés során mindössze 8,4 millió forintért verték dobra az ingatlanát, és maradt tartozása is. Kilakoltatták, ezt követően pedig Magyarország Kormányának asszisztenciája mellett a karját munkahelyi balesetben elvesztő hölgytől elvették a fogyatékosi támogatást is. Ez lenne a szociális védőháló. Ez lenne a családbarát éra Magyarországon. Egészen elképesztő! Szeptemberben egy 79 éves úr esete került látószögbe. 35 ezer forintos tartozás miatt rendelték el az ő kilakoltatását. Szintén egy aktivista csoport, a közösségi médián keresztül megjelenő aktivista csoport vette kézbe az ügyét. Kikérték a hivatalos dokumentációt, és mit találtak: ennek az úrnak 47 ezer forintos túlfizetése volt az érintett közület felé, amely végül a kilakoltatását kezdeményezte. Túlfizetése volt ennek az embernek, mégis megtörténhetett ez a katasztrófa vele a Magyarország Kormánya által teremtett jogi környezetben és klímában. Mindenféle felülvizsgálati lehetőség nélkül, hiszen a végrehajtási rendszer túlkapásai úgy működnek, hogy ha reklamálunk ezekkel szemben, először kerül sor a kilakoltatásra, majd évekkel később esetleg a jóvátételre, amikor már nem rendezhető vissza az eredeti állapot, amikor az otthon nem szerezhető vissza, amikor a gyermekeket adott esetben már elvitte a gyámügy. Ez nem családbarát hozzáállás, ez egész egyszerűen egy nemzetellenes katasztrófahelyzet! S azt is el kell mondjam, hogy olyan kilakoltatással is találkozhattunk, ahol a cél az volt, hogy egy uniós pénzből épülő vásárcsarnoknak legyen parkolója. Legyen parkoló egy ott élő asszony otthonának a helyén. S a helyzet az, hogy bár ezen asszony állítja és papírokkal tudja alátámasztani, hogy visszafizette az ő tartozását, hiszen Ausztriába járt ki idősgondozási munkát ellátni a nyugdíjas éveiben, és igazolni tudja, hogy visszafizette ezt a tartozást, mégis elvették a lakást, mert parkolót kellett építeni. Hozzá kell tenni, hogy kapott 9,3 millió forint kárpótlást, de mivel ketten voltak tulajdonosok az ingatlan tekintetében, ezen összeg feléből kellett volna megoldani a lakhatását. A mai Magyarországon albérletet fizetni, ingatlant vásárolni lehetetlen. Egy Mission: Impossible helyzetbe próbálják sodorni ezeket az embereket, és nem az árok szélén vannak, hanem annak a legaljára rugdosta be őket az a visszaélésekkel tarkított jogrendszer és végrehajtási rendszer, amelynek egy tisztességes, magára valamit adó nemzetállamban semmiféle helye nem lehetne. Épp ezért mi ott vagyunk a terepen, ott leszünk a bajban ezen emberek mellett, és nem tehet úgy egyetlen kormánypárti képviselő sem, mint ha nem tudna erről a nemzetellenes katasztrófáról. Köszönöm a figyelmet. [[Taps a Jobbik soraiban.]]
Köszönöm szépen, képviselő úr. Tisztelt Országgyűlés! A napirend utáni felszólalások végére értünk. Megköszönöm munkájukat. Az Országgyűlés holnap reggel 9 órakor folytatja ülését. A mai ülésnapot bezárom. Mindenkinek szép jó éjszakát kívánok.